ޖުޑީށަލް ސަރވިސް ކޮމިށަނުގެ ގާނޫނޫ (ގާނޫނު ނަންބަރު 10/2008) އަށް2ވަނަ އިސްލާހު ގެނައުމުގެ ގާނޫނު (ގާނޫނު ނަންބަރު 11/2019) - Gaanoon.com\nޖުޑީށަލް ސަރވިސް ކޮމިށަނުގެ ގާނޫނޫ (ގާނޫނު ނަންބަރު 10/2008) އަށް2ވަނަ އިސްލާހު ގެނައުމުގެ ގާނޫނު (ގާނޫނު ނަންބަރު 11/2019)\nގާނޫނު ނަންބަރު 10/2008 (ޖުޑީށަލް ސަރވިސް ކޮމިށަނުގެ ގާނޫނޫ) އަށް2ވަނަ އިސްލާހު ގެނައުމުގެ ގާނޫނު\n(ގާނޫނު ނަންބަރު 11/2019)\nގާނޫނު ނަންބަރު 10/2008 ޖުޑީށަލް ސަރވިސް ކޮމިށަނުގެ ގާނޫނު އަށް އަންނަނިވި އިސްލާހު ގެނައުން.\n1 ވަނަ މާއްދާ - ބުނެވިދިޔަ ގާނޫނުގެ5ވަނަ މާއްދާ އަންނަނިވި ގޮތަށް އިސްލާހުކުރުން.\n5. މެންބަރުންގެ ހުރުން ލާޒިމުވާ ސިފަތައް\n(ހ) މި ގާނޫނުގެ3ވަނަ މާއްދާގެ6ވަނަ ނަންބަރާއި، 8 ވަނަ ނަންބަރާއި، 10 ވަނަ ނަންބަރުގައި ބަޔާންކޮށްފައިވާ ކޮމިށަނުގެ މެންބަރުން މެންބަރުކަމުގެ މަގާމުގައި ދެމިތިބޭއިރު ތިރީގައިމިވާ ސިފަތައް އެ މެންބަރުންގެ ކިބައިގައި ފުރިހަމަވާންވާނެއެވެ.\nދިވެހި ރައްޔިތަކު ކަމުގައިވުން، އަދި ބޭރު ގައުމެއްގެ ރައްޔިތެއްކަމުގައި ނުވުން؛\nއުމުރުން 30 (ތިރީސް) އަހަރު ވެފައިވުން؛\nއިސްލާމްދީނުގައި ހައްދެއް ކަނޑައެޅިފައިވާ ކުށެއް، ނުވަތަ ޚިޔާނާތުގެ ކުށެއް، ނުވަތަ ރިޝްވަތުގެ ކުށެއް ކުރިކަން ށަރީއަތަށް ސާބިތުވެފައިވާ މީހަކު ކަމުގައި ނުވުން؛\nދިވެހިރާއްޖޭގެ ޖުމްހޫރިއްޔާގެ ގާނޫނުއަސާސީގެ ދަށުން ނުވަތަ ގާނޫނެއްގެ ދަށުން އިންތިޚާބު ކުރެވޭ ނުވަތަ އައްޔަންކުރެވޭ ސިޔާސީ މަގާމެއް ފުރަމުންދާ މީހަކު ކަމުގައި ނުވުން؛\nސިޔާސީ ޕާޓީއެއްގެ މެންބަރު ކަމުގައި ނުވަތަ ސިޔާސީ ޕާޓީއެއްގައި ހަރަކާތްތެރިވާ މީހަކު ކަމުގައި ނުވުން؛\n(ށ) މި ގާނޫނުގެ3ވަނަ މާއްދާގެ 10 ވަނަ ނަންބަރުގައި ބަޔާންކޮށްފައިވާ މެންބަރު ވާންވާނީ ދިވެހިރާއްޖޭގެ ސުޕްރީމްކޯޓުގައި ވަކާލާތުކުރުމުގެ ހުއްދަ ލިބިފައިވާ މީހަކަށެވެ.\n(ނ) މި ގާނޫނުގެ3ވަނަ މާއްދާގައި ބަޔާންކުރެވިފައިވާ މެންބަރުންގެ ތެރެއިން ބަންޑާރަނައިބު ފިޔަވައި، އެހެން އެއްވެސް ފަރާތެއް، ކޮމިށަނުގެ މެންބަރެއްގެ ގޮތުގައި ދެމިހުރިހާ ހިނދަކު، ގާނޫނީ ވަކީލެއްގެ ގޮތުގައި ނުވަތަ ދައުވާކުރާ ނުވަތަ ދައުވާލިބޭ ފަރާތެއްގެ ބަދަލުގައި ދިވެހިރާއްޖޭގެ ކޯޓުތަކުގައި ވަކާލާތުކޮށްގެން ނުވާނެއެވެ.\n2 ވަނަ މާއްދާ - ބުނެވިދިޔަ ގާނޫނުގެ7ވަނަ މާއްދާ އަންނަނިވި ގޮތަށް އިސްލާހުކުރުން.\n7. ކޮމިށަނުގެ ރައީސާއި ނައިބުރައީސް އައްޔަންކޮށް ވަކިކުރުން\n(ހ) ކޮމިށަނުގެ ރައީސަކާއި، ނައިބުރައީސަކު އައްޔަންކުރާނީ ކޮމިށަނުގެ މެންބަރުންގެ ތެރެއިން، ކޮމިށަނުގެ މެންބަރުންނެވެ. އަދި މިގޮތުން ކޮމިށަނުގެ ރައީސަކާއި، ނައިބުރައީސަކަށް އައްޔަންކުރާ ބަޔަކު، އެ މަގާމަށް އައްޔަންކުރާތާ ގިނަވެގެން 48 (ސާޅީސް އަށެއް) ގަޑިއިރުގެ ތެރޭގައި ރައްޔިތުންގެ މަޖިލީހަށާއި ރައީސުލްޖުމްހޫރިއްޔާއަށް ކޮމިށަނުން އަންގަންވާނެއެވެ.\n(ށ) ކޮމިށަނުގެ ރައީސް ނުވަތަ ނައިބުރައީސް އެ މަގާމުން ވަކިވާނީ ކޮމިށަނުގެ ރައީސް ނުވަތަ ނައިބުރައީސް އެ މަގާމުން ވަކިކުރުމަށް ކޮމިށަނުގެ މެންބަރުންގެ ތެރެއިން4(ހަތަރެއް) މެންބަރަކު، ކޮމިށަނުގެ ޖަލްސާއަކަށް ހުށަހަޅައި، އެ ޖަލްސާއަށް ހާޒިރުވެ ވޯޓުގައި ބައިވެރިވާ މެންބަރުންގެ އަޣްލަބިއްޔަތުން ފާސްކުރުމުންނެވެ.\n(ނ) ކޮމިށަނުގެ ރައީސްގެ އިތުބާރު ނެތްކަމަށް ހުށަހެޅިފައިވާ ޖަލްސާއެއްގެ ރިޔާސަތު ބަލަހައްޓާނީ، ކޮމިށަނުގެ ނައިބުރައީސެވެ. އަދި ކޮމިށަނުގެ ނައިބުރައީސްގެ އިތުބާރު ނެތްކަމަށް ހުށަހެޅިފައިވާ ޖަލްސާއެއްގެ ރިޔާސަތު ބަލަހައްޓާނީ ކޮމިށަނުގެ ރައީސްއެވެ. ކޮމިށަނުގެ ރައީސް އަދި ނައިބުރައީސަށް ރިޔާސަތު ބެލެހެއްޓެން ނެތް ހާލަތެއް މެދުވެރިވެއްޖެނަމަ ޖަލްސާގެ ރިޔާސަތު ބަލަހައްޓާނީ، ކޮމިށަނުގެ މެންބަރުންގެ ތެރެއިން އެކަމަށް ކަނޑައެޅޭ މެންބަރެކެވެ.\n(ރ) ކޮމިށަނުގެ ރައީސް ނުވަތަ ނައިބުރައީސްގެ އިތުބާރު ނެތްކަމަށް ހުށަހެޅިއްޖެނަމަ، އެ ނިންމުމަށް ވޯޓަށް އަހައި ގޮތެއް ނިންމުމަށްފަހު މެނުވީ ކޮމިށަނުގެ އިތުރު މަސައްކަތެއް ތާވަލުކޮށްގެން ނުވާނެއެވެ. އަދި ކޮމިށަނުގެ ރައީސް ނުވަތަ ނައިބުރައީސްގެ އިތުބާރު ނެތްކަމަށް ހުށަހެޅި ފާސްވެއްޖެނަމަ، މި މާއްދާގެ (ހ) ގައިވާ ގޮތުގެމަތިން ކޮމިށަނުން އެ މަގާމަށް މީހަކު އައްޔަންކުރަންވާނެއެވެ.\n(ބ) ކޮމިށަނުގެ ރައީސް ނުވަތަ ނައިބުރައީސްގެ އިތުބާރުނެތްކަމަށް ފާސްކުރާ ފާސްކުރުމާމެދު އެއްވެސް ކޯޓަކަށް މައްސަލައެއް ހުށައެއްނޭޅޭނެއެވެ.\n3 ވަނަ މާއްދާ - ބުނެވިދިޔަ ގާނޫނުގެ 10 ވަނަ މާއްދާގެ (ހ) ގެ4ވަނަ ނަންބަރު އަންނަނިވި ގޮތަށް އިސްލާހުކުރުން.\n10. (ހ) (4) މި ގާނޫނުގެ3ވަނަ މާއްދާގެ6ވަނަ ނަންބަރާއި، 8 ވަނަ ނަންބަރާއި 10 ވަނަ ނަންބަރުގެ ދަށުން އައްޔަންކުރެވޭ މެންބަރުން ގާނޫނުއަސާސީގެ ދަށުން ނުވަތަ ގާނޫނެއްގެ ދަށުން އިންތިޚާބުކުރެވޭ ސިޔާސީ މަގާމަކަށް ކުރިމަތިލުމުން؛\n4 ވަނަ މާއްދާ - ބުނެވިދިޔަ ގާނޫނުގެ 10 ވަނަ މާއްދާގެ (ހ) ގެ6ވަނަ ނަންބަރުގެ ފަހަތަށް އަންނަނިވި ފަދައިން ނަންބަރެއް އިތުރުކުރުން.\n10. (ހ) (7) މަގާމުގެ މަސްއޫލިއްޔަތު އަދާކުރުމަށް ނުކުޅެދޭފަދަ ދާއިމީ ހާލަތެއް ކުރިމަތިވުމުން.\n5 ވަނަ މާއްދާ - ބުނެވިދިޔަ ގާނޫނުގެ 10 ވަނަ މާއްދާގެ (ށ) އަންނަނިވި ގޮތަށް އިސްލާހުކުރުން.\n10. (ށ) ކޮމިށަނުގެ ރައީސްގެ މަގާމު ނުވަތަ ނައިބުރައީސްގެ މަގާމު ހުސްވެއްޖެކަމަށް ބެލޭނީ،ރައީސާއި ނައިބުރައީސްއާ ދެމީހުންކުރެ މީހަކު އެމީހެއްގެ މަގާމުން އިސްތިއުފާދިނުމުން ނުވަތަ މި ގާނޫނުގައި ބަޔާންކޮށްފައިވާ ގޮތުގެމަތިން ކޮމިށަނުގެ ރައީސް ނުވަތަ ނައިބުރައީސްގެ އިތުބާރު ނެތްކަމަށް ފާސްކުރުމުންނެވެ. ނުވަތަ އެއިން ފަރާތެއްގެ މެންބަރުކަމުގެ މަގާމު ހުސްވެއްޖެކަމަށް ބެލެވޭ ހާލަތެއް ކުރިމަތިވުމުންނެވެ.\n6 ވަނަ މާއްދާ - ބުނެވިދިޔަ ގާނޫނުގެ 17 ވަނަ މާއްދާގެ (ހ) ގެ6ވަނަ ނަންބަރާއި7ވަނަ ނަންބަރު އަންނަނިވި ގޮތަށް އިސްލާހުކުރުން.\n(6) އެއްވެސް ފަރާތަކަށް ޖެހިލުންވުމެއްނެތި، ވަކި ފަރާތަކަށް މަންފާއެއް ހޯދައިދިނުމެއްނެތި، ތައައްޞުބުން އެއްކިބާވެހުރެ މުސްތަޤިއްލުކަމާއެކު، އަދުލު އިންސާފު ގާއިމުކުރުމުގެ ކަންތައްތައް ހިންގުމުގައްޔާއި ކޯޓުތަކާގުޅޭ އެހެނިހެން ކަންތައްތައްވެސް ގާނޫނުއަސާސީއާއި ގާނޫނާ އެއްގޮތަށް ކުރުމާއި ކަންކަން ނިންމުން؛\n(7) ކޮމިށަނުން ބަލަމުންދާ މައްސަލައަކާ ގުޅިގެން މެންބަރަކު ކުރާކަމަކުން، ނުވަތަ ބައިވެރިވާ ބައިވެރިވުމަކުން، ނުވަތަ ދައްކާ ވާހަކައަކުން، ނުވަތަ ފާޅުކުރާ ޚިޔާލަކުން، ނުވަތަ އެނޫންވެސް އެހެން ގޮތަކުން، އެ މެންބަރެއްގެ އިންސާފުވެރިކަމާމެދު ސުވާލު އުފެދޭނެ އެއްވެސް ކަމެއް ނުކުރުން؛\n7 ވަނަ މާއްދާ - ބުނެވިދިޔަ ގާނޫނުގެ 17 ވަނަ މާއްދާގެ، ތިރީގައި ނަކަލުކޮށްފައިވާ (ށ) އުނިކުރުން.\n17. (ށ) ކޮމިށަނުން ނިންމާ ނިންމުމެއްގައި ބައިވެރިވި މެންބަރެއް މި މާއްދާގެ (ހ) އާ ޚިލާފަށް ކަމެއްކޮށްފައިވާކަމަށް ކޮމިށަނުން ކަނޑައަޅައިފިނަމަ، އެ މެންބަރަކު ބައިވެރިވެގެން ކޮމިށަނުން ނިންމާފައިވާ އެކަމެއް އަލުން މުރާޖައާކުރުމުގެ އިހްތިޔާރު ކޮމިށަނަށް ލިބިގެންވެއެވެ.\n8 ވަނަ މާއްދާ - ބުނެވިދިޔަ ގާނޫނުގެ 17 ވަނަ މާއްދާގެ، ތިރީގައި ނަކަލުކޮށްފައިވާ (ނ) އުނިކުރުން.\n17. (ނ) ކޮމިށަނުގެ މެންބަރެއް ގާނޫނާ ޚިލާފަށް ކަމެއް ކޮށްފައިވާ ކަމަށް ށަރުއީ ކޯޓަށް ސާބިތުވެއްޖެނަމަ، އެކަމެއްގައި ކޯޓުން ކަނޑައަޅާ ގޮތެއްގެމަތިން ކޮމިށަނުން ޒިންމާ އުފުލުމުގެ އިތުރަށް، ގާނޫނާ ޚިލާފުވި އެ މެންބަރަކާމެދު ގާނޫނުގައިވާ ގޮތުގެމަތިން ފިޔަވަޅު އެޅުމުގެ އިހްތިޔާރު ކޯޓަށް ލިބިގެންވެއެވެ.\n9 ވަނަ މާއްދާ - ބުނެވިދިޔަ ގާނޫނުގެ 19 ވަނަ މާއްދާ އަންނަނިވި ގޮތަށް އިސްލާހުކުރުން.\n19. ކޮމިށަނުގެ ޖަލްސާތައް\nކޮމިށަނުގެ ޖަލްސާތައް ބާއްވަންވާނީ މި މާއްދާގައިވާ ގޮތުގެމަތިންނެވެ.\n(ހ) ކޮމިށަނުގެ ޖަލްސާއެއް މަދުވެގެން ކޮންމެ މަހަކު 1 (އެކެއް) ފަހަރު ބާއްވަންވާނެއެވެ.\n(ށ) މި މާއްދާގެ (ހ) ގައި ބަޔާންކޮށްފައިވާ ޖަލްސާގެ އިތުރުން، ތިރީގައި ބަޔާންކޮށްފައިވާ ގޮތްތަކުގެ ތެރެއިން ގޮތަކަށް ކޮމިށަނުގެ ޖަލްސާއެއް ބޭއްވިދާނެއެވެ.\nކޮމިށަނުގެ ރައީސް ކޮމިށަނުގެ ޖަލްސާއަކަށް ގޮވާލުން؛\nކޮމިށަނުގެ ޖަލްސާއެއް ބޭއްވުމަށް ކޮމިށަނުން ނިންމުން؛\nކޮމިށަނުގެ މެންބަރުންގެ ތެރެއިން4(ހަތަރެއް) މެންބަރުން ޖަލްސާއެއް ބޭއްވުމަށް އެދުން؛\nކުއްލި ޖަލްސާއެއް ބޭއްވުމަށް މި މާއްދާގެ (ރ) ގައިވާ ގޮތުގެމަތިން ނިންމުން.\n(ނ) ކުއްލި ޖަލްސާއެއް ބާއްވަންޖެހިއްޖެ ހާލަތެއްގައި ފިޔަވައި، ކޮމިށަނުގެ ޖަލްސާއެއް ބާއްވަންވާނީ މަދުވެގެން 12 (ބާރަ) ގަޑިއިރުގެ ނޯޓިހެއް މެންބަރުންނަށް ދިނުމަށްފަހުގައެވެ.\n(ރ) ކޮމިށަނުގެ ކުއްލި ޖަލްސާއެއް ބޭއްވޭނީ، ކޮމިށަނުގެ މެންބަރުންގެ ތެރެއިން މަދުވެގެން3(ތިނެއް) މެންބަރުން ކޮމިށަނުގެ ޖަލްސާއެއް ބޭއްވުމަށް އެދި ސަބަބު ބަޔާންކޮށް ހުށަހެޅުމުންނެވެ. އަދި އެ ހާލަތުގައި ކޮމިށަނުގެ ކުއްލި ޖަލްސާއެއް ބޭއްވޭނެ އިންތިޒާމު ކޮމިށަނުގެ ސެކްރެޓަރީ ޖެނެރަލް ވީއެންމެ އަވަހަކަށް ހަމަޖައްސަންވާނެއެވެ.\n(ބ) ކޮމިށަނުގެ އިހްތިސާސްގެ ތެރޭގައި ހިމެނޭ ކޮންމެ ކަމަކާމެދުވެސް ކުއްލި ޖަލްސާއެއް ބޭއްވުމަށް އެދެވިދާނެއެވެ. އެހެންނަމަވެސް ކުއްލި ޖަލްސާއެއްގައި ނިންމޭނީ، އެ ޖަލްސާ ބޭއްވުމަށް އެދި ހުށަހެޅި މައްސަލައަށް ނުވަތަ އެ މައްސަލައާ ގުޅުންހުރި ކަންކަމަށެވެ.\n(ޅ) ކުއްލި ޖަލްސާއެއް ބޭއްވުމަށް އެދޭތާ ގިނަވެގެން 12 (ބާރަ) ގަޑިއިރުގެ ތެރޭގައި އެ ޖަލްސާއެއް ބާއްވަންވާނެއެވެ.\n(ކ) އެއްވެސް ސަބަބެއް މެދުވެރިވެގެން ކުއްލި ޖަލްސާއަކަށް ހާޒިރުނުވެވުނުނަމަ، އެ ޖަލްސާއެއް ތާވަލުކުރެވުނު ވަގުތުން ފެށިގެން ލަސްވެގެން 48 (ސާޅީސް އަށެއް) ގަޑިއިރުގެ ތެރޭގައި އެ ޖަލްސާއަށް ހާޒިރުނުވެވުނު ސަބަބު ކޮމިށަނުގެ ރައީސަށް އެ މެންބަރަކު ލިޔުމުން އަންގަންވާނެއެވެ.\n10 ވަނަ މާއްދާ - ބުނެވިދިޔަ ގާނޫނުގެ 20 ވަނަ މާއްދާގެ (ނ) ގެ ފަހަތަށް އަންނަނިވި ފަދައިން އަކުރެއް އިތުރުކުރުން.\n20. (ރ) ކޮމިށަނުގެ ޖަލްސާއެއްގެ ރިޔާސަތު ބަލަހައްޓާ މީހަކު، ކޮމިށަނުގެ އެ ޖަލްސާގައި ނިންމާ ނިންމުންތަކުގައި ވޯޓު ދީގެން ނުވާނެއެވެ. އެހެންނަމަވެސް، ކަމަކާމެދު ނަގާ ވޯޓުގެ ފެންނަ ނުފެންނަ އަދަދު ހަމަހަމަވެއްޖެ ހާލަތެއްގައި އެ ޖަލްސާގެ ރިޔާސަތު ބަލަހައްޓާ މީހަކު އޭނާއަށް ފެންނަ ކޮޅަކަށް ވޯޓު ދޭންވާނެއެވެ.\n11 ވަނަ މާއްދާ - ބުނެވިދިޔަ ގާނޫނުގެ 21 ވަނަ މާއްދާގެ (ށ) އަންނަނިވި ގޮތަށް އިސްލާހުކުރުން.\n21. (ށ) އުއްތަމަފަނޑިޔާރާއި، ދިވެހިރާއްޖޭގެ ސުޕްރީމްކޯޓުގެ ފަނޑިޔާރުންނާއި، ދިވެހިރާއްޖޭގެ ކޯޓުތަކުގެ ފަނޑިޔާރުންގެ ގާބިލުކަމާއި މަސައްކަތުގެ ފެންވަރު ވަޒަންކުރުމާއި، ފަނޑިޔާރުންނާ ބެހޭގޮތުން އުފުލާ ށަކުވާތައް ބެލުމާއި، އެ ފަރާތްތަކާމެދު އަޅަންޖެހޭ ފިޔަވަޅުތައް އެޅުމާއި، މަގާމުން ވަކިކުރަންޖެހޭ މީހުން ވަކިކުރުމަށް ރައްޔިތުންގެ މަޖިލީހަށް ހުށަހެޅުން.\n12 ވަނަ މާއްދާ - ބުނެވިދިޔަ ގާނޫނުގެ 21 ވަނަ މާއްދާގެ (ނ) ގެ4ވަނަ ނަންބަރުގެ ފަހަތަށް އަންނަނިވި ފަދައިން ހަތަރު ނަންބަރު އިތުރުކުރުން.\n(5) ފަނޑިޔާރުންގެ ގާބިލުކަމާއި މަސައްކަތުގެ ފެންވަރު ވަޒަންކޮށް ކުރިއެރުން ދޭނެ ގޮތް؛\n(6) ފަނޑިޔާރުން އެއް ކޯޓުން އަނެއް ކޯޓަށް ބަދަލުކުރުމުގައި އަމަލުކުރާނެ ގޮތް؛\n(7) ށަރުއީ ދާއިރާގެ ނުވަތަ ގާނޫނީ ދާއިރާގެ މަސައްކަތަކަށް ނުވަތަ ތަމްރީނަށް ނުވަތަ ބޭރު ގައުމެއްގައި ނުވަތަ ބައިނަލްއަގުވާމީ ޖަމްއިއްޔާއެއްގައި މަސައްކަތްކުރުމަށް ފަނޑިޔާރުން ވީއްލުމުގައި އަމަލުކުރާނެ ގޮތް؛\n(8) ފަނޑިޔާރުންގެ ސުލޫކާއި ފެންވަރާމެދު ފިޔަވަޅު އެޅުމުގައި އަމަލުކުރާނެ ގޮތް.\n13 ވަނަ މާއްދާ - ބުނެވިދިޔަ ގާނޫނުގެ 21 ވަނަ މާއްދާގެ (ބ) އަދި (ޅ) އިސްލާހުކޮށް، އެ މާއްދާގެ (ޅ) ގެ ފަހަތަށް އަންނަނިވި އަކުރުތައް އިތުރުކުރުން.\n21. (ބ) ދިވެހިރާއްޖޭގެ އަދުލު އިންސާފު ގާއިމުކުރުމުގެ ބާރުގެ އާންމު އިދާރީ ކަންކަން ރާވައި ހިންގައި ބެލެހެއްޓުން.\n(ޅ) ޑިޕާޓްމަންޓް އޮފް ޖުޑީށަލް އެޑްމިނިސްޓްރޭށަންގެ ލަފާގެމަތިން ފަނޑިޔާރުގެ ރުހުން ހޯދުމަށްފަހު، އެ ފަނޑިޔާރަކު މަސައްކަތްކުރަމުން އައި ކޯޓާ އެއް ދަރަޖައެއްގެ އެހެން ކޯޓެއްގައި ވަގުތީ ގޮތުން މަސައްކަތްކުރުމަށް ހަމަޖެއްސުން.\n(ކ) ށަރުއީ ދާއިރާގެ ނުވަތަ ގާނޫނީ ދާއިރާގެ މަސައްކަތަކަށް ނުވަތަ ތަމްރީނަށް ނުވަތަ ބޭރު ގައުމެއްގައި ނުވަތަ ބައިނަލްއަގުވާމީ ޖަމްއިއްޔާއެއްގައި މަސައްކަތްކުރުމަށް ފަނޑިޔާރުން ވީއްލުން.\n(އ) ފަނޑިޔާރަކު އެދިއްޖެނަމަ، އޭނާ މަސައްކަތްކުރާ ކޯޓާ އެއް ދަރަޖައެއްގެ އެހެން ކޯޓަކަށް ބަދަލުކުރުން.\n(ވ) ހައިކޯޓާއި، ސުޕީރިއަރ ކޯޓުތަކުގެ އިސް ފަނޑިޔާރުންނާއި އިސް ގާޟީން އައްޔަންކުރުމާއި، ޖުޑީށަލް ދާއިރާތަކުގެ އިސް ގާޟީންނާއި، އިސް މެޖިސްޓްރޭޓުން އައްޔަންކުރުމާއި ބަދަލުކުރުމާއި ވަކިކުރުން.\n(މ) ހައިކޯޓާއި، ސުޕީރިއަރ ކޯޓުތަކާއި މެޖިސްޓްރޭޓް ކޯޓުތަކުގެ ފަނޑިޔާރެއްގެ މަގާމު ހުސްވެއްޖެނަމަ ހުސްވާ މަގާމަށް ފަނޑިޔާރުން އައްޔަންކުރުން.\n(ފ) ފަނޑިޔާރުންގެ މައުލޫމާތު ފައިލް ބަލަހައްޓައި، ފަނޑިޔާރުންގެ ރެކޯޑް ބެލެހެއްޓުން.\n14 ވަނަ މާއްދާ - ބުނެވިދިޔަ ގާނޫނުގެ 21 ވަނަ މާއްދާގެ ފަހަތަށް އަންނަނިވި މާއްދާތައް އިތުރުކުރުން\n.21-1 ޑިޕާޓްމަންޓް އޮފް ޖުޑީށަލް އެޑްމިނިސްޓްރޭށަން އުފެއްދުން\n(ހ) ދިވެހިރާއްޖޭގެ އަދުލު އިންސާފު ގާއިމުކުރުމުގެ ބާރުގެ އާންމު އިދާރީ ކަންކަން ރާވައި ހިންގައި ބެލެހެއްޓުމަށްޓަކައި، މި ގާނޫނަށް އަމަލުކުރަން ފެށުމާއެކު ޑިޕާޓްމަންޓް އޮފް ޖުޑީށަލް އެޑްމިނިސްޓްރޭށަންގެ ނަމުގައި އިދާރާއެއް އުފެދުނީއެވެ.\n(ށ) މި މާއްދާގެ (ހ) ގައި ބުނެފައިވާ އިދާރާ އުފެދުމާއެކު، މި ގާނޫނަށް އަމަލުކުރަން ފެށުމުގެ ކުރިން ހިނގަމުންއައި ޑިޕާޓްމަންޓް އޮފް ޖުޑީށަލް އެޑްމިނިސްޓްރޭށަން އުވި، އެ ޑިޕާޓްމަންޓްގެ ހުރިހާ މުވައްޒަފުންނާއި، މަސައްކަތްތަކާއި، އެ ޑިޕާޓްމަންޓްގެ ހުރިހާ ވަސީލަތްތަކާއި، އެންމެހައި މާލީ އަދި މަދަނީ ޒިންމާތަކާއި ހައްގުތައް، މި ގާނޫނުގެ ދަށުން އުފެދޭ ޑިޕާޓްމަންޓް އޮފް ޖުޑީށަލް އެޑްމިނިސްޓްރޭށަނަށް އެހިނދުން ފެށިގެން ބަދަލުވީއެވެ.\n(ނ) މި ގާނޫނުގެ 21-3 ވަނަ މާއްދާގެ (ހ) ގައި ބަޔާންކޮށްފައިވާ ޗީފް ޖުޑީށަލް އެޑްމިނިސްޓްރޭޓަރ އައްޔަންކުރުމާ ހަމައަށް، ޑިޕާޓްމަންޓް އޮފް ޖުޑީށަލް އެޑްމިނިސްޓްރޭށަންގައި ހުރި ޖުޑީށަލް އެޑްމިނިސްޓްރޭޓަރ، މި ގާނޫނުގައި ބަޔާންކޮށްފައިވާ ޗީފް ޖުޑީށަލް އެޑްމިނިސްޓްރޭޓަރުގެ މަސްއޫލިއްޔަތުތައް އަދާކުރަންވާނެއެވެ.\n(ރ) މި މާއްދާގެ (ހ) ގެ ދަށުން އުފެދޭ ޑިޕާޓްމަންޓް އޮފް ޖުޑީށަލް އެޑްމިނިސްޓްރޭށަންގެ މަސްއޫލިއްޔަތުތަކުގެ ތެރޭގައި އަންނަނިވި ކަންކަން ހިމެނިގެންވެއެވެ.\nދިވެހިރާއްޖޭގެ އަދުލު އިންސާފު ގާއިމުކުރުމުގެ ބާރުގެ ދަށުގައި ހިމެނޭ އެންމެހައި ކޯޓުތަކުގެ އިދާރީ އޮނިގަނޑު އެކުލަވާލުމާއި، އިދާރީ މުވައްޒަފުންގެ ވަޒީފާއާބެހޭ ކަންކަން އެ ކޯޓެއްގެ ޗީފް އެޑްމިނިސްޓްރޭޓަރ ނުވަތަ އިދާރީ އެންމެ އިސް މުވައްޒަފުގެ މަޝްވަރާގެ މަތިން ހިންގައި ބެލެހެއްޓުން؛\nކޯޓުތަކަށް އިދާރީ މުވައްޒަފުން އައްޔަންކުރުމާއި، މަގާމުގެ ކުރިއެރުންދިނުމާއި، އިދާރީ ފިޔަވަޅު އެޅުމާއި، ވަކިކުރުން؛\nޖުޑީށަލް ސަރވިސް ކޮމިށަނުން ކަނޑައަޅާ އުސޫލަކުން ފަނޑިޔާރުންނަށާއި، ޖުޑީށަލް ސަރވިސް ކޮމިށަނުގެ މެންބަރުންނަށާއި، ކޮމިށަނުގެ މުވައްޒަފުންނަށާއި، ށަރުއީ ދާއިރާއަށް ބޭނުންވާ ތަމްރީން ޕްރޮގްރާމްތަކާއި ތާޒާކުރުމުގެ ޕްރޮގްރާމްތައް ރާވައި ހިންގުން؛\nފަނޑިޔާރުންގެ އިލްމީ ފެންވަރު މަތިކުރުމުގެ ގޮތުންނާއި ފަންނީ ހުނަރު އިތުރުކުރުމުގެ ގޮތުން ބާއްވަންޖެހޭ ބައްދަލުވުންތަކާއި، ސެމިނާރ އަދި ކޮންފަރެންސްތައް ޖުޑީށަލް ސަރވިސް ކޮމިށަނުން ކަނޑައަޅާ އުސޫލާ އެއްގޮތަށް ބޭއްވުން؛\nގާނޫނުތަކަށާއި ގާނޫނީ ނިޒާމަށް އަންނަ ބަދަލުތަކާގުޅޭ މައުލޫމާތާއި ތަމްރީން ދިނުމާބެހޭ ކަންކަން ރާވައި ހިންގުން؛\nކޯޓުތަކުގެ ނިންމުންތައް ފުރިހަމައަށް ރެކޯޑްކޮށް ބެލެހެއްޓުމާއި އެ ނިންމުންތައް އާންމުކޮށް ފަސޭހައިން ލިބެން ހުންނާނެ ނިޒާމެއް ގާއިމުކުރުން؛\nއަދުލު އިންސާފު ގާއިމުކުރުމުގެ ބާރުގެ ކޮންސޮލިޑޭޓެޑް ބަޖެޓް ކޯޓުތަކުގެ މަޝްވަރާއާއެކު އެކުލަވާލުން؛\nރަޖިސްޓްރާރއެއް ހުންނަންވާނެކަމަށް ގާނޫނުގައި ކަނޑައަޅާފައިވާ އެންމެހައި ކޯޓުތަކަށް ރަޖިސްޓްރާރއިން އައްޔަންކުރުމާއި ވަކިކުރުން؛\nކޯޓުތަކަށް ބޭނުންވާނެ އެކިއެކި ވަސީލަތްތައް ސަރުކާރާއި އެހެނިހެން އިދާރާތަކުން ހޯދައިދިނުން؛\nކޯޓުތަކުގެ ފައިސާ ބެލެހެއްޓުމުގެ ކަންތައްތައް، ދައުލަތުގެ މާލިއްޔަތުގެ ގާނޫނު ( (ގާނޫނު ނަންބަރު 3/2006)) ގައިވާ ގޮތުގެމަތިން، ހިނގާތޯ ބެލުމަށްޓަކައި އިންޓަރނަލް އޮޑިޓްގެ ނިޒާމެއް ގާއިމުކޮށް ބެލެހެއްޓުން؛\nކޮންމެ މީލާދީ އަހަރެއް ނިމުމުން، އެ ނިމުނު އަހަރު ށަރުއީ ދާއިރާ ހިނގި ގޮތުގެ ރިޕޯޓެއް ތައްޔާރުކޮށް އެ ރިޕޯޓު އުއްތަމަފަނޑިޔާރަށާއި، ރައްޔިތުންގެ މަޖިލީހަށާއި، ޖުޑީށަލް ސަރވިސް ކޮމިށަނަށް، ވިދިގެން އަންނަ އަހަރުގެ ފެބުރުވަރީ މަސް ނިމުމުގެ ކުރިން ފޮނުވައި، ޑިޕާޓްމަންޓް އޮފް ޖުޑީށަލް އެޑްމިނިސްޓްރޭށަންގެ ވެބްސައިޓްގައި އެ ރިޕޯޓު ށާއިއުކުރުން.\nއެކިއެކި ޖުޑީށަލް ދާއިރާތަކުގެ މައްސަލަތައް ނުނިމި ލަސްވުމުގެ ސަބަބުން ނުވަތަ އެ ދާއިރާއެއްގައި މެޖިސްޓްރޭޓުން މަދުވުމުގެ ސަބަބުން މައްސަލަ ބެލުން ލަސްވަމުންދާނަމަ، ޖުޑީށަލް ސަރވިސް ކޮމިށަނުން ކަނޑައަޅާ އުސޫލަކުން ރަށްރަށަށް ފޮނުވަންޖެހޭ ށަރުއީ ވަފުދުތައް ފޮނުވުމުގެ އިދާރީ ކަންކަން ހަމަޖެއްސުން؛\nދިވެހިރާއްޖޭގެ އަދުލު އިންސާފު ގާއިމުކުރުމުގެ ބާރުގެ ތެރޭގައި ހިމެނޭ އެންމެހައި ކޯޓުތަކުގެ އިދާރީ މުވައްޒަފުންގެ ވަޒީފާއާބެހޭ ކަންކަން ޖުޑީށަލް ސަރވިސް ކޮމިށަނުން ކަނޑައަޅާ އުސޫލަކާ އެއްގޮތްވާ ގޮތުގެމަތިން، ހިންގައި ބެލެހެއްޓުން؛\nމެޖިސްޓްރޭޓް ކޯޓުތަކުގެ ހަރަދުތަކަށް ފޮނުވަންޖެހޭ ފައިސާ، ހަމަޖެހިފައިވާ ގަވާއިދުތަކާ އެއްގޮތްވާ ގޮތުގެމަތިން ފޮނުވައި، އެކަމުގެ ރެކޯޑް ބެލެހެއްޓުމާއި، ކޯޓުތަކުގެ ފައިސާގެ ހިސާބުތައް އޮޑިޓްކުރުން؛\nދުވަސްވީ ށަރުއީ ލިޔުންތައް ގިނަ ދުވަހަށް ދެމިހުންނާނެ ގޮތަކަށް ރައްކާތެރިކަމާއެކު ބެލެހެއްޓުމާއި، އެ ލިޔުންތަކަކީ އާންމުކޮށް ލިބޭ ލިޔުންތަކެއްގެ ގޮތުގައި ހަމަޖައްސައި، އެ ލިޔުންތަކުގެ ކަރުދާސްކޮޕީ ލިބޭނެގޮތް ހަމަޖެއްސުން؛\nށަރުއީ ދާއިރާގެ ބޭނުމަށްޓަކައި ހޯދަންޖެހޭ އިމާރާތްތައް ހޯދުމާއި އިމާރާތްކުރަންޖެހޭ ތަންތަން ކަނޑައަޅައި އިމާރާތްކުރުމާއި މަރާމާތުކުރަންޖެހޭ ތަންތަން މަރާމާތުކޮށް ބެލެހެއްޓޭނެ އިންތިޒާމު ހަމަޖެއްސުން؛\nއަމަލުކުރެވެމުންދާ ގާނޫނާއި، ގަވާއިދުތަކާއި، އެ ގާނޫނުތަކާއި ގަވާއިދުތަކަށް އަންނަ އިސްލާހުތަކާއި، އުސޫލުތައް ކޯޓުތަކަށް ފަސޭހައިން ފޯރުކޮށްދިނުމުގެ އިންތިޒާމު ހަމަޖެއްސުން؛\nކޯޓުތަކުގެ ތަފާސްހިސާބު އެއްކުރުމާއި، ރައްކާކުރުމާއި އާންމުކޮށް ށާއިއުކުރުން؛\nކޯޓުތަކަށް ހޯދަންޖެހޭ އެންމެހައި ތަކެތި، ކޯޓުތަކުން އެދޭ ގޮތުގެމަތިން، ހޯދޭނެ އިންތިޒާމު ހަމަޖައްސައި، އެ ތަކެތީގެ އިންވެންޓްރީ ބެލެހެއްޓޭނެ އިންތިޒާމު ހަމަޖެއްސުން؛\nޖުޑީށަލް ސަރވިސް ކޮމިށަނުގެ ވާޖިބު އަދާކުރުމަށް ބޭނުންވާ އެހީތެރިކަން އެ ފަރާތަށް ފޯރުކޮށްދިނުން؛\nޖުޑީށަލް ސަރވިސް ކޮމިށަނުގެ ލަފަޔާއެކު ދިވެހިރާއްޖޭގެ ސުޕްރީމްކޯޓާއި، ހައިކޯޓުގެ ފަނޑިޔާރުން ފިޔަވައި، އެހެން ކޯޓުތަކުގެ ފަނޑިޔާރުންގެ އަދަދު ކަނޑައެޅުން؛\nފަނޑިޔާރުންނަށް ޗުއްޓީ ދިނުން؛\nކޯޓު ހިންގުމާ ހަވާލުވެ ހުންނަ ފަނޑިޔާރު ޗުއްޓީއަށްދާނަމަ، ޖުޑީށަލް ސަރވިސް ކޮމިށަނުގެ ލަފާގެމަތިން އެ ކޯޓުގެ ހިންގުން އެ ކޯޓުގެ އެހެން ފަނޑިޔާރަކާ ހަވާލުކުރުން؛\nއާންމުންނަށްދޭ ޚިދުމަތުގެ ފީ ނަގާނެ އުސޫލެއް ކަނޑައެޅުން؛\nމިނޫނަސް ގާނޫނުއަސާސީއާއި އެހެން ގާނޫނުތަކުން ހަވާލުކުރެވޭ އެންމެހައި ކަންކަން ކުރުން.\n.21-2 ޖުޑީށަލް އެކެޑަމީ\n(ހ) މި ގާނޫނަށް އަމަލުކުރަން ފެށުމާއެކު، މި ގާނޫނަށް އަމަލުކުރަން ފެށުމުގެ ކުރިން ހިނގަމުންއައި ޖުޑީށަލް އެކެޑަމީ އުވި، އެ އެކެޑަމީގެ އިދާރީ މުވައްޒަފުންނާއި، މަސައްކަތްތަކާއި، އެ އެކެޑަމީގެ ހުރިހާ ވަސީލަތްތަކާއި، އެންމެހައި މާލީ އަދި މަދަނީ ޒިންމާތަކާއި ހައްގުތައް، މި ގާނޫނުގެ ދަށުން އުފެދޭ ޑިޕާޓްމަންޓް އޮފް ޖުޑީށަލް އެޑްމިނިސްޓްރޭށަނަށް އެހިނދުން ފެށިގެން ބަދަލުވީއެވެ.\n(ށ) ޖުޑީށަލް އެކެޑަމީގެ އެންމެ އިސް ފަރާތަކީ ޗީފް ޖުޑީށަލް އެޑްމިނިސްޓްރޭޓަރއެވެ.\n(ނ) ޖުޑީށަލް އެކަޑަމީ ހިންގުމަށް ބޭނުންވާ އޮނިގަނޑު އެކުލަވާލައި އެންމެހައި ވަސީލަތްތައް ހޯދައި ޖުޑީށަލް އެކަޑަމީއަށް ބޭނުންވާ މުވައްޒަފުން ހަމަޖައްސާނީ ޑިޕާޓްމަންޓް އޮފް ޖުޑީށަލް އެޑްމިނިސްޓްރޭށަނުންނެވެ.\n.21-3 ޗީފް ޖުޑީށަލް އެޑްމިނިސްޓްރޭޓަރ އައްޔަންކުރުން\n(ހ) ޑިޕާޓްމަންޓް އޮފް ޖުޑީށަލް އެޑްމިނިސްޓްރޭށަންގެ އިދާރީ އެންމެ އިސްފަރާތަކީ ޗީފް ޖުޑީށަލް އެޑްމިނިސްޓްރޭޓަރެވެ. ޗީފް ޖުޑީށަލް އެޑްމިނިސްޓްރޭޓަރ އައްޔަންކޮށް ވަކިކުރާނީ ޖުޑީށަލް ސަރވިސް ކޮމިށަނުންނެވެ.\n(ށ) ޗީފް ޖުޑީށަލް އެޑްމިނިސްޓްރޭޓަރ ކަމަށް އައްޔަންކުރާ މީހެއްގެ ކިބައިގައި އަންނަނިވި ށަރުތުތައް ފުރިހަމަވާންވާނެއެވެ.\nދިވެހި ރައްޔިތަކު ކަމުގައިވުން؛\nއިދާރީ ހިންގުމުގެ ނުވަތަ ގާނޫނީ ދާއިރާއިން ފުރަތަމަ ޑިގްރީ ހާސިލުކޮށްފައިވުން؛\nއިދާރީ ހިންގުމުގެ ނުވަތަ ގާނޫނީ ދާއިރާއިން މަދުވެގެން 10 (ދިހައެއް) އަހަރު ދުވަހުގެ ތަޖުރިބާ ލިބިފައިވުން؛\nސިޔާސީ ޕާޓީއެއްގެ މެންބަރެއް ކަމުގައި ނުވުން.\n(ނ) ޗީފް ޖުޑީށަލް އެޑްމިނިސްޓްރޭޓަރަކަށް ހުންނަ މީހަކު އޭނާގެ މަގާމުގެ އިތުރުން ސަރުކާރުގެ އެހެން މަގާމެއް ނުވަތަ މުސާރަ ލިބޭ އެނޫންވެސް މަގާމެއް ފުރައިގެން ނުވާނެއެވެ. އަދި ވިޔަފާރިއެއް ހިންގުމުގައި އަމަލީގޮތުން ބައިވެރިވެ، އާމްދަނީއެއް ހޯދުމަށް މަސައްކަތެއްގައި ށާމިލުވެ އެހެން އެއްވެސް ފަރާތެއްގެ ވަޒީފާ އަދާކޮށްގެން ނުވާނެއެވެ. އަދި އޭނާއަށް މަގާމުގެ ހައިސިއްޔަތުން ލިބޭ މައުލޫމާތު އަމިއްލަ ފައިދާއަށް ނުވަތަ އެހެން މީހެއްގެ ފައިދާއަށް ވިޔަސް ބޭނުންކޮށްގެން ނުވާނެއެވެ.\n15 ވަނަ މާއްދާ - ބުނެވިދިޔަ ގާނޫނުގެ 22 ވަނަ މާއްދާގެ (ހ) އާއި (ށ) އަންނަނިވި ގޮތަށް އިސްލާހުކުރުން.\n22. ހުށަހެޅޭ ށަކުވާތައް ނުވަތަ ތުހުމަތުތައް ތަހްގީގުކުރުމުގެ ބާރު\n(ހ) ފަނޑިޔާރަކާ ބެހޭގޮތުން ހުށަހެޅޭ ށަކުވާއަކާ ނުވަތަ ތުހުމަތަކާ ގުޅިގެން އެ ފަނޑިޔާރަކާ ސުވާލުކުރުމާއި، އެ މައްސަލަ ތަހްގީގުކުރުމުގެ ބާރު ކޮމިށަނަށް ލިބިގެންވެއެވެ.\n(ށ) ފަނޑިޔާރަކާ ބެހޭގޮތުން، ކުރެވޭ ށަކުވާއެއް ނުވަތަ ތުހުމަތެއް ކޮމިށަނަށް ހުށަނޭޅުނު ކަމުގައިވީނަމަވެސް، ވަކި ފަނޑިޔާރެއްގެ ސުލޫކާ ބެހޭގޮތުން ސުވާލު އުފެދޭފަދަ ސަބަބުތަކެއް ހުރިކަމަށް ކޮމިށަނަށް ގަބޫލުކުރެވޭނަމަ، އެފަދަ ފަނޑިޔާރެއްގެ މައްސަލަ ތަހްގީގުކުރުމުގެ ބާރު ކޮމިށަނަށް ލިބިގެންވެއެވެ.\n16 ވަނަ މާއްދާ - ބުނެވިދިޔަ ގާނޫނުގެ 22 ވަނަ މާއްދާގެ ފަހަތަށް އަންނަނިވި ފަދައިން މާއްދާއެއް އިތުރުކުރުން.\n.22-1 މައްސަލަ ހުށަހެޅުން\n(ހ) ޖުޑީށަލް ސަރވިސް ކޮމިށަނަށް ށަކުވާ ހުށަހަޅާނީ، އެކަމަށްޓަކައި ކޮމިށަނުން ތައްޔާރުކުރާ ފޯމުން، ނުވަތަ ސިޓީއަކުން، ނުވަތަ އީމެއިލް މެދުވެރިކޮށެވެ. މައްސަލަ ހުށަހަޅާ ފަރާތަކީ ކާކުކަން ނޭނގޭ ގޮތަށްވެސް މައްސަލަ ހުށަހެޅިދާނެއެވެ.\n(ށ) މި މާއްދާގެ (ހ) ގެ ދަށުން މައްސަލަ ހުށަހެޅޭނެ އިތުރު ގޮތްތައް ޖުޑީށަލް ސަރވިސް ކޮމިށަނުގެ ގަވާއިދުގައި ބަޔާންކުރެވިދާނެއެވެ. މައްސަލަ ހުށަހެޅުމާ ގުޅޭގޮތުން އަސާސެއްކަމަށް ބަލަންވާނީ މައްސަލަ ހުށަހަޅާ ފަރާތްތަކަށް ފަސޭހައިން މައްސަލަ ހުށަހެޅޭނެ އިންތިޒާމު ހަމަޖެހިފައި އޮތުމުގެ މައްޗަށެވެ.\n(ނ) ޖުޑީށަލް ސަރވިސް ކޮމިށަނަށް މައްސަލައެއް ހުށަހެޅުމުން، އެ މައްސަލައަކީ އެ ކޮމިށަނުން ބަލާނެ މައްސަލައެއްތޯ ކަނޑައެޅުމަށްޓަކައި، މައްސަލަ ބެލުމާމެދު ގޮތެއް ނިންމާ ކޮމިޓީއަށް އެ މައްސަލައެއް ފޮނުވަންވާނެއެވެ.\n(ރ) މި މާއްދާގެ (ނ) ގައި ބަޔާންކުރާ މައްސަލަ ބެލުމާމެދު ގޮތެއް ނިންމާ ކޮމިޓީއަކީ ޖުޑީށަލް ސަރވިސް ކޮމިށަނުގެ މެންބަރުންގެ ތެރެއިން3(ތިނެއް) މެންބަރުންގެ މައްޗަށް އެކުލެވޭ ދާއިމީ ކޮމިޓީއެކެވެ. އެ ކޮމިޓީ އެކަށައަޅާނީ ޖުޑީށަލް ސަރވިސް ކޮމިށަނުންނެވެ.\n(ބ) ކޮމިށަނަށް ހުށަހެޅޭ މައްސަލައެއް ބެލުމަށް މި މާއްދާގެ (ނ) ގައި ބަޔާންކުރާ ކޮމިޓީން ނިންމައިފިނަމަ އެ މައްސަލައެއް ޖުޑީށަލް ސަރވިސް ކޮމިށަނުން ބަލަންވާނެއެވެ. އަދި އެއްވެސް މައްސަލައަކީ ކޮމިށަނުން ބަލަންނުޖެހޭ މައްސަލައެއްކަމަށް އެ ކޮމިޓީން ނިންމައިފިނަމަ، އެ ނިންމުން ކޮމިށަނުން މުރާޖައާކޮށް އެ ނިންމުމާމެދު ގޮތެއް ނިންމަންވާނެއެވެ.\n(ޅ) ކޮމިށަނަށް ހުށަހެޅޭ މައްސަލައެއް ބެލުމާމެދު ގޮތެއް ނިންމާ ކޮމިޓީން ނިންމާ ނިންމުން އެ މައްސަލައެއް ހުށަހެޅޭ ތާރީޚުން ފެށިގެން5(ފަހެއް) ދުވަހުގެ ތެރޭގައި ނިންމައި، ކޮމިށަނަށް ފޮނުވަންވާނެއެވެ.\n(ކ) ކޮމިޓީން ކަމެއް ނިންމަންވާނީ މަދުވެގެން2މެންބަރުން ހާޒިރުވެ ތިބެގެންނެވެ. މައްސަލަ ބެލުމާމެދު ގޮތެއް ނިންމާ ކޮމިޓީގެ ކޯރަމް ހަމަނުވެގެން ނުވަތަ އެނޫންވެސް ސަބަބެއް މެދުވެރިވެގެން އެ ކޮމިޓީގެ ނިންމުންތައް ނުނިންމޭ ފަދަ ހާލަތެއް މެދުވެރިވެއްޖެނަމަ، އަލުން އެ ކޮމިޓީގެ މަސައްކަތް ފެށެންދެން، އެ މަސައްކަތް ހިންގާނެ ވަގުތީ ކޮމިޓީއެއް ކޮމިށަނުން އެކުލަވާލަންވާނެއެވެ.\n(އ) މައްސަލަ ބެލުމާމެދު ގޮތެއް ނިންމާ ކޮމިޓީގެ މެންބަރުން ބަދަލުކުރުމަށް ކޮމިށަނަށް ފެނިއްޖެނަމަ، އެ ކޮމިޓީ ބަދަލުކުރުމުގެ އިހްތިޔާރުވެސް ކޮމިށަނަށް ލިބިގެންވެއެވެ.\n17 ވަނަ މާއްދާ - ބުނެވިދިޔަ ގާނޫނުގެ 23 ވަނަ މާއްދާ އަންނަނިވި ގޮތަށް އިސްލާހުކުރުން.\n23. ތަހްގީގުކުރާ ކޮމިޓީ\n(ހ) ކޮމިށަނަށް ހުށަހެޅޭ މައްސަލައެއް ބެލުމަށް މައްސަލަ ބެލުމާމެދު ގޮތެއް ނިންމާ ކޮމިޓީން ނުވަތަ ކޮމިށަނުން ނިންމައިފިނަމަ، އެ މައްސަލައެއް ތަހްގީގުކުރާނެ ވަގުތީ ކޮމިޓީއެއް ކޮމިށަނުން އެކަށައަޅަންވާނެއެވެ. ނުވަތަ އެ މައްސަލައަކީ މުޅި ކޮމިށަނުން ބަލަންޖެހޭ މައްސަލައެއްކަމަށް ކޮމިށަނަށް ފެނިއްޖެނަމަ، އެ މައްސަލައެއްގައި ތަހްގީގު ކޮމިޓީގެ ދައުރު އަދާކުރާނީ ކޮމިށަނުންނެވެ. މުޅި ކޮމިށަނުން ތަހްގީގުކުރާ މައްސަލަތައް ބެލުމުގައި ތަހްގީގުކުރާ ކޮމިޓީން މި ގާނޫނުގެ ދަށުން ހިންގަންޖެހޭ އެންމެހައި އިޖުރާއަތުތަކަށް އަމަލުކުރަންވާނެއެވެ.\n(ށ) ތަހްގީގުކުރާ ކޮމިޓީއަށް ކޮމިށަނުގެ މެންބަރުން ނޫން މީހުން އައްޔަންކުރުމުގެ އިހްތިޔާރު ކޮމިށަނަށް ލިބިގެންވެއެވެ.\n(ނ) ތަހްގީގުކުރާ ކޮމިޓީގެ މެންބަރުންގެ ގޮތުގައި އައްޔަންކުރެވޭ، ކޮމިށަނުގެ މެންބަރުން ނޫން މީހުންނަކީ މި ގާނޫނުގެ3ވަނަ މާއްދާގެ6ވަނަ ނަންބަރުގެ ދަށުން އައްޔަންކުރެވޭ މެންބަރުގެ ކިބައިގައި ހުރުން ލާޒިމުކުރާ ށަރުތުތައް ފުރިހަމަވާ ފަރާތްތަކެއް ކަމުގައި ވާންވާނެއެވެ.\n(ރ) ތަހްގީގުކުރާ ކޮމިޓީގެ މެންބަރުންގެ އަދަދު އޮނަހިރި އަދަދަކަށް ވާންވާނެއެވެ.\n(ބ) ތަހްގީގުކުރާ ކޮމިޓީގެ މެންބަރުންގެ ތެރެއިން މެންބަރަކު އެ ކޮމިޓީގެ ރިޔާސަތު ބަލަހައްޓާނެ ފަރާތުގެ ގޮތުގައި ކޮމިޓީން އައްޔަންކުރަންވާނެއެވެ.\n18 ވަނަ މާއްދާ - ބުނެވިދިޔަ ގާނޫނުގެ 24 ވަނަ މާއްދާ އަންނަނިވި ގޮތަށް އިސްލާހުކުރުން.\n24. މައްސަލަތައް ބެލުމުގައި އިންސާފުވެރިވުން\nކޮމިށަނުން ނުވަތަ ތަހްގީގުކުރާ ކޮމިޓީން މައްސަލަތައް ބަލަންވާނީ އިންސާފުވެރިކަމާއެކު، ކޯޓުތަކާއި ފަނޑިޔާރުންނާމެދު އޮންނަންޖެހޭ އިތުބާރު ގާއިމުކޮށް ދެމެހެއްޓުމުގެ އަސާސްގެ މައްޗަށެވެ.\n19 ވަނަ މާއްދާ - ބުނެވިދިޔަ ގާނޫނުގެ 25 ވަނަ މާއްދާ އަންނަނިވި ގޮތަށް އިސްލާހުކުރުން.\n25. ކޮމިށަނުގެ ނުވަތަ ތަހްގީގުކުރާ ކޮމިޓީގެ ބާރުތައް\nކޮމިށަނުން ނުވަތަ މައްސަލަ ތަހްގީގުކުރާ ކޮމިޓީން މައްސަލަތައް ބަލައި، ތަހްގީގުކުރުމުގައި އަމަލުކުރާނީ މި މާއްދާގައި ބަޔާންކޮށްފައިވާ ގޮތުގެމަތިންނެވެ.\n(ހ) ތަހްގީގުކުރާ ކޮމިޓީއަށް މައްސަލަ ލިބުމުން، އެ މައްސަލަ ރައްދުވާ ފަނޑިޔާރު ހާޒިރުކުރުމަށް ނިންމައިފިނަމަ އެ މައްސަލައިގެ ތަހްގީގަށް ހާޒިރުވުމުގެ އަމުރު މައްސަލަ ރައްދުވާ ފަނޑިޔާރަށް ފޮނުވަންވާނީ، އެ މައްސަލައިގައި ކުރެވޭ ތުހުމަތާއި، ތަހްގީގަށް ހާޒިރުވާންޖެހޭ ތާރީޚާއި ވަގުތު އެނގޭގޮތަށް މަދުވެގެން 12 (ބާރަ) ގަޑިއިރުގެ ވަގުތުލިބޭ ގޮތަށެވެ.\n(ށ) މައްސަލައިގެ ތަހްގީގުގައި ގާނޫނީ ވަކީލެއްގެ އެހީތެރިކަން ހޯދުމަށް މައްސަލަ ރައްދުވާ ފަނޑިޔާރު އެދޭނަމަ، ގާނޫނީ ވަކީލަކު އައްޔަންކުރުމަށް މަދުވެގެން 24 (ސައުވީސް) ގަޑިއިރުގެ ފުރުސަތު ދޭންވާނެއެވެ.\n(ނ) ތަހްގީގު ކޮމިޓީން ބަލަމުންދާ މައްސަލައާ ގުޅިގެން މައްސަލަ ރައްދުވާ ފަނޑިޔާރުގެ މައްޗަށް ތުހުމަތުކުރެވޭ މައްސަލައާއި، އެ މައްސަލައިގެ ތަފްޒީލު އެ މައްސަލަ ރައްދުވާ ފަނޑިޔާރަށް ދިނުމުން، ބަލަމުންދާ މައްސަލައާ ގުޅޭގޮތުން ތަހްގީގު ކޮމިޓީން ކުރާ ސުވާލުތަކަށް ފަނޑިޔާރު ޖަވާބުދޭންވާނެއެވެ.\n(ރ) ތަހްގީގު ކޮމިޓީން ކުރެވޭ ސުވާލުތަކަށް ޖަވާބު ދިނުމަށް އިތުރު ވަގުތު ބޭނުންވާކަމަށް މައްސަލަ ރައްދުވާ ފަނޑިޔާރު އެދިއްޖެނަމަ، އެކަމުގެ ބާވަތަށް ބަލައި ޖަވާބުދާރީވުމަށް އެކަށީގެންވާ ވަގުތު ދިނުމުގެ އިހްތިޔާރު ތަހްގީގު ކޮމިޓީއަށް ލިބިގެންވެއެވެ.\n(ބ) ތަހްގީގު ކޮމިޓީން ކުރާ ސުވާލުތަކަށް ޖަވާބުދިނުމުގައި މައްސަލަ ރައްދުވާފަރާތުން އައްޔަންކޮށްފައިވާ ގާނޫނީ ވަކީލާ މަޝްވަރާކުރެވިދާނެއެވެ.\n(ޅ) ތަހްގީގު ކޮމިޓީގެ ފަރާތުން ހިންގާ ތަހްގީގުގައި ދިފާއުގައި ހެކި ހުށަހެޅުމުގެ ފުރުސަތު މައްސަލަ ރައްދުވާ ފަނޑިޔާރަށް ލިބިގެންވެއެވެ. މިގޮތުން ހުށަހަޅާ ހެއްކެއް ބަލައިނުގަތުމަށް ކޮމިޓީން ނިންމާނަމަ، އެ ނިންމުން ބިނާކުރި ސަބަބުތައް ކޮމިޓީގެ ރިޕޯޓުގައި ހިމަނަންވާނެއެވެ.\n(ކ) މައްސަލަ ރައްދުވާ ފަނޑިޔާރު ހުށަހަޅާ ހެކިން ހާޒިރުކުރުމަށް ތަހްގީގު ކޮމިޓީން ނިންމާނަމަ، އެ ހެކިން ހާޒިރުކުރުމަށް އެކަށީގެންވާ ވަގުތު މައްސަލަ ރައްދުވާ ފަނޑިޔާރަށް ދޭންވާނެއެވެ.\n(އ) މައްސަލަ ތަހްގީގުކުރުމަށްފަހު، އެ މައްސަލައަކާ ގުޅިގެން ތަހްގީގުކުރާ ކޮމިޓީން ތަހްގީގު ރިޕޯޓެއް އެކުލަވާލައި އެ ރިޕޯޓު މައްސަލަ ރައްދުވާ ފަނޑިޔާރަށް ޖަވާބުދާރީވުމަށްޓަކައި ފޮނުވަންވާނެއެވެ.\n(ވ) ތަހްގީގު ރިޕޯޓު ލިބޭތާ ގިނަވެގެން5(ފަހެއް) ދުވަހުގެ ތެރޭގައި، ރިޕޯޓާ ގުޅޭގޮތުން ތަހްގީގުކުރާ ކޮމިޓީއަށް ހުށަހަޅަން ބޭނުންވާ ކަންތައްތަކާއި، އެ މައްސަލަ ނިންމުމުގައި ކޮމިޓީން ރިއާޔަތްކޮށްދިނުން އެދޭ ކަންކަން ބަޔާންކޮށް ލިޔުމުން ކޮމިޓީއަށް ހުށަހެޅުމުގެ އިހްތިޔާރު މައްސަލަ ރައްދުވާ ފަނޑިޔާރަށް ލިބިގެންވެއެވެ.\n(މ) ތަހްގީގު ރިޕޯޓުގައި ފާހަގަކޮށްފައިވާ ކަންތައްތަކާ ގުޅިގެން މުޅި މައްސަލައާމެދު ޖުމުލަ ގޮތެއްގައި ވާހަކަ ދެއްކުމަށް މަދުވެގެން5(ފަހެއް) ދުވަހުގެ ތެރޭގައި އެއް އަޑުއެހުން ބާއްވަންވާނެއެވެ.\n(ފ) މި މާއްދާގެ (މ) ގައި ބަޔާންކޮށްފައިވާ އަޑުއެހުން ބޭއްވުމުން، މައްސަލައިގެ އަޑުއެހުންތައް ނިމުނީއެވެ.\n(ދ) މައްސަލަ ރައްދުވާ ފަނޑިޔާރަށް ތަހްގީގަށް ހާޒިރުވުމުގެ އަމުރު ލިބި، މަގުބޫލު ސަބަބެއް ނެތި ތަހްގީގަށް ހާޒިރުނުވެއްޖެނަމަ، ހުށަހެޅިފައިވާ ހެކިތަކުގެ މައްޗަށް ރިއާޔަތްކޮށް މައްސަލަ ރައްދުވާ ފަނޑިޔާރުގެ ގައިރު ހާޒިރުގައި އެ މައްސަލައަކާމެދު ގޮތެއް ނިންމުމުގެ އިހްތިޔާރު ކޮމިޓީއަށް ލިބިގެންވެއެވެ.\n(ތ) ހުށަހެޅިފައިވާ މައްސަލައިގެ ބާވަތަށް ބަލާއިރު، އެ މައްސަލަ ރައްދުވާ ފަނޑިޔާރު ވަގުތީ ގޮތުން ފަނޑިޔާރުކަމުގެ މަސައްކަތުން ދުރުކުރަންޖެހޭކަމަށް ކޮމިޓީއަށް ފެނިއްޖެނަމަ، އެކަން ކޮމިށަނަށް ހުށަހަޅައި، ކޮމިށަނުގެ ޖަލްސާއަކުން އެކަމާމެދު ގޮތެއް ނިންމަންވާނެއެވެ.\n(ލ) މައްސަލަ ރައްދުވާ ފަނޑިޔާރު މަގާމުގެ މަސައްކަތުން ވަގުތީ ގޮތުން ދުރުކުރުމަށް ނިންމަންވާނީ އެ މައްސަލައިގެ ބާވަތަށާއި، ހުށަހެޅިފައިވާ ހެއްކަށާއި، އެ ފަނޑިޔާރު މަސައްކަތުގައި ދެމިހުރެއްޖެނަމަ މައްސަލަ ތަހްގީގުކުރުމަށް އެޅިދާނެ ހުރަހަކަށާއި، ށަރުއީ ދާއިރާގެ އިތުބާރު ނެގެހެއްޓުމުގެ އަސާސްގެ މައްޗަށް ބިނާކޮށް، 60 (ފަސްދޮޅަސް) ދުވަހަށްވުރެ ދިގުނޫން މުއްދަތަކަށެވެ.\n(ގ) މައްސަލަ ރައްދުވާ ފަނޑިޔާރު މަގާމުގެ މަސައްކަތުން ވަގުތީ ގޮތުން ދުރުކުރުމަށް ތަހްގީގު ކޮމިޓީން ނިންމައި ކޮމިށަނަށް ހުށަހަޅަންވާނީ އެ މައްސަލަ ރައްދުވާ ފަނޑިޔާރަށް އެކަމާގުޅޭ ގޮތުން ޖަވާބުދާރީވުމަށް ފުރުސަތު ދިނުމަށްފަހުއެވެ.\n(ޏ) ޖިނާއީ ކުށެއްގެ ތުހުމަތެއްގައި ފަނޑިޔާރަކު ހައްޔަރުކޮށްފިނަމަ، ނުވަތަ ބަންދުކޮށްފިނަމަ ނުވަތަ ތަހްގީގު އިދާރާއަކުން ފަނޑިޔާރެއްގެ މައްސަލަ ތަހްގީގުކުރަން ފަށައިފިކަން ޖުޑީށަލް ސަރވިސް ކޮމިށަނަށް އެ އިދާރާއަކުން އަންގައިފިނަމަ ނުވަތަ އެފަދަ މައްސަލައެއް ށަރީއަތަށް ހުށަހެޅިއްޖެނަމަ، ނުވަތަ އެފަދަކަމެއް ކުރިކަން ށަރީއަތަށް ސާބިތުވެއްޖެނަމަ، އެ ފަނޑިޔާރެއް މަގާމުގެ މަސައްކަތުން ވަގުތީގޮތުން ދުރުކުރުމާމެދު އަމަލުކުރާނެ ގޮތެއް 48 (ސާޅީސް އަށެއް) ގަޑިއިރު ތެރޭގައި ކޮމިށަނުން ނިންމަންވާނެއެވެ. މި މާއްދާގެ ދަށުން ފަނޑިޔާރަކާމެދު ފިޔަވަޅު އެޅުމުގެކުރިން ފަނޑިޔާރުގެ ބަހެއް ހޯދުން ކޮމިށަނަށް ލާޒިމެއްނޫނެވެ.\n20 ވަނަ މާއްދާ - ބުނެވިދިޔަ ގާނޫނުގެ، ތިރީގައި ނަކަލުކޮށްފައިވާ 26 ވަނަ މާއްދާ އުނިކުރުން.\n26. ތަހްގީގާ ގުޅިގެން ނޯޓިސް ދިނުން\nކޮމިށަނުން ބަލަމުންގެންދާ މައްސަލައަކާ ގުޅިގެން ތަހްގީޤެއް ކުރާނަމަ މައްސަލަ ރައްދުވާ ފަނޑިޔާރަށް އަންނަނިވި މައުލޫމާތާއި ފުރުސަތުތައް ދޭންވާނެއެވެ.\n(ހ) ހުށަހެޅިފައިވާ މައްސަލައިގެ ތަފްޒީލާއި، މައްސަލައިގެ އަޑުއެހުން ތާވަލްކޮށްފައިވާ ތާރީޚާއި، ގަޑިއާއި ތަން.\n(ށ) މައްސަލައިގެ އަޑުއެހުމުގައި، ށަހްސީ ގޮތުން ނުވަތަ ގާނޫނީ ވަކީލެއްގެ އެހީގައި ދިފާއު ހުށަހެޅުމާއި، ހެކިންނާއި ސުވާލުކުރުން، އަދި ހެކިން ހުށަހެޅުމުގެ ފުރުސަތު.\n21 ވަނަ މާއްދާ - ބުނެވިދިޔަ ގާނޫނުގެ 29 ވަނަ މާއްދާގެ (ހ)، (ށ)، (ނ) އަދި (ރ) އަންނަނިވި ގޮތަށް އިސްލާހުކުރުން.\n29. ތަހްގީގުކުރާ ކޮމިޓީގެ ރިޕޯޓު\n(ހ) ތަހްގީގު ކޮމިޓީން ފަނޑިޔާރަކާމެދު އަޅާނެ ފިޔަވަޅެއް ނިންމަންވާނީ ތަހްގީގު ރިޕޯޓުގައި ފާހަގަކޮށްފައިވާ ކަންތައްތަކަށް ޖަވާބުދާރީވުމަށް މައްސަލަ ރައްދުވާ ފަނޑިޔާރަށް ފުރުސަތު ދިނުމަށްފަހުގައެވެ.\n(ށ) މައްސަލަ ތަހްގީގުކުރުމަށްފަހު، މައްސަލަ ރައްދުވާ ފަނޑިޔާރާމެދު އަމަލުކުރަން ކޮމިޓީއަށް ފެންނަ ގޮތް ކަނޑައަޅައި ކޮމިޓީގެ ނިންމުމާމެދު ގޮތެއް ނިންމުމަށް ކޮމިޓީގެ ރިޕޯޓު ކޮމިށަނަށް ފޮނުވަންވާނެއެވެ.\n(ނ) ތަހްގީގުކުރާ ކޮމިޓީގެ ރިޕޯޓުގައިވާ އެއްޗެއް ރަނގަޅަށް ދޭހަނުވާނަމަ، ނުވަތަ ރިޕޯޓު ފުރިހަމަ ނޫންކަމަށް ކޮމިށަނަށް ފެނިއްޖެނަމަ، އަދި ރިޕޯޓުގައިވާ ވަކި ކަމެއްގެ ތަފްޒީލު ނުވަތަ މައްސަލައިގައި އިތުރު ތަހްގީގަކަށް ބޭނުންވާކަމަށް ކޮމިށަނަށް ފެނިއްޖެނަމަ، ރިޕޯޓުގައި ބަޔާންކޮށްފައިވާ ވަކިކަމަކާ ބެހޭގޮތުން ނުވަތަ މުޅި މައްސަލައިގައި ސާފުކުރަން ބޭނުންވާ ކަންތައްތައް ސުވާލުތަކެއްގެ ސިފައިގައި ތަހްގީގުކުރާ ކޮމިޓީއަށް ހުށަހަޅައި، އެ މަސައްކަތްތައް ނިންމާނެ މުއްދަތެއް ކަނޑައަޅައި، މައްސަލަ ކުރިއަށް ގެންދިޔުމަށް އެންގިދާނެއެވެ.\n(ރ) މި މާއްދާގެ (ށ) ގައި ބަޔާންކޮށްފައިވާ ރިޕޯޓު ކޮމިށަނުން ފާސްކުރުމުން އެ ރިޕޯޓު މައްސަލަ ރައްދުވާ ފަނޑިޔާރަށް ދޭންވާނެއެވެ. އަދި މައްސަލައަކީ އާންމުންނަށް ހުޅުވާލައިގެން ހިންގާފައިވާ މައްސަލައެއްނަމަ، އެ މައްސަލައިގެ ރިޕޯޓު އާންމުކުރަންވާނެއެވެ.\n22 ވަނަ މާއްދާ - ބުނެވިދިޔަ ގާނޫނުގެ 29 ވަނަ މާއްދާގެ، ތިރީގައި ނަކަލުކޮށްފައިވާ (ބ) އުނިކުރުން.\n29. (ބ) މައްސަލަ ބަލަމުންދާއިރު، މައްސަލަ ކުރިއަށްދާ ގޮތުގެ ރިޕޯޓެއް ލިޔުމުން ކޮންމެ 30 (ތިރީސް) ދުވަހަކުން ތަހްގީގުކުރާ ކޮމިޓީން ކޮމިށަނަށް ހުށަހަޅަންވާނެއެވެ.\n23 ވަނަ މާއްދާ - ބުނެވިދިޔަ ގާނޫނުގެ 30 ވަނަ މާއްދާގެ (ހ) އަންނަނިވި ގޮތަށް އިސްލާހުކުރުން.\n30. ކޮމިޓީން ތަހްގީގުކުރާ މައްސަލައިގެ ރިޕޯޓަށް ފަނޑިޔާރު ޖަވާބު ދިނުން\n(ހ) ތަހްގީގުކުރެވުނު މައްސަލައިގެ ރިޕޯޓު ލިބޭތާ ބަންދުދުވަސް ހިމެނޭގޮތަށް ގިނަވެގެން7(ހަތެއް) ދުވަހުގެ ތެރޭގައި، ރިޕޯޓާ ގުޅޭގޮތުން ކޮމިށަނަށް ހުށަހަޅަން ބޭނުންވާ ކަންތައްތަކާއި، އެ މައްސަލަ ނިންމުމުގައި ކޮމިށަނުން ރިއާޔަތްކޮށްދިނުން އެދޭ ކަންކަން ބަޔާންކޮށް ލިޔުމުން ކޮމިށަނަށް ހުށަހެޅުމުގެ ފުރުސަތު މައްސަލަ ރައްދުވާ ފަނޑިޔާރަށް ލިބިގެންވެއެވެ.\n24 ވަނަ މާއްދާ - ބުނެވިދިޔަ ގާނޫނުގެ، ތިރީގައި ނަކަލުކޮށްފައިވާ 31 އަދި 32 ވަނަ މާއްދާ އުނިކުރުން.\n31. ފަނޑިޔާރު ލިޔުމުން ހުށަހަޅާ ހުށަހެޅުން\n(ހ) ތަހްގީގު ރިޕޯޓާ ގުޅިގެން ފަނޑިޔާރަކު ލިޔުމުން ކަމެއް ހުށަހަޅައިފިނަމަ ކޮމިށަނުން އެ ލިޔުމެއްގެ ނަކަލު މި ގާނޫނުގެ 27 ވަނަ މާއްދާގެ ދަށުން މައްސަލައިގައި ހަރަކާތްތެރިވުމަށް ކޮމިށަނުން އައްޔަންކޮށްފައިވާ ގާނޫނީ ވަކީލަށް ހުށަޅަހަންވާނެއެވެ.\n(ށ) މި މާއްދާގެ (ހ) ގައި ބަޔާންކޮށްފައިވާ ލިޔުމުގެ ނަކަލު ލިބޭތާ 15 (ފަނަރަ) ދުވަހުގެ ތެރޭގައި މި ގާނޫނުގެ 27 ވަނަ މާއްދާގެ ދަށުން މައްސަލައިގައި ހަރަކާތްތެރިވުމަށް ކޮމިށަނުން އައްޔަންކޮށްފައިވާ ގާނޫނީ ވަކީލު އެ ލިޔުމުގައިވާ ކަންތައްތަކަށް ޖަވާބުދާރީވެ ލިޔުމަކުން ކޮމިށަނަށް ހުށަހަޅަންވާނެއެވެ.\n(ނ) އެއްވެސް މައްސަލައަކާ ގުޅިގެން ފަނޑިޔާރަކު ށަފަހީ ބަޔާނެއްދޭނަމަ، ބަޔާންދޭންވާނީ މި ގާނޫނުގެ 27 ވަނަ މާއްދާގެ ދަށުން މައްސަލައިގައި ހަރަކާތްތެރިވުމަށް ކޮމިށަނުން އައްޔަންކޮށްފައިވާ ގާނޫނީ ވަކީލުގެ ހާޒިރުގައެވެ. އަދި ފަނޑިޔާރު ދިން ބަޔާނަށް ގާނޫނީ ވަކީލު ޖަވާބުދާރީވެ ށަފަހީ ބަޔާނެއް ދިނުމަށް އެދި ހުށަހެޅުމުގެ އިހްތިޔާރު ކޮމިށަނަށް ލިބިގެންވެއެވެ.\n32. ކޮމިށަނުން ބަލާ މައްސަލައެއްގައި ގޮތެއް ކަނޑައަޅާއިރު، ތަހްގީގުކުރާ ކޮމިޓީން ހުށަހަޅާފައިވާ ރިޕޯޓަށާއި، މިނޫންވެސް މައްސަލައާ ގުޅިގެން ފަނޑިޔާރަކު ނުވަތަ މި ގާނޫނުގެ 27 ވަނަ މާއްދާގެ ދަށުން މައްސަލައިގައި ހަރަކާތްތެރިވުމަށް ކޮމިށަނުން އައްޔަންކޮށްފައިވާ ގާނޫނީ ވަކީލު އެއްވެސް ލިޔުމެއް ނުވަތަ ށަފަހީ ބަޔާނެއް ދީފައިވާނަމަ އެ ލިޔުމުގައި ނުވަތަ ބަޔާނުގައިވާ ކަންތައްތަކަށް ރިއާޔަތްކުރަންވާނެއެވެ.\n25 ވަނަ މާއްދާ - ބުނެވިދިޔަ ގާނޫނުގެ 32 ވަނަ މާއްދާގެ ފަހަތަށް އަންނަނިވި މާއްދާ އިތުރުކުރުން.\n.32-1 ފަނޑިޔާރުންނާމެދު އެޅޭނެ ފިޔަވަޅުތައް\n(ހ) ފަނޑިޔާރެއްގެ މައްޗަށް ކަނޑައެޅޭނީ އެ ފަނޑިޔާރަކު ކުރި އަމަލެއްގެ ކުޑަބޮޑު މިނަށް ބަލައި ތިރީގައި ބަޔާންކޮށްފައިވާ ފިޔަވަޅުތަކެވެ.\nނަޞޭހަތްދިނުމާއެކު ކޮމިށަނުން ކަނޑައަޅާ ތަމްރީން ޕްރޮގްރާމެއް ފުރިހަމަކުރަން އެންގުން؛\nހުރި މަގާމަށްވުރެ ދަރަޖަ ދަށްކުރުން؛\nމުސާރައާއި އިނާޔަތްތައް ލިބޭ ގޮތަށް ނުވަތަ ނުލިބޭ ގޮތަށް ވަޒީފާގެ މަސައްކަތަށް ނުކުތުން ގިނަވެގެން3(ތިނެއް) މަސްދުވަހަށް މަނާކުރުން؛\nފަނޑިޔާރުކަމުން ވަކިކުރުމަށް ހުށަހެޅުން.\n(ށ) ފަނޑިޔާރެއްގެ މައްޗަށް އެޅޭ ފިޔަވަޅެއްގެ ގޮތުން، އޭނާ މަސައްކަތްކުރާ ކޯޓާ އެއް ދަރަޖައެއްގެ އެހެން ކޯޓަކަށް ބަދަލުކޮށްގެން ނުވާނެއެވެ.\n26 ވަނަ މާއްދާ - ބުނެވިދިޔަ ގާނޫނުގެ 33 ވަނަ މާއްދާގެ ތިރީގައި ނަކަލުކޮށްފައިވާ (ނ) އުނިކުރުން.\n33. (ނ) މައްސަލަ ތަހްގީގުކޮށްފައިވަނީ އާންމުންނަށް ހުޅުވާލައިގެންކަމަށްވާނަމަ، އެ މައްސަލައެއްގެ ރިޕޯޓު އާންމުކުރަންވާނެއެވެ.\n27 ވަނަ މާއްދާ - ބުނެވިދިޔަ ގާނޫނުގެ 33 ވަނަ މާއްދާގެ (ނ) ގެ ފަހަތަށް އަންނަނިވި އަކުރު އިތުރުކުރުން.\n33. (ރ) ފަނޑިޔާރެއްގެ މައްސަލަ ތަހްގީގުކުރުމަށްފަހު ކޮމިށަނުން އެ މައްސަލައާމެދު ނިންމި ނިންމުން އެ ފަނޑިޔާރެއްގެ ފައިލްގައި ރެކޯޑްކުރަންވާނެއެވެ. އަދި ފަނޑިޔާރުންގެ އިސްތިއުނާފު މަޖިލީހުން އެ މައްސަލައާމެދު ގޮތެއް ނިންމާފައިވާނަމަ، އެ މައުލޫމާތުވެސް ފަނޑިޔާރުގެ ފައިލްގައި ރެކޯޑްކުރަންވާނެއެވެ.\n28 ވަނަ މާއްދާ - ބުނެވިދިޔަ ގާނޫނުގެ 33 ވަނަ މާއްދާގެ ފަހަތަށް އަންނަނިވި މާއްދާތައް އިތުރުކުރުން.\n.33-1 މައްސަލަ ސާބިތުކުރުމުގައި ބެލޭނެ މިންގަނޑު\nފަނޑިޔާރަކާމެދު ހުށަހެޅޭ ށަކުވާއެއްގައި ހުށަހެޅިފައިވާ ހެއްކާއި ގަރީނާ ނުވަތަ ކޮމިށަނުން އެ މައްސަލައާ ގުޅިގެން ހޯދާ ހެއްކާއި ގަރީނާއަށް ބަލާއިރު އެކަމެއް ހިނގާކަމަށް ނުވަތަ ހިނގާފައިވާކަމަށް ބުއްދީގެ ހަމަތަކުން ބުރަވެވޭނަމަ، އެ ށަކުވާއެއް އެ ފަނޑިޔާރަކާ ދެކޮޅަށް ސާބިތުވާކަމަށް ކޮމިށަނުން ނިންމަންވާނެއެވެ.\n.33-2 ފަނޑިޔާރުންގެ އިސްތިއުނާފު މަޖިލިސް\n(ހ) ފަނޑިޔާރަކާގުޅޭ ށަކުވާއެއް ބަލައި، ޖުޑީށަލް ސަރވިސް ކޮމިށަނުން ނިންމާ ނިންމުންތަކުގެ ތެރެއިން، ފަނޑިޔާރަކު މަގާމުން ވަކިކުރަން ރައްޔިތުންގެ މަޖިލީހަށް ހުށަހެޅުމަށް ނިންމާ ނިންމުންތައް ފިޔަވައި، އެނޫން ނިންމުންތައް އިސްތިއުނާފުކުރުމަށްޓަކައި، ކޮމިށަނުން އެ ނިންމުމެއް ނިންމާތާ 10 (ދިހައެއް) ދުވަހުގެ ތެރޭގައި ފަނޑިޔާރުންގެ އިސްތިއުނާފު މަޖިލީހަށް ހުށަހެޅިދާނެއެވެ. ފަނޑިޔާރަކު މަގާމުން ވަކިކުރަން ރައްޔިތުންގެ މަޖިލީހަށް ހުށަހެޅުމަށް ކޮމިށަނުން ނިންމާ ނިންމުމެއް އެއްވެސް ގޮތަކުން އިސްތިއުނާފެއް ނުކުރެވޭނެއެވެ.\n(ށ) މި މާއްދާގެ (ހ) ގައިވާ ގޮތުގެމަތިން އިސްތިއުނާފުކުރެވޭ މައްސަލަތައް ބެލުމަށްޓަކައި،3(ތިނެއް) ފަނޑިޔާރުންގެ މައްޗަށް އެކުލެވޭ ފަނޑިޔާރުންގެ އިސްތިއުނާފު މަޖިލީހެއް، ކޮންމެ ޖުޑީށަލް އަހަރަކަށް ކަނޑައަޅައި އެކަން ޗީފް ޖުޑީށަލް އެޑްމިނިސްޓްރޭޓަރ އިއުލާންކުރަންވާނެއެވެ.\n(ނ) ފަނޑިޔާރުންގެ އިސްތިއުނާފު މަޖިލީހުގެ އިދާރީ އެންމެހައި އިންތިޒާމުތައް ހަމަޖައްސާނީ، ޗީފް ޖުޑީށަލް އެޑްމިނިސްޓްރޭޓަރެވެ.\n(ރ) ފަނޑިޔާރުންގެ އިސްތިއުނާފު މަޖިލީހުގައި ދިވެހިރާއްޖޭގެ އުއްތަމަފަނޑިޔާރު ފިޔަވައި ދިވެހިރާއްޖޭގެ ސުޕްރީމްކޯޓުގެ ފަނޑިޔާރަކާއި، ދިވެހިރާއްޖޭގެ ހައިކޯޓުގެ ފަނޑިޔާރަކާއި، ސުޕީރިއަރ ކޯޓެއްގެ ފަނޑިޔާރަކު ހިމަނަންވާނެއެވެ. އަދި ފަނޑިޔާރުންގެ އިސްތިއުނާފު މަޖިލީހުގައި ޖުޑީށަލް ސަރވިސް ކޮމިށަނުގެ މެންބަރުންގެ ތެރޭގައި ހިމެނޭ ފަނޑިޔާރަކު ހިމަނައިގެން ނުވާނެއެވެ.\n(ބ) ޖުޑީށަލް ސަރވިސް ކޮމިށަނުން ބަލަމުންދާ މައްސަލައެއް ކުރިއަށްގެންދިޔުމުގައި، ވަގުތީ ގޮތުން އެ ކޮމިށަނުން އަޅާ ފިޔަވަޅުތަކާއި ނިންމާ ނިންމުންތައް މުރާޖައާކޮށްދިނުމަށް އެދި އެ ކޮމިށަނަށް ހުށަހެޅުމުގެ ހައްގު ށަކުވާ ރައްދުވާ ފަނޑިޔާރަށް ލިބިގެންވެއެވެ. ނަމަވެސް ވަގުތީ ގޮތުން އެ ކޮމިށަނުން އަޅާ ފިޔަވަޅުތަކާއި ނިންމާ ނިންމުންތައް އެ ކޮމިށަނުން އެކަމެއްގައި ނިހާއީ ނިންމުމެއް ނިންމުމުގެ ކުރިން ފަނޑިޔާރުންގެ އިސްތިއުނާފު މަޖިލީހުގައި ނުވަތަ އެނޫންވެސް ގޮތަކުން އިސްތިއުނާފެއް ނުކުރެވޭނެއެވެ.\n(ޅ) ޖުޑީށަލް ސަރވިސް ކޮމިށަނުން ނިންމާފައިވާ ނިހާއީ ނިންމުމެއް އިސްތިއުނާފުކުރުމުގެ ގޮތުން ފަނޑިޔާރުންގެ އިސްތިއުނާފު މަޖިލީހަށް ހުށަހެޅުމުން، އެ މަޖިލީހުން އެކަމެއްގައި ނިންމާ ނިންމުމަކީ އެއަށް ތައުނުނުކުރެވޭނެ އެންމެ ފަހުގެ ނިންމުމެވެ. އަދި އެ ނިންމުން އެއްވެސް ކޯޓެއްގައި ނުވަތަ އެނޫންވެސް ގޮތަކުން އިސްތިއުނާފެއް ނުވަތަ މުރާޖައާއެއްވެސް ނުކުރެވޭނެއެވެ.\n(ކ) ފަނޑިޔާރުންގެ އިސްތިއުނާފު މަޖިލީހުން ބަލާ އިސްތިއުނާފީ މައްސަލަތަކުގައި އަޅާ ކޮންމެ ފިޔަވަޅަކާއި ނިންމާ ކޮންމެ ނިންމުމެއް ނިންމަންވާނީ ދާއިމީ ހައްލެއް ލިބިގެންދާނެ އަސާސްގެ މަތިންކަމަށްވީހިނދު، އެ މަޖިލީހުން ބަލާ މައްސަލައެއްގައި ވަގުތީ ފިޔަވަޅެއް ނުވަތަ ނިންމުމެއް ނިންމައިގެނެއް ނުވާނެއެވެ.\n(އ) ޖުޑީށަލް ސަރވިސް ކޮމިށަނުން ބަލާފައިވާ މައްސަލަ މައުޟޫއީ ގޮތުން އަލުން ބެލުމާއި އެ ކޮމިށަނުން އަޅާފައިވާ ފިޔަވަޅު އެނޫން ގޮތަކަށް ބަދަލުކުރުމުގެ ބާރެއް ފަނޑިޔާރުންގެ އިސްތިއުނާފު މަޖިލީހަކަށް ލިބިގެނެއްނުވެއެވެ.\n(ވ) ފަނޑިޔާރުންގެ އިސްތިއުނާފު މަޖިލިސް ކަނޑައެޅުމާއި، އެ މަޖިލީހަށް އިދާރީ ގޮތުން ހަމަޖައްސަންޖެހޭ އެންމެހައި ކަމެއް ހަމަޖެއްސުމުގެ ގޮތުން އެކުލަވާލަންޖެހޭ ގަވާއިދު، މި ގާނޫނަށް އަމަލުކުރަން ފަށާތާ 30 (ތިރީސް) ދުވަހުގެ ތެރޭގައި ޑިޕާޓްމަންޓް އޮފް ޖުޑީށަލް އެޑްމިނިސްޓްރޭށަނުން އެކުލަވާލައި ދިވެހިސަރުކާރުގެ ގެޒެޓުގައި ށާއިއުކުރަންވާނެއެވެ.\n29 ވަނަ މާއްދާ - ބުނެވިދިޔަ ގާނޫނުގެ 40 ވަނަ މާއްދާ އަންނަނިވި ގޮތަށް އިސްލާހުކުރުން.\n40. ގަވާއިދު ހަދައި ހިންގުން\nމި ގާނޫނުގައި އެހެން ގޮތަކަށް ބަޔާންކޮށްފައި ނުވާހާހިނދަކު، މި ގާނޫނުގެ ދަށުން ހަދަންޖެހޭ ގަވާއިދުތައް ހަދާނީ، ޖުޑީށަލް ސަރވިސް ކޮމިށަނުންނެވެ.\n30 ވަނަ މާއްދާ - ބުނެވިދިޔަ ގާނޫނުގެ 40 ވަނަ މާއްދާގެ ފަހަތަށް އަންނަނިވި މާއްދާ އިތުރުކުރުން.\n.40-1 އުވާލެވޭ ގާނޫނުތަކުގެ މާއްދާތައް\n(ހ) މި ގާނޫނަށް އަމަލުކުރަން ފެށުމާއެކު، ދިވެހިރާއްޖޭގެ ފަނޑިޔާރުންގެ ގާނޫނު (ގާނޫނު ނަންބަރު 13/2010) ) ގެ އަންނަނިވި މާއްދާތައް އުވުނީއެވެ.\n(1) ބުނެވިދިޔަ ގާނޫނުގެ ތިރީގައި ނަކަލުކޮށްފައިވާ، 16 ވަނަ މާއްދާގެ (ޅ)\n16. (ޅ) މި މާއްދާގެ (ނ) އެހެންއޮތްނަމަވެސް، ޖުޑީށަލް ސަރވިސް ކޮމިށަނުން ދަށު ކޯޓަކަށް ފަނޑިޔާރަކު އައްޔަންކުރާނީ، ޖުޑީށަލް ކައުންސިލްގެ ލަފާގެމަތިން، އުއްތަމަފަނޑިޔާރު، އެކަމަށް، ޖުޑީށަލް ސަރވިސް ކޮމިށަނުގައި އެދުމުންނެވެ.\n(2) ބުނެވިދިޔަ ގާނޫނުގެ ތިރީގައި ނަކަލުކޮށްފައިވާ، 38 ވަނަ މާއްދާގެ (ށ)\n38. (ށ) ޖުޑީށަލް ސަރވިސް ކޮމިށަނުގައި ތައުދީބީ ކޮމިޓީއެއް އޮންނަންވާނެއެވެ.\n(3) ބުނެވިދިޔަ ގާނޫނުގެ ތިރީގައި ނަކަލުކޮށްފައިވާ، 39 ވަނަ މާއްދާ.\n39. ފަނޑިޔާރަކާމެދު އެޅޭނެ ތައުދީބީ ފިޔަވަޅުތައް\nފަނޑިޔާރެއްގެ މައްޗަށް ކަނޑައެޅޭނީ އެ ފަނޑިޔާރަކު ކުރި އަމަލެއްގެ ކުޑަބޮޑުމިނަށް ބަލައި، ތިރީގައިވާ ތައުދީބީ ފިޔަވަޅުތަކެވެ.\n(ނ) ހުރި މަގާމަށްވުރެ ދަރަޖަ ދަށްކުރުން؛\n(ރ) ފަނޑިޔާރު މަސައްކަތްކުރާ ކޯޓާ އެއްދަރަޖައިގެ އެހެން ކޯޓަކަށް ބަދަލުކުރުން؛\n(ބ) ވަޒީފާއިން ވަކިކުރުމަށް ހުށަހެޅުން.\n(4) ބުނެވިދިޔަ ގާނޫނުގެ ތިރީގައި ނަކަލުކޮށްފައިވާ، 40 ވަނަ މާއްދާ.\n40. ތައުދީބީ މައްސަލަ ބެލުން\n(ހ) ފަނޑިޔާރެއްގެ ތައުދީބީ މައްސަލަތައް ބަލައި، ގޮތެއް ކަނޑައަޅާނީ ޖުޑީށަލް ސަރވިސް ކޮމިށަނުގެ ރަސްމީ ޖަލްސާއެއްގައި ހާޒިރު ވެތިބި މެންބަރުންގެ އަޣްލަބިއްޔަތުންނެވެ. މިގޮތުން، ގޮތެއް ކަނޑައަޅާއިރު އެ މައްސަލައަކާބެހޭ ގޮތުން އެކަށީގެންވާ މިންވަރުގެ ތަހްގީޤެއްކުރެވިފައި އޮންނަންވާނެއެވެ.\n(ށ) މި މާއްދާގެ (ހ) ގައިވާފަދަ މައްސަލައެއް ހުށަހަޅަންވާނީ، ކުރެވިފައިވާ ތުހުމަތަކާއި އެ ތުހުމަތަށް ތާއީދު ދެނިވި ހެކިތަކާއެކު، އެކަމަށް ކަނޑައެޅިފައިވާ ފޯމަކުން ޖުޑީށަލް ސަރވިސް ކޮމިށަނަށެވެ.\n(ނ) މި މާއްދާގެ (ހ) ގައިވާފަދަ މައްސަލައެއް ޖުޑީށަލް ސަރވިސް ކޮމިށަނަށް ހުށަހެޅުމާއެކު، އެ ކޮމިށަނަށް ފެނިއްޖެނަމަ، އެ ކޮމިށަނަށް އެ ފަނޑިޔާރަކު ހާޒިރުވުމުގެ އަމުރު ނެރެންވާނެއެވެ.\n(ރ) ޖުޑީށަލް ސަރވިސް ކޮމިށަނަށް ހުށަހެޅޭ ފަނޑިޔާރެއްގެ މައްސަލައެއް ތަހްގީގުކުރާއިރު، އެ ފަނޑިޔާރަކު މައްސަލައިގައި ބުނާ އެއްޗެއް ހޯދުމަށް އަޑުއެހުމެއް ބޭއްވުމަށްފަހު، މައްސަލައިގެ ބާވަތަށާއި، ފަނޑިޔާރު މައްސަލައިގައި ބުނާ އެއްޗަކަށް ރިއާޔަތްކޮށް އެ ފަނޑިޔާރަކު ވަޒީފާއަށް ނުނިކުމެ މަޑުކުރުމަށް އެންގުމުގެ އިހްތިޔާރު އެ ކޮމިށަނަށް ލިބިގެންވެއެވެ. މިގޮތަށް ފަނޑިޔާރަކު ހުންނަ ހުރުމުގައިވެސް އެ ފަނޑިޔާރެއްގެ މުސާރައާއި އިނާޔަތްތަކުން މަހްރޫމެއް ނުކުރެވޭނެއެވެ.\n(ބ) ކޮމިށަނަށް ފެނިއްޖެ ކޮންމެ ވަގުތެއްގައި މި މާއްދާގެ (ރ) ގައިވާ ނިންމުމާމެދު އަލުން ނަޒަރުކޮށް ވަޒީފާއަށް ނުކުތުން މަނާކޮށްފައިވާ ފަނޑިޔާރަކު އަނބުރާ ވަޒީފާއަށް ނެރެވިދާނެއެވެ.\n(ޅ) ފަނޑިޔާރެއްގެ މައްސަލައެއް ތަހްގީގުކުރަމުން ދަނިކޮށް، ނުވަތަ މައްސަލައިގައި ވަކިގޮތެއް ކަނޑައެޅުމުގެ ކުރިން އެ ފަނޑިޔާރަކު މަގާމުން އިސްތިއުފާދީފިނަމަ، ތައުދީބީ މައްސަލަ އެހިސާބުން ބާތިލުވާނެއެވެ. ނަމަވެސް މީގެ ސަބަބުން އެފަދަ މައްސަލައެއްގައި ހިމެނޭ ކަމަކުން އުފެދުނު މަދަނީ ނުވަތަ ޖިނާއީ ދައުވާއަކަށް އަސަރެއް ނުކުރާނެއެވެ.\n(ކ) ޖުޑީށަލް ސަރވިސް ކޮމިށަނަށް ހުށަހެޅިފައިވާ މައްސަލައަކާބެހޭ ގޮތުން ކޮމިށަނަށް ކުރުން ލާޒިމްކަމަށް ފެންނަ ކޮންމެ ތަހްގީޤެއް ކުރެވިދާނެއެވެ. މިގޮތުން ކުރާ ތަހްގީޤެއް ކުރުމަށް ކޮމިށަނުން ކަނޑައަޅާ ކޮމިޓީއަކާ ނުވަތަ މެންބަރަކާ ހަވާލުކުރެވިދާނެއެވެ.\n(އ) ޖުޑީށަލް ސަރވިސް ކޮމިށަނުން ބަލަމުންދާ މައްސަލައަކާ ގުޅިގެން، ކޮމިށަނަށް ނުވަތަ ތަހްގީގު ކޮމިޓީއަށް ނުވަތަ ތަހްގީގުކުރުމާ ހަވާލުކުރެވިފައިވާ މެންބަރަކަށް، ހެކިން ހާޒިރުކޮށް، އަޑުއެހުން ބޭއްވުންފަދަ ކަންތަކުގައި ކޯޓަކަށް ލިބިދޭ އެންމެހައި އިހްތިޔާރުތައް ލިބިގެންވެއެވެ.\n(ވ) ފަނޑިޔާރަކާމެދު އެއްވެސް ތައުދީބީ ފިޔަވަޅެއް އަޅައިފިނަމަ، އެކަން އެ ފަނޑިޔާރެއްގެ މައުލޫމާތު ފައިލުގައި ހިމަނަންވާނެއެވެ. އަދި އެފަދަ ލިޔުމެއްގެ ކޮޕީ އެ ފަނޑިޔާރަކަށް ލިބެންވާނެއެވެ.\n(މ) ފަނޑިޔާރަކު މަގާމުން ވަކިކޮށްފި ހިނދެއްގައި، އޭނާއަށް ލިބިގެންވާ ޕެންށަނުގެ ހައްގު ފިޔަވައި، އެނޫން އެހެން އިނާޔަތެއް ލިބުމުން މަހްރޫމުކުރެވިގެންވެއެވެ.\n(5) ބުނެވިދިޔަ ގާނޫނުގެ ތިރީގައި ނަކަލުކޮށްފައިވާ، 46 ވަނަ މާއްދާ.\n46. ފަނޑިޔާރުންގެ އަދަދު ކަނޑައެޅުން\nދަށު ކޯޓުތަކުގެ ތެރެއިން ކޯޓެއްގައި ފަނޑިޔާރުން ތިބޭނެ އަދަދު ގާނޫނަކުން ކަނޑައަޅާފައި ނުވާހާހިނދަކު، ދަށު ކޯޓުތަކުގެ ފަނޑިޔާރުންގެ އަދަދު ކަނޑައަޅާނީ ޖުޑީށަލް ކައުންސިލުން ހުށަހަޅާ ހުށަހެޅުމެއްގެ މައްޗަށް ބިނާކޮށް ޖުޑީށަލް ސަރވިސް ކޮމިށަނުންނެވެ.\n(6) ބުނެވިދިޔަ ގާނޫނުގެ ތިރީގައި ނަކަލުކޮށްފައިވާ، 49 ވަނަ މާއްދާ.\n49. ފަނޑިޔާރަކު އެހެން ކޯޓަކަށް ބަދަލުކުރުން\nފަނޑިޔާރަކު މަސައްކަތްކުރަމުންއައި ކޯޓު އުވިގެންދާ މަރުހަލާ ފިޔަވައި، އެހެން ހާލަތްތަކުގައި، އެއްވެސް ފަނޑިޔާރަކު އޭނާ އައްޔަންކުރެވޭ ކޯޓު ނޫން އެހެން ކޯޓަކަށް ބަދަލުކުރަންވާނީ، ޖުޑީށަލް ކައުންސިލްގެ ހުށަހެޅުމަކަށެވެ. މިގޮތުން ފަނޑިޔާރަކު އެހެން ކޯޓަކަށް ބަދަލުކުރާނަމަ، ބަދަލުކުރެވޭނީ އެ ފަނޑިޔާރަކު މަސައްކަތްކުރަމުން އައި ކޯޓާ އެއްފަދަ، އެއް ދަރަޖައެއްގެ ކޯޓަކަށެވެ.\n(7) ބުނެވިދިޔަ ގާނޫނުގެ ތިރީގައި ނަކަލުކޮށްފައިވާ، 52 ވަނަ މާއްދާ.\n52. އެހެން ކޯޓެއްގައި ވަގުތީ ގޮތުން ށަރީއަތްކުރަން ހަވާލުކުރުމާމެދު ގޮތެއް ކަނޑައެޅުން\nވަގުތީ ގޮތުން އެހެން ކޯޓެއްގެ ށަރީއަތް ހިންގުން ފަނޑިޔާރަކާ ހަވާލުކުރުމާ ބެހޭގޮތުން ގޮތެއް ކަނޑައަޅާނީ، ޖުޑީށަލް ކައުންސިލްގެ ލަފާގެމަތިން، ޖުޑީށަލް ސަރވިސް ކޮމިށަނުންނެވެ.\n(8) ބުނެވިދިޔަ ގާނޫނުގެ ތިރީގައި ނަކަލުކޮށްފައިވާ، 54 ވަނަ މާއްދާ.\n54. ފަނޑިޔާރަކު ކޯޓުން ބޭރުގެ ކަމަކަށް ދޫކުރުން\n(ހ) ށަރުއީ ދާއިރާގެ ނުވަތަ ގާނޫނީ ދާއިރާގެ ކަމަކަށް ފިޔަވައި، ކޯޓުން ބޭރު އެއްވެސް ކަމަކަށް، ފަނޑިޔާރަކު ދުލެއް ނުކުރެވޭނެއެވެ.\n(ށ) މި މާއްދާގެ (ހ) ގެ ދަށުން ހުއްދަކުރެވޭ ހާލަތެއްގައި، ފަނޑިޔާރަކު ދޫކުރެވޭނީ ޖުޑީށަލް ސަރވިސް ކޮމިށަނުގެ ހުއްދައަކާއެކު، އެ ކޮމިށަނުން ކަނޑައަޅާ މުއްދަތަކަށެވެ. އެ މުއްދަތު، އެއްވެސް ހާލަތެއްގައި،6(ހައެއް) މަސްދުވަހަށްވުރެ ދިގުވެގެން ނުވާނެއެވެ.\n(9) ބުނެވިދިޔަ ގާނޫނުގެ ތިރީގައި ނަކަލުކޮށްފައިވާ، 55 ވަނަ މާއްދާ.\n55. ފަނޑިޔާރަކު ބޭރު ގައުމަކަށް ފޮނުވާފައި ހުރުން\nޖުޑީށަލް ސަރވިސް ކޮމިށަނުގެ ހުއްދައަކާއެކު، ބޭރު ގައުމެއްގައި ނުވަތަ ބައިނަލްއަގްވާމީ މުއައްސަސާއެއްގައި މަސައްކަތްކުރުމަށް ފަނޑިޔާރަކު ފޮނުވިދާނެއެވެ. މިގޮތަށް ފަނޑިޔާރަކު ފޮނުވާފައި ބެހެއްޓޭނީ މެދުނުކެނޑި ގިނަވެގެން2(ދޭއް) އަހަރު ވަންދެނެވެ. މި މުއްދަތު ޖުޑީށަލް ސަރވިސް ކޮމިށަނަށް އިތުރުކޮށްދެވިދާނެއެވެ.\n(10) ބުނެވިދިޔަ ގާނޫނުގެ ތިރީގައި ނަކަލުކޮށްފައިވާ، 67 ވަނަ މާއްދާ.\n67. ޗުއްޓީ ދޭ ފަރާތް\n(ހ) އެއް ފަނޑިޔާރަކަށްވުރެ ގިނަ ފަނޑިޔާރުން ތިބޭ ކޯޓެއްގައިނަމަ، އެ ކޯޓުގެ ފަނޑިޔާރުންގެ ޗުއްޓީގެ ކަންތައްތައް ހަމަޖައްސާނީ އެ ކޯޓުގެ އިސް ފަނޑިޔާރެވެ. އަދި ކޯޓެއްގެ އިސް ފަނޑިޔާރުގެ ޗުއްޓީގެ ކަންތައްތައް ހަމަޖައްސާނީ އުއްތަމަފަނޑިޔާރެވެ. އެއް ފަނޑިޔާރަކު ހުންނަ ކޯޓެއްނަމަ، އެ ފަނޑިޔާރުގެ ޗުއްޓީގެ ކަންތައްތައް ހަމަޖައްސާނީ އެ ދާއިރާގެ އިސް ފަނޑިޔާރު ނުވަތަ އިސް ފަނޑިޔާރުގެ މަސްއޫލިއްޔަތު އަދާކުރާ ފަނޑިޔާރެވެ.\n(ށ) މި މާއްދާގެ (ހ) ގައި މިހެން އޮތްނަމަވެސް، މި ގާނޫނުގެ 66 ވަނަ މާއްދާގައި ބުނެފައިވާ ޒިއްޙީ ސަބަބަށްޓަކައި ދޭ ދިގު މުއްދަތުގެ ޗުއްޓީއާ ބެހޭގޮތުން ގޮތެއް ކަނޑައަޅާނީ ޖުޑީށަލް ކައުންސިލްގެ ލަފާގެމަތިން އެ ކޯޓެއްގެ އިސް ފަނޑިޔާރެވެ.\n(ށ) މި ގާނޫނަށް އަމަލުކުރަން ފެށުމާއެކު، ދިވެހިރާއްޖޭގެ ކޯޓުތަކުގެ ގާނޫނު (ގާނޫނު ނަންބަރު 22/2010)) ގެ އަންނަނިވި މާއްދާތައް އުވުނީއެވެ.\n(1) ބުނެވިދިޔަ ގާނޫނުގެ ތިރީގައި ނަކަލުކޮށްފައިވާ، 23 ވަނަ މާއްދާގެ (ށ)\n23. (ށ) ސުޕްރީމްކޯޓުގެ ރަޖިސްޓްރާރ އައްޔަންކުރާނީ ސުޕްރީމްކޯޓުގެ އެހެން ފަނޑިޔާރުންގެ މަޝްވަރާއާއެކު އުއްތަމަފަނޑިޔާރެވެ.\n(2) ބުނެވިދިޔަ ގާނޫނުގެ ތިރީގައި ނަކަލުކޮށްފައިވާ، 49 ވަނަ މާއްދާގެ (ށ)\n49. (ށ) ހައިކޯޓުގެ ރަޖިސްޓްރާރ އައްޔަންކުރާނީ ހައިކޯޓުގެ ފަނޑިޔާރުންގެ ލަފާގެމަތިން ހައިކޯޓުގެ އިސް ފަނޑިޔާރެވެ.\n(3) ބުނެވިދިޔަ ގާނޫނުގެ ތިރީގައި ނަކަލުކޮށްފައިވާ، 59 ވަނަ މާއްދާގެ (ށ)\n59. (ށ) ސުޕީރިއަރ ކޯޓުތަކުގެ ރަޖިސްޓްރާރ އައްޔަންކުރާނީ އެ ކޯޓެއްގެ ގާޟީންގެ ލަފަޔާއެކު އެ ކޯޓުގެ އިސް ގާޟީއެވެ.\n(4) ބުނެވިދިޔަ ގާނޫނުގެ ތިރީގައި ނަކަލުކޮށްފައިވާ، 93 ވަނަ މާއްދާ\n93. ކޯޓުތަކުގެ އިދާރީ މުވައްޒަފުން\nކޯޓުތަކުގެ ރަޖިސްޓްރާރއިން ފިޔަވައި ކޯޓުތަކާއި، ޑިޕާޓްމަންޓް އޮފް ޖުޑީށަލް އެޑްމިނިސްޓްރޭށަންގެ އެންމެހައި މުވައްޒަފުންނަށް ވަޒީފާދީ، ވަޒީފާއިން ވަކިކޮށް، މަގާމުގެ ކުރިއެރުންދީ މުވައްޒަފުންނާބެހޭ އެންމެހައި ކަންކަން މި ގާނޫނުގައިވާ ގޮތުގެމަތިން ބަލަހައްޓާނީ ޑިޕާޓްމަންޓް އޮފް ޖުޑީށަލް އެޑްމިނިސްޓްރޭށަނުންނެވެ.\n31 ވަނަ މާއްދާ - ބުނެވިދިޔަ ގާނޫނުގެ 41 ވަނަ މާއްދާ އަންނަނިވި ގޮތަށް އިސްލާހުކުރުން.\n(ހ) މި ގާނޫނުގައި އެހެންގޮތަކަށް ބުނެފައި ނުވާހާހިނދަކު؛\n"އޮޑިޓަރ ޖެނެރަލް" ކަމަށް ބުނެފައި އެވަނީ، އޮޑިޓް ގާނޫނު (ގާނޫނު ނަންބަރު 4/2007) ގެ ދަށުން އިސްކޮށްފައިވާ އޮޑިޓަރ ޖެނެރަލަށެވެ.\n"ކޮމިށަން" ކަމަށް ބުނެފައި އެވަނީ، ޖުޑީށަލް ސަރވިސް ކޮމިށަނަށެވެ.\n(ށ) މި ގާނޫނުގައި އެހެންގޮތަކަށް ބުނެފައި ނުވާހާހިނދަކު، މި ގާނޫނުގައި ބަޔާންކޮށްފައިވާ މުއްދަތުތައް ގުނާނީ ބަންދުދުވަސްތައް ހިމެނޭ ގޮތަށެވެ.\n32 ވަނަ މާއްދާ - މި ގާނޫނަށް އަމަލުކުރަން ފަށާނީ، މި ގާނޫނު ފާސްވެ، ތަސްދީގުކޮށް، ދިވެހިސަރުކާރުގެ ގެޒެޓުގައި ށާއިއުކުރާ ތާރީޚުން ފެށިގެންނެވެ.\nMnV_2019-11 -Judicial Service Commission Act 2nd Amendment.pdf


Dhiffushi hamanujehun: Meehaku adhi hayyareh nukurey | Mihaaru\nދިއްފުށީ ހަމަނުޖެހުން: އެއްވެސް މީހަކު ހައްޔަރެއް ނުކުރޭ\n23 މެއި 2019 - 12:294comments\nކ. ދިއްފުށީގައި ރޭ ވަޅިން ހަމަލާދީ ދެ މީހަކު ޒަހަމުކޮށްލުމާއި އެ ރަށު ފަޅު ތެރޭގައި އަޅާފައި އޮތް ޑިންގީއެއްގައި ރޯކޮށްލި މައްސަލާގައި އަދި މީހަކު ހައްޔަރު ކޮށްފައި ނުވާ ކަމަށް ފުލުހުން މިއަދު ބުނެ އެވެ.\nދިއްފުށީ ލަވްލީގާޑް ކިޔާ ފިހާރައެއް ފަޅާލައި 180،000 ރުފިޔާ ވަގަށް ނެގި މައްސަލާގައި ވަގު ހޯދުމަށް ރޭ ރައްޔިތުންގެ ތެރެއިން ބަޔަކު ނުކުތުމުން ވައްކަން ކުރި ކަމަށް ތުހުމަތު ކުރެވޭ މީހާ ވަނީ އެ މީހުންގެ ތެރެއަށް ވަދެ ދެ މީހަކަށް ވަޅިން ހަމަލާދީ ޒަހަމް ކޮށްލައިފަ އެވެ. އެ ވަގުތު ރައްޔިތުންގެ ތެރެއިން ބަޔަކު ވަނީ ވައްކަން ކުރި ކަމަށް ތުހުމަތު ކުރެވޭ ދެ މީހަކަށް ހަމަލާދީފަ އެވެ.\nDhiffusheegai vagaku hoadhan nukume hingi hamanujehumugai dhe meehaku serious haalathugai\nދިއްފުށީގައި ރޭ ހިނގި ހަމަނުޖެހުން---\nއޭގެ ތެރެއިން ވަޅި ހެރުމުން ޒަހަމްވި އެކެއްގެ ހާލު ސީރިއަސްވެ އައިޖީއެމްއެޗްގައި އަންނަނީ ފަރުވާ ދެމުންނެވެ. އަދި ވަޅި ހެރި މީހާ އަށް ލިބުނު އަނިޔާތަކަށް ފަރުވާ ދިނުމަށް އޭނާ އޮތީ އެ ރަށު ސިއްހީ މަރުކަޒުގައި އެޑްމިޓް ކޮށްފަ އެވެ.\nދިއްފުށީގައި އާއްމުކޮށް ވައްކަންތައް ކުރާ ކަމަށް ތުހުމަތު ކުރެވޭ ގުރޫޕުން ގެންގުޅޭ ޑިންގީގައި ބަޔަކު ރޯކޮށްލައި ބޭނުން ނުކުރެވޭ ވަރަށް އޭތި ވަނީ އަންދާލައިފަ އެވެ.\nފުލުހުންގެ މީޑިއާ އޮފިޝަލް ވިދާޅުވީ ރޭ ހިންގި ހަމަނުޖެހުންތަކާއި އެ ޑިންގީގައި ރޯކޮށްލުމާ ގުޅުމެއް އޮތްކަން އަދި ޔަގީން ނުވާ ކަމަށެވެ. އިތުރު ތަފްސީލެއް ނުދިނެވެ.\nދިއްފުށީ ކައުންސިލް މެމްބަރު އިބްރާހިމް ސާޖިދު ރޭ ވިދާޅުވީ ވައްކަން ކުރި ކަމަށް ތުހުމަތު ކުރެވޭ ބޮޑު ގުރޫޕެއް އެ ރަށުގައި އޮންނަ ކަމަށެވެ.\nއިތުރު ލިޔުންތައް ޕޮލިސް ކ. ދިއްފުށި ވައްކަމާއި ފޭރުން ކުށްކުރުން ހަމަނުޖެހުން ވަޅިހެރުން


ގޫގަލް މޯބައިލް ސަރޗަށް ކޮންޓިނިއުސް ސްކްރޯލްއާއިއެކު ބޮޑު ކުރިއެރުމެއް! - Tech News Maldives\nގޫގަލް މޯބައިލް ސަރޗަށް ކޮންޓިނިއުސް ސްކްރޯލްއާއިއެކު ބޮޑު ކުރިއެރުމެއް!\nޢާއިޝަތު ޝައިހާ • 18 އޮކްޓޯބަރު 2021\nގޫގުލްގެ މޮބައިލް ސާޗްއަށް އެންމެ ފަހުން ގެނެވުނު އެންމެ ބޮޑު ބަދަލެއްގެ ގޮތުގައި ފާހަގަވެގެން ގޮސްފައިވަނީ، ކޮންޓިނިއުއަސް ސްކްރޮލިންގ ކިޔާ އާ ފީޗާރ އެއް ތައާރަފު ވެގެން ދިޔުމެވެ.\nކުރިން ތިމާ ހޯދަން ބޭނުންވާ މަޢުލޫމާތަކާއި ގުޅޭ 10 ލިންކުތަކުން ކޮންމެ ލިންކަކަށް ވަކި ވަކިން ފިއްތުމުގެ ބަދަލުގައި، މިހާރު ގޫގުލްއިން ޖެހިގެން އިންނަ ވެބްޕޭޖް ވަގުތުން އަމިއްލައަށް ލޯޑުކޮށްދެއެވެ.\nމި ކުންފުނިން އުއްމީދުކުރަނީ، މި ފީޗާގެ ސަބަބުން މީހުންނަށް ގިނަ ސާޗް ނަތީޖާތައް ބަލައިލުމުގެ ފުރުޞަތު ލިބޭނެކަމަށެވެ. އަދި މީގެ އިތުރުން ބޮޑެތި މައުޟޫއުތަކާއި ގުޅޭ ސުވާލުތަކަށް ދިގު ލިސްޓެއްގެ ނަތީޖާއެއް ލިބޭނެކަމަށްވެސް ގޫގުލްއިން އުއްމީދުކުރެއެވެ. ބްލޮގް ޕޯސްޓެއްގައި ފާހަގަކޮށްފައިވާ ގޮތުގައި، އިތުރު މައުލޫމާތު ބޭނުންވާ ގިނަ ފަރާތްތަކުން އާންމުގޮތުގައި4ސަފްހާގެ ސާޗް ރިޒަލްޓްތައް ބަލައެވެ. މި އާ ފީޗާއާއި އެކީ، އެންމެންވެސް ދަންނަ 'ޝޯ މޯ' ލިންކު ދެން ފެނިގެން ދާނީ ސީދާ4ސަފްޙާއަށް ފަހުގައެވެ. އަނެއް ޞަފްޙާ އަމިއްލައަށް ލޯޑުވަމުން ދާ ވަގުތުގައި ކުޑަކުޑަ އިސްތިހާރެއްވެސް ފެނިގެން ދާނެއެވެ.\nގޫގުލްއިން ބުނާ ގޮތުގައި ފޯނުތަކުން ކުރެވޭ ގިނަ އިނގިރޭސި ހޯދުންތަކުގައި މި އާ ހޯދުމުގެ ތަޖުރިބާ މަގުބޫލު ވަމުން ދާ ކަމަށާއި، ގޫގްލް ސާޗް އެޕާއި ވެބްސައިޓުގައިވެސް މި ކޮންޓިނިއުއަސް ސްކްރޮލިންގ މަސައްކަތް ކުރާ ކަމުގައި ބުނެފައި ވެއެވެ.


Aharenge bridge dhathuru, ehen meehunge rahkkaatheri kamaa gulhifai - One Online\nސިނަމާލެ ބްރިޖު އާންމުންނަށް ހުޅުވައިލި ދުވަހު ބުރިޖުގައި ދަތުރުކުރުމަށް ގިނަ ބަޔަކު ކިޔު ހަދާފައި: ބުރިޖު ދަތުރުގައި ސަލާމަތާއި ރައްކާތެރިކަން އިސްކުރަން ޖެހޭ ---- ވަން ފައިލް ފޮޓޯ\nއަހަރެންގެ ބްރިޖު ދަތުރު، އެހެން މީހުންގެ ރައްކާތެރިކަމާ ގުޅިފައި\nބްރިޖު ދަތުރަކަށް އަހަރެން ވެސް އެރީ އެއީ ރާއްޖޭގެ ތާރީޚުގައި ދަތުރުފަތުރުގެ ނިޒާމަށް އައި އެންމެ ބޮޑު އިންގިލާބު ކަމަށް ވާތީ އެވެ. މާލެއިން ހުޅުލެއަށް އަދި ހުޅުމާލެއަށް އެއްގައުމު މަގުން ދަތުރުކޮށްލުމުގެ ތާރީޚި އުފާ ލިބިގަތުމަށެވެ. ގަބޫލު ކުރެވޭ ހަގީގަތަކީ މިއަދު ކޮންމެ ދިވެއްސަކު ވެސް މި އުފާ ލިބިގަންނަން ބޭނުންވާނޭ ކަމެވެ.\nމާލޭކޮޅުން ބްރިޖަށް އަމާޒު ހިފައި ސައިކަލުގެ މުއްގަނޑަށް ފެލައިލި އިރު އަހަރެންނަށް ކުޑަހިނދުކޮޅަކަށް ނަމަވެސް އިހުސާސްވީ މި ހުރެވުނީ ދިވެހިރާއްޖޭގެ މަގެއްގެ މަތީގައި ނޫން ކަމެވެ. އެ ސަރަހައްދު ބޮޑަށް ވައްތަރީ ތަރައްގީވެފައި އޮތް ގައުމެއްގެ އެންމެ ތަރައްގީ ހިސާބުގަނޑުގެ މަގަކާ އެވެ. އެހައިވެސް މަގު ފުޅާވެފައި ތަނަވަހެވެ.\nބޮޑު އުސް ޓްރެފިކް ލައިޓެއްގެ ފެހި ސިގުނަލާ އެކު ގަވައިދު އެބުނާ 25 ކިލޯ މީޓަރަށް ވުރެ މަޑު ނޫން 50 ކިލޯ މީޓަރަށް ވުރެ ބާރު ނޫން ސްޕީޑެއްގައި ސައިކަލުގެ ސްޕީޑު ހިފެހެއްޓުން ވެސް އެންމެ ފުރަތަމަވީ އުނދަގޫ ކަމަކަށެވެ. އިރުއިރުކޮޅާ މީޓަރު ބޯޑަށް ބަލައިލެވެ އެވެ. ބްރިޖު ދަތުރު ހުޅުމާލެ އަށް އަދި އެނބުރި މާލެ އައިސް ނިންމައިލި އިރު ބްރިޖު އަދި ގުޅިފައިވާ މަގު ތަކުގެ ފުރިހަމަ ކަމަށް ސަތޭކަ ދެމެވެ. ކުދި ކުދި ކަންކަން ނުނިމި ހުރި ނަމަވެސް އަހަރެންނަށް އެއީ ނަމޫނާ އަދި ލާމަސީކު މަސައްކަތެކެވެ. އޭގެ ފައިދާ އެނގޭ އަދި ނޭނގޭ އެތައް މިނަކުން މިނިގެން ދާނެ އެވެ.\nބްރިޖު ދަތުރުން ލިބުނު ތަޖުރިބާ ގިނަ އެވެ. އަހަރެންނަށް ގަބޫލުކުރެވޭ ގޮތުގައި ދަތުރުކުރުމުގައި މިހާރަށް ވުރެ ބޮޑަށް ސަމާލުކަން ނުދީފި ނަމަ ބުރިޖާއި ގުޅިފައިވާ މަގު ތަކުގައި ނުރައްކާތެރި ބޮޑެތި އެކްސިޑެންޓްތައް ހިނގަން ފަށާނެ އެވެ. މި އެކްސިޑެންޓު ތަކުގައި މީހުންނަށް ބޮޑެތި އަނިޔާތައް ލިބި އެތައް ބައެއްގެ ފުރާނަ ހިނގައިދާނެ ކަމުގެ ނުރައްކާތެރި ރަނގަބީލު ބުރިޖުމަތީގައި އެދަނީ އަޅަމުންނެވެ. ބައެއް ސަބަބު ތިރީގައި ހިއްސާކޮށްލާނަމެވެ.\nއަހަރެން ސައިކަލު ދުއްވަމުން ދިޔައީ ގަވައިދު ބުނާ ސްޕީޑުގެ ތެރެއިން ކަމަށް ވިޔަސް، ރާސް ރާސް އަޅާފައި ރޭސް ޖަހާ އެތައް ސައިކަލެއް ބުރިޖު މަތީން ފެނުނެވެ. އެކި ކަހަލަ ވެހިކަލް ތަކަށް އެކި ލޭން ޚާއްސަ ކޮށްފައި އޮތް އިރު، އެ ގަވައިދަށް އަމަލު ނުކޮށް އެމީހަކު ބޭނުން ގޮތަކަށް ދުއްވާ މީހުން އެހައިމެ ގިނަ އެވެ. އޯވަޓޭކް ކުރާ އިރު ސިގުނަލެއް ނުދީ އަރާ މީހުންވެސް ގިނަ އެވެ. ކުރިމަތީން ދިޔަ ސައިކަލު ކުއްލި އަކަށް މަޑުކޮށްލުމުން އަހަރަންނަށް ޖެހުނީ ފަހަތު އަދި ކުރީ ބުރެކި އެއްކޮށް ހިފާށެވެ. ކަހައިލައިގެން ގޮސް ނަމަވެސް އެސައިކަލުގައި ލައިނުގަނެ ސަލާމަތްވީ ހަމަ ކިރިޔާ އެވެ. އެހެން ގޮތަކަށް ދިޔަ ނަމަ އެއީ މަރުގެ އެތިފަހަރެކެވެ. އަހަރެން ކުއްލި އަކަށް ބުރެކި ޖެއްސުމުން ފަހަތުން ސަފަކަށް އައި އެހެން ވެހިކަލްތައް ވެސް ޖެހުނީ ބުރެކި ޖައްސާށެވެ. އެއީ ބުރިޖެއްގައި އެކަން ވާނެ ވެސް ގޮތެވެ. ކޮންޓްރޯލު ނުވެ އެކްސިޑެންޓު ވީ ނަމަ ފުލުފުލުން އައި ގިނަ ވެހިކަލުތައް ވެސް މަތިމައްޗަށް އެކްސިޑެންޓު ވުމުގެ ފުރުސަތު ކުރީން މި ބުނި ސައިކަލުގައި ތިބި މީހުން އެ ގެނައި ހަރަކާތާ ގުޅިފައި އޮތެވެ.\nރަނގަޅަށް ބަލައިލި އިރު އެސައިކަލު މަޑުކޮށްލީ އެއާޕޯޓަށް ޖައްސަން އައި ފްލައިޓެއްގެ ފޮޓޮއެއް ނަގާށެވެ. އެކަމަކު އެ އަމަލަކީ ތިމާ ދުނިޔެއާ ވަކިވެދާ ފަދަ ނުރައްކާތެރި ކަމެއްކަން ދުއްވަން ހުރި މީހާއަކަށް ނޭނގެ އެވެ.\nބުރިޖު މަތީގައި އެންމެ އާންމު އަދި އެންމެ ނުރައްކާތެރި ކަމަކަށް އަހަރެންނަށް ފާހަގަވީ ދުއްވަމުން ސެލްފީ ނެގުމެވެ. އެކި ގޮތްގޮތަށް އޮރިވެ ސީވިއު އާއި މާލެ ވިއު އާއި ބްރިޖު ވިއު އާއި ދެން ވެސް ތިމާ ބޭނުންހާ ވިއުއެއް އަރާ ގޮތަށް ދުއްވަން ހުރެގެން އަމިއްލަ އަށް ސެލްފީތައް ނަގަމުންދާ އިރު، އިރުއިރުކޮޅާ ސައިކަލު ދުއްވާ ޑައިރެކްޝަން ބަދަލުވެ އެވެ. މިހާރުގެ ކުދީންނަށް އެނގޭނީ ހަރުފަ ނަންނުގަތި ދުވާ ގޮތަށް ކަތިލައްވަމުން ސައިކަލު ދުއްވާ ވާހަކަ ބުނިއްޔާ އެވެ. ހައިވޭގައި ނުވަތަ ބުރިޖެއްގެ މަތީގައި އެއީ ކިހައި ނުރައްކާތެރި ކަމެއްކަން އޮތީ ހަމަ ހިތަށް ގެނައުމެވެ.\nމި ނޫން ވެސް ނުރައްކާތެރި ހާލަތަކަށް ވެއްޓިދާނެ ކިތަންމެ ކަމެއް ބުރިޖުމަތީގައި ދުއްވާ މީހުންގެ ފަރާތުން ފެނެ އެވެ.\nއަހަރެންނަށް ވިސްނުނު އެއް ކަމަކީ އަމިއްލަ އަށް ރައްކާތެރުވެގެން ކިތަންމެ ގަވައިދުން ދުއްވި ނަމަވެސް އެހެން މީހުން ބުރިޖު މަތީގައި މިބުނި ގޮތަށް އުޅޭ ނަމަ އެއްވެސް މީހަކަށް ރައްކާތެރިކަމެއް ނޯންނާނެ ކަމެވެ. އެކްސިޑެންޓުތައް ހިނގާނީ އެހެން އުޅޭ މީހުންގެ ސަބަބުންނެވެ. އެމީހުންނާ އެކު އަނިޔާ ވާނީ ނުވަތަ މި ދުނިޔެއާ އަލްވަދާއު ކިޔާން ޖެހޭ މީހުންގެ ތެރޭގައި މަގުން ދުއްވާ ކިތަންމެ ކިތަންމެ ބަޔަކު ހިމެނޭނެ އެވެ.\nއަހަރެމެން ގަބޫލުކުރާންވީ އެންމެ ކަމެކެވެ. އެއީ އަހަރެމެން ކޮންމެ މީހަކުވެސް ދަތުރުކުރާ އިރު ގަވައިދުން ދަތުރުކުރުމަށެވެ. ދަތުރު ކުރެވޭނީ ރައްކާވެ ތިބެގެނެވެ. އަހަރަމެންގެ ސަބަބުން އެހެން ބަޔަކު ނުރައްކަލެއްގެ ތެރެއަށް ވައްޓައިލައިގެން ނުވާނެ އެވެ. ޚުދު އަހަރަމެންގެ ސަލާމަތާ މެދު ވެސް ފަރުވާކުޑަކޮށްގެން ނުވާނެ އެވެ. ހަމަ އެހެންމެ އަހަރެމެން ކޮންމެ މީހެއްގެ ބުރިޖު ދަތުރު އެހެން މީހުންގެ ރައްކާތެރިކަމާ ވެސް ގުޅިފައިވާ ކަން ހަނދާން ނައްތައިލައިގެން ނުވާނެ އެވެ.\nގުޅޭ ޓެގު ސިނަމާލެ ބްރިޖް


23 އޯގަސްޓް 2019 - 08:51\nމި ފިލްމަކީ އަންނަ މަހުގެ 20 ގައި ރިލީޒްކުރާ ފިލްމެކެވެ. މީގެ ޑައިރެކްޓަރަކީ މިދިޔަ އަހަރު ޖޯން އަބްރަހަމްގެ "ޕަރުމަނޫ: ދަ ސްޓޯރީ އޮފް ޕޮކްރާން" ގެނެސްދިން އަބީޝެކް ޝަރުމާ އެވެ.\n"ދަ ޒޯޔާ ފެކްޓާ" އަކީ އަނޫޖާ ޗޯހަން 2008 ގައި ހަމަ އެ ނަމުގައި ގެނެސް ދިން ވާހަކަ އަށް ބިނާކޮށް ހަދާފައިވާ ފިލްމެކެވެ. މީގައި ކިޔައިދެނީ އިންޑިއާގެ ކްރިކެޓް ޓީމެއްގެ ނަސީބާ ޒުވާން އަންހެނަކު ގުޅިފައިވާ ގޮތެވެ.\nސޯނަމްގެ ބޮޑުބޭބެ ސަންޖޭ ކަޕޫރް އޭނާގެ ބައްޕަގެ ރޯލު ކުޅޭ "ދަ ޒޯޔާ ފެކްޓާ" ގެ ކާސްޓުންގެ ތެރޭގައި ސިކަންދަރު ކޭރް، ސޯރަބް ޝުކްލާ، އަންގަދު ބޭދީ އަދި ރާހުލް ކަންނާ ހިމެނެ އެވެ.\nމި ފިލްމަކީ ފެބްރުއަރީ މަހު ރިލީޒްކުރި "އެކް ލަޅްކީ ކި ދޭކަ ތޮ އޭސާ ލަގާ" އަށް ފަހު، މި އަހަރު ރިލީޒްވާ ސޯނަމްގެ ދެވަނަ ފިލްމެވެ.\nމިއީ ޕަރިނީތީގެ އެންމެ އުނދަގޫ ރޯލް\nލަންޑަނުގައި މިހާރު ޝޫޓް ކުރަމުން އަންނަ ހޮލީވުޑްގެ ފިލްމު "ދަ ގާލް އޮން ދަ ޓްރޭން" ގެ ހިންދީ ރިމެކްގެ ޝޫޓިންގެ ތެރެއިން ނަގާފައިވާ ފޮޓޯތަކެއް ސޯޝަލް މީޑިއާގައި ހިއްސާކޮށް، މިއީ މިހާތަނަށް ކުޅޭ އެންމެ އުނދަގޫ ރޯލް ކަމަށް ޕަރިނީތީ ޗޯޕްޅާ ބުނެފި އެވެ.\nއަދި ނަން އިއުލާން ނުކުރާ ފިލްމުގައި އޭނާ ފެނިގެން ދާނީ އޮރިޖިނަލްގައި އެމިލީ ބްލަންޓް ކުޅުނު ކެރެކްޓާއިންނެވެ.\nރިބޫ ދާސްގުޕްތާ ޑައިރެކްޓް ކުރާ ފިލްމުގެ ކާސްޓުންގެ ތެރޭގައި ކްރިތީ ކުލްހާރީ އާއި އަދިތީ ރާއޯ ހައިދަރީ ވެސް ހިމެނެ އެވެ.\nޕަރިނީތީގެ އެންމެ ފަހުގެ ފިލްމަކީ މި މަހުގެ9ގައި ރިލީޒްކުރި "ޖަބަރިޔާ ޖޯޅީ" އެވެ.\n"ދަބަންގް 3"4ބަހަކުން ނެރޭނެ\nމިހާރު ފަހު ޝޫޓިން ޝެޑިއުލް ކުރިއަށްދާ ސަލްމާން ހާންގެ "ދަބަންގް 3" ހިންދީ ބަހުގެ އިތުރުން އިތުރު ބަހަކުން ވެސް ނެރެން ނިންމައިފަ އެވެ.\nޕްރަބޫދޭވާ ޑައިރެކްޓް ކުރާ ފިލްމު އަންނަ ޑިސެމްބަރުގައި ރިލީޒްކުރާ އިރު ހިންދީ، ތަމަޅަ، ތެލެގޫ އަދި ކަންނާޑާ ބަހުން ރިލީޒްކުރަން ވަނީ ނިންމައިފަ އެވެ. މިއީ "ދަބަންގް" ސީރީޒްގެ ފިލްމެއް ހިންދީ ބަހުން ނޫން ބަހުރުވަތަކުން ރިލީޒްކުރާ ފުރަތަމަ ފަހަރެވެ.\n"ދަބަންގް 3" ގެ ބަތަލާއިންނަކީ ސޮނާކްޝީ ސިންހާ އާއި އެކްޓަރު މަހޭޝް މަންޖްރޭކަރްގެ ހަގު އަންހެން ދަރިފުޅު ސާއީ މަންޖްރޭކަރެވެ.\n"ޕަޗްތާއޯގޭ" ގެ ޓީޒާއެއް\nމިއަދު ދޫކޮށްލާ ވީޑިއޯ ލަވަ "ޕަޗްތާއޯގެ" ގެ ޓީޒާއެއް ދައްކާލައިފި އެވެ.\nޓީ ސީރީޒުން ގެނެސްދޭ މި ލަވައިން ފެނިގެން ދާނީ ވިކީ ކޯޝަލް އާއި ނޯރާ ފަތެހީ އެވެ. އަސަރުގަދަ ލޯބީގެ ލަވައަކީ މަޝްހޫރު ލަވަކިޔުންތެރިޔާ އަރިޖިތު ސިންގް ކިޔާފައިވާ ލަވައެކެވެ.\n"ޕަޗްތާއޯގޭ" ގެ މިއުޒިކް ހަދާފައި ވަނީ ބީ ޕްރާކެވެ. އަރުވިންދު ޚައިރާ ޑައިރެކްޓްކޮށްފައިވާ މި ލަވަ ވާނީ ވިކީ އާއި ނޯރާގެ ޖޯޑު އެކީގައި ފެންނާނެ ފުރަތަމަ އުފެއްދުމަށެވެ.\nއިތުރު ލިޔުންތައް ބޮލީވުޑް ސަލްމާން ޚާން ސޯނަމް ކަޕޫރު ސޮނާކްޝީ ސިންހަ


SunOnline: Rahaf akee refugee eh kamah UN in kan'da alhaifi\nރަހަފް އަކީ ރެފިއުޖީއެއް ކަމަށް އދ.އިން ކަނޑައަޅައިފި\nރުގިއްޔާ މުހައްމަދު މޫސާ 09 Jan 2019, 13:55\nރަހަފް ދަނީ އޮސްޓްރޭލިއާއިން ހިމާޔަތް ހޯދުމަށް މަސައްކަތް ކުރަމުން -- ފޮޓޯ: އޭއެފްޕީ\nއދ. (ޖެނުއަރީ 9): އާއިލާއަށް ފިލައިގެން ތައިލޭންޑަށް ދިޔަ ސައުދީ އަރަބިއާގެ ރަހަފް މުހައްމަދު އަލް ގުނޫނަކީ ރެފިއުޖީއެއް ކަމަށް އދ.އިން ކަނޑައަޅައިފި އެވެ.\nއޮސްޓްރޭލިއާގެ ޑިޕާޓްމެންޓު އޮފް ހޯމް އެފެއާޒްއިން ބުނި ގޮތުގައި އދ.އިން ވަނީ ރަހަފްއަށް ހިމާޔަތް ދިނުމަށް އެގައުމުގައި އެދިފަ އެވެ. އަދި އެގައުމުން ދަނީ އެފަދަ އެހެން މައްސަލަތަކާ އެއްގޮތަށް ރަހަފްގެ މައްސަލަ ވެސް ބަލަމުންދާ ކަމަށް ބުނެފަ އެވެ.\n"[ރަހަފް އަކީ] ރެފިއުޖީ އެއް ކަމަށް ނިންމައިފި ނަމަ އޭނާއަށް ހިއުމެނިޓޭރިއަން ވިސާއެއް ދިނުމާ ބެހޭ ގޮތުން ވަރަށް، ވަރަށް، ވަރަށް ސީރިއަސްކޮށް އަޅުގަނޑުމެން ވިސްނާނަން،" އޮސްޓްރޭލިއާގެ ހެލްތު މިނިސްޓަރު ގްރެގް ހަންޓް ވިދާޅުވި އެވެ.\nކުވޭތުގައި އާއިލާއާ އެކު ޗުއްޓީ ހޭދަ ކުރަމުން ދިޔަ ރަހަފް ތައިލޭންޑަށް ދިޔައި މިދިޔަ ހޮނިހިރު ދުވަހުގަ އެވެ. އަދި ތައިލޭންޑުން ފުރަތަމަ މަސައްކަތް ކުރީ އޭނާ އަނބުރާ ކުވޭތަށް ފޮނުވާލާށެވެ.\nނަމަވެސް ރަހަފް ވަނީ އޭނާ ތައިލޭންޑަށް ދިޔައީ އޭނާގެ އަނިޔާވެރި އާއިލާއިން ސަލާމަތްވުމަކަށާއި ސައުދީއަށް އަނބުރާ ފޮނުވާލައިފި ނަމަ މަރާލަފާނެ ކަމުގެ ބިރު އޮތް ކަމަށް ބުނެފަ އެވެ. އަދި ރަހަފް ދިޔައީ އޭނާގެ ވާހަކަ ޓުވިޓާގައި ހިއްސާ ކުރަމުން ކަމުން، ގިނަ އަދަދެއްގެ މީހުން ވަނީ އޭނާ އަނބުރާ ގައުމަށް ފޮނުވާނުލުމަށް ގޮވާލާފަ އެވެ.\nއޭގެ ސަބަބުން ތައިލޭންޑުން ވަނީ ރަހަފްއަށް އދ.ގެ ރައްކާތެރިކަމުގެ ދަށުގައި، އެގައުމުގައި ހުރުމަށް ހުއްދަ ދީފަ އެވެ.\nފަސިންޖާ ޓާމިނަލްގެ ޕްލޭނަށް ބަދަލު ގެންނަނީ\nސައުދީގެ އެއާޕޯޓަށް ދިން ހަމަލާ ރާއްޖެއިން ކުށްވެރިކޮށްފި\nބަހްރައިންގެ މަހާސިންތާއަކީ މަކަރުވެރި ރޭވުމެއް


vnews - B'desh masakkaitheringe muzaaharaa hoonuve ethah factory eh halaaku kollaifi\nމުސާރައިގެ މައްސަލާގައި ބަނގްލަދޭޝް މަސައްކަތްތެރިން ކުރަމުންދާ މުޒާހަރާ ހޫނުވެ އެތައް ފެކްޓަރީއެއް ހަލާކުކޮށްލައިފި\nމުޒާހަރާ ކުރަމުންދާ މަސައްކަތްތެރިންގެ ބަޔަކު ވެހިކަލަކަށް ހަމަލާދެނީ:\nމުސާރައިގެ އޮނިގަނޑަށް އަލަށް ގެނައި ބަދަލުގައި ވަރަށް ބޮޑެތި ތަފާތުކުރުންތައް ހުރުމުން އެކަމާ ހިތްހަމަނުޖެހިގެން ބަނގްލަދޭޝްގެ ގާމެންޓް ފެކްޓަރީތަކުގައި މަސައްކަތްކުރާ މީހުން ކުރަމުންދާ މުޒާހަރާތައް ހޫނުވެ، މަސައްކަތްތެރިން އެތައް ފެކްޓަރީއެއް ހަލާކުކޮށްލައިފިއެވެ.\nބަނގްލަދޭޝްގެ ވެރިރަށް ޑާކާގެ ރަށްބޭރުގައިވާ ޓޮންގީއަކީ ރެޑީމޭޑް ފޭރާން އުފެއްދުމުގެ ސިނާއަތުގެ މައި ހަބްގެގޮތުގައި ބެލެވޭ ރަށެވެ.\nއެރަށުގެ މަގުތަކަށް މިއަދު ނުކުތް ރުޅިއައިސްފައިވާ މަސައްކަތްތެރިންވަނީ، ނުވަ ފެކްޓަރީއެއް ހަލާކުކޮށް ސުންނާފަތި ކޮށްލާފައެވެ.\nމީގެއިތުރުން، ޑާކާގެ މީރްޕޫ ސަރަހައްދުގައި ހުރި ދެ ފެކްޓަރީއެއްވެސް މަސައްކަތްތެރިންވަނީ ހަލާކު ކޮށްލާފައެވެ. އަދި އެތައް ވެހިކަލެއްގައި ރޯކޮށްލާފައިވެސް ވެއެވެ.\nމަސައްކަތްތެރިން މަގުތަކަށް ނުކުމެގެން އުޅެނީ ދަނޑިބުރި ހިފައިގެންނެވެ.\nރިޕޯޓްތައް ބުނާގޮތުން 4،500 ފެކްޓަރީއެއްގައި މަސައްކަތްކުރާ ބައިލައްކައެއްހާ މީހުންވަނީ މަސައްކަތް ދޫކޮށް މަގުތަކަށް ނުކުމެފައެވެ.\nމަސައްކަތްތެރިން ނުކުމެ ފެކްޓަރީތައް ހަލާކުކުރަމުންދާ މައްސަލައާ ގުޅިގެން ޑާކާގެ އެތައް ފެކްޓަރީއަކާއި، ޓޮންގީގައި ފެކްޓަރީތައް ހިންގާ ފަރާތްތަކުން މިއަދުވަނީ މަސައްކަތް ހުއްޓާލައި އެތަންތަން ބަންދު ކޮށްފައެވެ.\nމަސައްކަތްތެރިން ހުއްޓުވުމަށްޓަކައި ފުލުހުންވަނީ ލަޓިބުރިއާއި، ޕްރެޝަރ ފެންހޮޅީގެ ބޭނުންވެސް މިއަދު ކޮށްފައެވެ.\nއެގޮތުން، މަސައްކަތްތެރިންނާއި، ފުލުހުންނާ ދެމެދު ހިނގި ކުރިމަތިލުންތަކުގެ ތެރޭގައި ދެފަރާތުން އެތައް ބަޔަކަށް އަނިޔާވެފައިވާ ކަމަށް ޚަބަރުތައް ބުނެއެވެ. ބައެއް ރިޕޯޓްތައް ބުނާގޮތުން ފުލުހުންގެ ހަމަލާއެއްގައި މަސައްކަތްތެރިޔަކު މަރުވެފައިވެސް ވެއެވެ.\nމުސާރައިގެ އޮނިގަނޑަށް ގެނައި ބަދަލާމެދު ހިތްހަމަނުޖެހިގެން މަސައްކަތްތެރިން މަގުތަކަށް ނުކުމެ މުޒާހަރާތައް ފަށާފައިވަނީ މިދިޔަ އާދީއްތަ ދުވަހުން ފެށިގެންނެވެ.\nމަސައްކަތްތެރިން ބުނަމުންދަނީ، ހަތްވަނަ ގްރޭޑަށް ކަނޑައެޅި މިނިމަމް ވޭޖް 5،300 ޓާކާއިން 8،000 ޓާކާއަށް ބޮޑުވެފައިވާ ކަމަށާއި، އެހެން ނަމަވެސް އެހެން ގްރޭޑްތަކަށް ގެނައި ބަދަލުގައި ބޮޑެތި ތަފާތުކުރުންތައް އެބަހުރި ކަމަށެވެ.\nމިކަމާ ހިތްހަމަ ނުޖެހިގެން ބަނގްލަދޭޝް މަސައްކަތްތެރިންފެށި މުޒާހަރާތަކަށް ނިމުން ގެނެވޭތޯ، ސަރުކާރުގެ މަންދޫބުންނާއި، މަސައްކަތްތެރިން ތަމްސީލުކުރާ ޔޫނިއަންގެ ލީޑަރުންނާއި، ފެކްޓަރީތަކުގެ ވެރިން ހިމެނޭ ކޮމިޓީއެއްވެސް މިހާރުވަނީ އެކުވަލާލާފައެވެ.\nފޭރާން އުފެއްދުމުގެ ސިނާއަކީ ބަނގްލަދޭޝްގެ އިގްތިސާދުގެ އެންމެ މުހިންމު މަސައްކަތެވެ.\nއެ ސިނާއަތުގައި މަސައްކަތްކުރާ މަސައްކަތްތެރިން އެމީހުންގެ ހައްގުތައް ހޯދުމަށް މުޒާހަރާ ކުރުމަކީ އާންމު ކަމެކެވެ. ނަމަވެސް، އެމީހުންގެ ޑިމާންޑްކުރާ ކަމެއް ކުރެވިގެންދަނީ މަދު ފަހަރެއްގައެވެ. އޭގެ ބަދަލުގައި ގިނަމީހުން ވަޒީފާއިން ވަކިކޮށް ފޮނުވާލައެވެ.


Kaiveneege kurin average koh7meehun dhekke loabivevey | Kuhli Habaru\nކަައިވެނީގެ ކުރިން އެވަރެޖުކޮށް7މީހުން ދެކެ ލޯބިވެވޭ!\nއަލަތު ކައިވެނި ކުރުމުގެ ކުރިން އެވަރެޖުކޮށް7މީހުން ދެކެ ލޯބިވެވޭ ކަމަށް ދިރާސާއަކުން ދައްކައިފިއެވެ.\nޔުނައިޓެޑް ކިންގޑޮމް (ޔޫކޭ) ނުވަތަ އިނގިރޭސި ވިލާތުގައި ހެދި މި ދިރާސާގައި 2000 އަށްވުރެ ގިނަ މީހުންނާ ސުވާލުކޮށްފައިވެއެވެ. ދިރާސާއިން އިތުރަށް އެނގުނު ގޮތުގައި، ފިރިހެނުންނަށްވުރެ ބޮޑަށް އަންހެނުންނަށް ލޯބީގައި ނާކާމިޔާބީއާ ކުރިމަތިލާންޖެހެއެވެ. އެގޮތުން، ގިނަ އަންހެނުންނަށް އެމީހާގެ އަލަތު ފިރިމީހާއާ ދިމާވަނީ 5-7 މީހުންނާ ލޯބީގެ ގޮތުން ގުޅި، އެ ގުޅުންތައް ކުރިއަށް ނުގެންދެވި ނާކާމިޔާބު ވެގެނެވެ.\nދިރާސާގައި ބައިވެރިވި ހުރިހާ އެންމެން ކަހަލަ ގޮތަކަށް އިއްތިފާޤުވާ ކަމެއް އެބަ އޮތެވެ. އެއީ އެމީހުންގެ އަސްލު ލޯބިވެރިޔާ އަކީ ހަމަ ގައިމުވެސް ފުރަތަމަ ލޯބީގެ ގޮތުން ގުޅުނު މީހާއެއް ނޫނެވެ. ލޯތްބަކީ ފާޑެއްގެ އެއްޗެކެވެ. އޭގައި ޖެހިއްޖެ ނަމަ ފާޑަކަށް މޮޔަ ކޮށްލަ އެވެ. ލޯބި ހާސިލު ކުރަން އެތައް މަސައްކަތެއް ކުރެ އެވެ. ގިނަ ފަހަރަށް ލޯބި ހޯދަން އިސްނަގައި އެމަސައްކަތް ފަށަނީ ފިރިހެނުންނެވެ. ނަމަވެސް އަންހެނުންވެސް ލޯބި ހާސިލް ކުރަން ފިރިހެނުންނެކޭ އެއްވަރަށް އަދި އެއަށްވުރެ ބޮޑަށް މަސައްކަތް ކުރެއެވެ.\nބިވެރިޔާ ހޯދަން މިހެން މަސައްކަތް ކުރާއިރު ގިނަ ފަހަރަށް އަންހެނުންނަށް ގޯސް ތަކެއްވެސް ހެދެ އެވެ. އެހެން ކަމުން ލޯބިވެރިޔާ ހާސިލް ވުމުގެ ބަދަލުގައި ހައްތަހާވެސް ދުރުވާ ފަހަރު އާދެ އެވެ. ބިވެރިޔާ އަކީ ކިޔަވައިގެން ހުރި އަދި ތައުލީމަށް ލޯބިކުރާ މީހެއް ނަމަ އޭނާގެ ހަޔާތުގެ ބައިވެރިއަކަށް ހަދަން ބޭނުންވަނީ ތައުލީމީ ކުއްޖެކެވެ. ކިޔެވުމާއި ދުރު އަދި ކިޔަވަން ބޭނުން ނުވާ ޖާހިލަކާއެކު ދިރިއުޅުމެއް ފަށާކަށް ގިނަ ފިރިހެނުންނެއް ބޭނުމެއް ނުވާނެ އެވެ.\nމިއީ ވަރަށް ގިނަ އަންހެނުން ކުރާ ކަމެކެވެ. ފިރިހެން މީހާ ތިމާގެ ބާރުގެ ދަށުގައި ހިފަހައްޓަން މަސައްކަތް ކުރެއެވެ. ނަމަވެސް އެއީ ފިރިހެނުން ފޫހިވާ ކަމެކެވެ. އެމީހުންނަށް މިނިވަން ދޭށެވެ. އަދި އިތުބާރު ކުރާށެވެ. ތިމާދެކެ ލޯބިވެ އެކުގައި އުޅެން ބޭނުންވާނަމަ އެހެން އަންހެނެއް ކައިރިއަކަށް ނުދާނެ އެވެ.\nމާ ބޮޑަށް ހަސަދަވެރި ނުވާށެވެ. ލޯބިވެރިޔާ އެހެން އަންހެއް ކުއްޖަކާ ވާހަކަ ދައްކާލިއަސް އެކަން ބޮޑު އިޝޫއަކަށް ނުހަދާށެވެ. ރައްޓެހިންވެސް ތިބޭނެއެވެ. އެމީހުންނާއެކު ވަގަުތު ހޭދަކޮށް ވާހަކަ ދައްކަން ބޭނުންވާނެކަން ހަނދާން ކުރަންވާނެ އެވެ. އޭނަ އާ ހެދި މާބޮޑަށް ނޫޅޭށެވެ. ”ހޭބަލިވެގެން“ އުޅުމަކީ ފިރިހެނުން ވަރަށް ފޫހިވާ ކަމެކެވެ.


Dhe aharu nuvaa kuhjeh, handhaan gadhakamun record fothah\nދެ އަހަރު ނުވާ ކުއްޖެއް ހަނދާން ގަދަކަމުން ރެކޯޑް ފޮތަށް\nއުމުރަކީ ހަމައެކަނި ހިސާބު އަދަދެކޭ ބުނެ އުޅެ އެވެ. އިންޑިޔާގެ ހައިދަރުއާބާދަށް އުފަން އާދިތު ވިޝްވަނާތު ގޯރިޝެޓީ ވަނީ މިއީ ތެދެއް ކަން ސާބިތުކޮށްދީފަ އެވެ. އާދިތުގެ އުމުރުން އަދި ވީ އެއް އަހަރާއި ނުވަ މަސް ދުވަހެވެ. ނަމަވެސް އޭނާގެ ހަނދާން ގަދަކަމުން މި ތުއްތު ކުއްޖާ މިހާރު ވެސް ވަނީ ދުނިޔޭގެ ރެކޯޑާ އެކު އިތުރު އެހެން ހަތަރު ރެކޯޑެއް ވެސް ހަދާފަ އެވެ. މީގެ ތެރޭގައި ތެލުގޫ ބުކް އޮފް ރެކޯޑްސް އާއި އިންޑިޔާގެ ގައުމީ ދެ ރެކޯޑެއް ހިމެނެ އެވެ.\nހައިދަރުއާބާދުގެ ތެލަންގަނާގައި ދިރިއުޅޭ މި ކުއްޖާގެ މަންމަ އިންޑިޔާގެ ނިއުސް އެޖެންސީއަކަށް ދިން އިންޓަވިއު އެއްގައި ބުނެފައިވަނީ އާދިތުގެ ހަނދާން ބެހެއްޓުމުގެ ގާބިލްކަމުގެ ސަބަބުން މުޅި ދުނިޔެއަށް ވެސް އޭނާ މިހާރު މަޝްހޫރު ވެފައިވާ ކަމަށެވެ. އަދި ވޯލްޑް ރެކޯޑްސް ފޮތަށް އޭނާގެ ނަން އަރާފައިވާ ކަމަށެވެ.\nއާދިތުގެ އުމުރުގެ ކުދިން ނާސަރީ ރައިމްސް ކިޔަން ދަސްކޮށް އަދި މަންމަގެ ނާނާ އަޑުއަހައިގެން ނިދާއިރު އާދިތު އުޅެނީ އެކި ކުލަތައް ދަސްކުރުމާއި، ޖަނަވާރުންނާއި ދިދަ، މޭވާ، ޝޭޕްސް އަދި ގޭގައި ހިފާ ގެންގުޅޭ ތަކެތީގެ ނަންތައް ދަސްކުރުމުގަ އެވެ.\nމިހާރުވެސް އޭބީސީޑީގެ އަކުރު ތަކުން ފެށިގެން ހަށިގަނޑުގެ ބައިތަކަށް ކިޔާ ނަންތަކާއި ވަލު ޖަނަވާރުންގެ ނަންތައް އަދި އެކިއެކި ޕްރޮފެޝަންތަކުގެ ނަންތައް ވެސް އާދިތު ދަސްކޮށްފައި ވެއެވެ.\n"އަހަރެމެންގެ އާއިލާއިން ބޭނުމީ އާދިތުގެ މި ޔުނީކް ގާބިލްކަން ޓެސްޓްކޮށްލަން. އެހެންވެ އިންޑިޔާގެ ދިދަ އެއް ފަހަރު ދައްކާލީ. އޭގެ ފަހުން އިންޑިޔާގެ މިނިވަން ދުވަހު ޓީވީން އެ ދިދަ ފެނުމާއެކު އޭނާ އެޔަށް ސެލިއުޓް ނެގި. އެންމެ ފަހަރަކުން އޭނާއަށް އިންޑީޔާ ދިދަ ފާހަގަ ކުރެވިއްޖެ،" އާދިތުގެ މަންމަ ސްނެހީތާ ބުންޏެވެ.\n"އެ ދުވަހު އަހަރެމެންނަށް ޔަގީންކުރެވުނީ އާދަޔާޚިލާފު ގާބިލްކަމެއް އާދިތުގެ ހުރިކަން. އެހެންވެ ބައެއްވަރު ދިދަތަކެއް ފަހަރަކު އެއްޗެއް ދެއްކީމަ ފަހުން އޭނާ ހަނދާނުގައި ހުރި އެއީ ކޮންކޮން ގައުމުތަކެއްގެ ދިދަތަކެއް ކަން. އާދިތުގެ އުމުރުގެ ގިނަ ކުދިންނަށް އެ ކުދިން ގެންގުޅޭ ކުޅޭ އެއްޗިއްސަށް ކިޔާ ނަން ނަން ވެސް ނޭނގޭނެ. އެކަކު އާދިތު އަށް ދައްކާ ކޮންމެ އެއްޗެއް ފަހުން އޭނާ ހަނދާނުގައި ހުރޭ.


ރައްޔިތު އަލިފު 17 ނޮވެމްބަރ 20190ކޮމެންޓް ކޮލަމް، ސިޔާސީ،\nއަހަރެން އާދައިގެ މަތިން ނިކުތީ ރަށުތެރެ ބަލައިލާ ބުރެއްޖަހާލާށެވެ. ހޮޅުއަށި ކައިރިއަށް ދިޔައިރު ތައްޚާނުބެ ވަރަށް ހިތްހަމަނުޖެހިގެން ދޮންފުތުބެއާއި ވާހަކަ ތަކެއްދައްކައެވެ. އަހަރެންފެނުމާއި އެކު ދޮންފުތުބެ އަތުގެ އިޝާރާތުން ހަނާ އަޅަން ފަށައިފިއެވެ. އަވަހަށް އެމީހުންކައިރިއަށް ގޮސްފީމެވެ. ތައްޚާނުބެ ހުރީ ވަރަށް ހިތްހަމަނުޖެހިފައެވެ. ޕީޕީއެމަށް މެމްބަރުން ވެއްދުމަށް ބޭއްވި ޖަލްސާގައި ރައީސް ޔާމީން ދެއްކި ވާހަކައަކުންނެވެ. ތައްޚާނުބެ އަހަރެން ދިޔައިމަ ރަނގަޅަށް އަޑުއެހުމަށް ބުނެ ވާހަކަތައް އަލުންފަށައިފިއެވެ. ދޮންފުތުބެ ބުނީ ތިވާހަކަތައް މިސޮރަށް ކިޔައިދިނުންވެސް މުހިންމުކަމަށެވެ.\nތައްޚާނުބެ ވާހަކަ ފެށިއެވެ. މިއުޅޭ ޔަމީން ކިޔާމީހަކު ރައީސް ކަމަށް މަސައްކަތް ފެށީ ގިނަ ވައުދު ތަކަކާއެކުއެވެ. ބެޔަސް ނުބެޔަސް މަސްވެރިންނަށް ދިހަހާސް ރުފިޔާ ދޭނަމޭ ބުންޏެވެ. ވެރިކަން ނިމުނު އިރުވެސް ނުލިބުނެވެ. ކޮންމެ ދަނޑުވެރިޔަކަށް އިންދިޔަސް ނީންދިޔަސް އަށްހާސް ރުފިޔާ ދޭ ބުންޏެވެ. އަށްހާސް ރުފިޔާ ލިބުނު ދަނޑުވެރިއެއްނެތެވެ. ރައީސް ޔާމީންގެ ކޮންމެ ތަޤުރީރެއްގައި އަޑަށް ބާރުލާފަ ބުނާނެ އަޅުގަނޑުގެ ވެރިކަމެއްގައި މަރަށް މަރުގެ އަދަބު ދޭނަމޭ. ވެރިކަން ނިމުނުއިރުވެސް އެދުވަހެއް ނުފެނުނު. ރައީސް ޔާމީނަކީ އޮޅުވާލުމާއި މަކަރާ އަނިޔާވެރިކަން ކުރިއަށް ނެރެގެން ވެރިކަންކުރިވެރިއެއް. ސިޔާސީ ހުރިހާ ލީޑަރުން ހައްޔަރުކުރުމަށް ބާތިލް ދަޢުވާތަކެއްކޮށް ޖަލަށް ލި. ތައްޚާނުބެ ވާހަކަ ކުރިޔަށް ގެންދަނީ ވަރަށް ފޯރީގައެވެ.\nރައީސް ޔާމީންގެ ރިޔާސީ ވައުދެއް އެއީ މުސާރައިގެ ދެބައިކުޅަ އެއްބައި ނެގުން. އެހެންނަމަވެސް ދައުރުގެ ވަކި ހިސާބަކުން ދަރިންތިބެން އެޕާރޓްމެންޓެއް ހިފަން ޖެހިގެން ފުލް މުސާރަ ނެންގެވި ކަމަށް ވިދާޅުވި. އެމަނިކުފާނު ކިހާ ބޮޑަށް ދަތިފުޅުވީމާތޯ ދެބައިކުޅަ އެއްބައި ނަގަން ބުނި އެއްޗެއް ފުރިހަމައަށް ނަގާނީ. މިކަންމިހެން ކޮށްފަ. އިއްޔެރޭ ބޭއްވި ޖަލްސާގައި އެބުނަނީ ތިމަންނަ ވެރިކަމަށް އައިރުވެސް ތިމަންނާ އެކައުންޓްގައި އެއްމިލިޔަން ޑޮލަރު ހުންނާނޭ. މީގަ ކޮންމެވެސް ގޯހެއް އެބައުޅޭ. އެމަނިކުފާނު ކުރިން އެބުނީ ދޮގެއް. އެހެންނޫނީ މިހާރު އެމަނިކުފާނު އެހުންނެވީ ބުއްދި ގޯސްވެފަ. ތައްޚާނުބެއަށް ފޯންކޯލެއް އައުމާއެކު ތައްޚާނުބެ އިރުކޮޅަކުން ހިނގައްޖެއެވެ.


Floyd Maraali Fulus Officer 22 Aharah Jalah Laan Hukum Koffi - Vaguthu\nފްލޮއިޑް މަރާލި ފުލުސް އޮފިސަރު 22 އަހަރަށް ޖަލަށް ލާން ހުކުމްކޮށްފި\nކަޅުނަސްލުގެ އެމެރިކާ މީހެއް ކަމަށްވާ ޖޯޖް ފްލޮއިޑްގައި ކަކޫ އެޅި ފުލުސް އޮފިސަރު ޑެރެކް ޗައުވިން 22 އަހަރާއި ފަސް މަސް ދުވަހަށް ޖަލަށް ލާން އެމެރިކާގެ ކޯޓަކުން ހުކުމް ކޮށްފިއެވެ. ޗައުވިން، ފްލޮއިޑްގެ ކަރުގައި ކަކޫ އެޅުމުގެ ސަބަބުން ނޭވާ ނުލެވިގެން އޭނާ ވަނީ މަރުވެފައެވެ.\nފްލޮއިޑްގެ މަރާއި ގުޅިގެން އެމެރިކާގައި ވަރަށް ވަރުގަދަ މުޒާހަރާތަކެއް މިދިޔަ އަހަރު ކުރިއަށް ދިޔައެވެ.\nޗައުވިންގެ ވަކީލު ޝަރީއަތުގައި ބުނެފައި ވަނީ އިންސާފު ގާއިމު ކުރުމަކީ މުޖުތަމައުން ކަމަކާއި ގުޅޭ ގޮތުން ދެކޭ ގޮތެއްގެ މައްޗަށް ބިނާކޮށް ހުކުމެއް އިއްވުން ނޫން ކަމަށެވެ. ޗައުވިންގެ މައްޗަށް ކުށް ސާބިތުކޮށް ހުކުމް އިއްވަނީ މުޖުތަމައުގެ ތެރެއިން ކުރިމަތިވި ޕްރެޝަރުގެ ސަބަބުން ކަމަށް ވަކީލު ވަނީ ބުނެފައެވެ.\nނަމަވެސް މައްސަލަ ބެއްލެވި ފަނޑިޔާރު ޕީޓާ ކޭހިލް ވިދާޅުވީ މައްސަލަ ބެލުމުގައި އާއްމުން މިމައްސަލައިގައި ދެކޭ ގޮތުގެ މައްޗަށް އެއްވެސް ވަރަކަށް ބަލާފައެއް ނުވާނެއެވެ. "ހުކުމް ކުރުމުގައި ވެސް އާއްމުން މައްސަލައާއި މެދު ދެކޭ ގޮތާއި، އަދި ބައެއްގެ ހަމްދަރުދީ ލިބިފައިވޭތޯ ނުވަތަ މިކަމާއި ގުޅިގެން ކުރިއަށް ގެންދިޔަ މުޒާހަރާތަކަށް ބަލާފައެއް ނުވާނެ." ޕީޓާ ހުކުމް އިއްވަމުން ވިދާޅުވިއެވެ.\nފްލޮއިޑްގެ މަރާއި ގުޅިގެން ޗައުވިން ހުރީ ފުލުހުންގެ ވަޒީފާ އިން ވަކިކޮށްފައެވެ.\nޗައުވިންގެ މައްޗަށް ދިގު ޖަލު ހުކުމެއް އައީ އޭނާގެ މައްޗަށް އުފުލި ތިން ދައުވާ ވެސް ސާބިތުވުމުން އެކުށްތަކުގެ އަދަބެއްގެ ގޮތުންނެވެ. އޭނާގެ މައްޗަށް އުފުލީ މަރާލުމުގެ ގަސްދެއް ނެތި ކުރި އަމަލެއްގެ ސަބަބުން މީހަކު މަރުވުމުގެ ކުށުގެ ދައުވާ އާއި ގާނޫނާއި ހިލާފަށް ކުރި އަމަލެއްގެ ސަބަބުން މީހަކު މަރުވުމުގެ ދައުވާ އާއި ފަރުވާކުޑަ އަމަލެއް ކުރުމުގެ ސަބަބުން އެހެން މީހަކަށް ގެއްލުމެއް ލިބުމުގެ ދައުވާއެވެ.\nޗައުވިންގެ މައްޗަށް އުފުލި ދައުވާތައް ސާބިތުވުމުން އޭނާގެ މައްޗަށް 40 އަހަރު ދުވަހުގެ ޖަލު ހުކުމެއް އިއްވުމުގެ ފުރުސަތު ގާނޫނުން ލިބުނެވެ. ނަމަވެސް ޕްރޮސެކިއުޓަރުން ވެސް ކޯޓުގައި އެދުނީ 30 އަހަރު ދުވަހުގެ ޖަލު ހުކުމެއް އިއްވައި ދިނުމަށެވެ.\nނަމަވެސް އެއަށްވުރެ ކުޑަ ޖަލު ހުކުމެއް އޭނާގެ މައްޗަށް އައި މައިގަނޑު ސަބަބަކީ މީގެ ކުރިން ކުށުގެ އެއްވެސް ރެކޯޑެއް ނެތުމެވެ.\nޗައުވިންގެ މައްޗަށް ހުކުމް ކުރީ ހުކުމުގެ ތިން ބައިކުޅަ ދެބައި ފުރިހަމަ ކުރުމުން އަހްލާގު ރަނގަޅު ނަމަ އަފްއާމް ލިބޭ ގޮތަށެވެ.\nއެމެރިކާގައި ފުލުހުންގެ ހަމަލާތަކުގައި އާއްމުން މަރުވުމަކީ ވަރަށް އާއްމު ކަމެކެވެ. ނަމަވެސް ވަރަށް މަދު މައްސަލައެއްގައި ނޫނީ އެފަދަ ފުލުހުންގެ މައްޗަށް ދައުވާ ވެސް ނުކުރެއެވެ.


Committee in genai badhalu thakun budget 200 million rufiyyaa boduvejje\nކޮމިޓީން ގެނައި ބަދަލުން ބަޖެޓު 200 މިލިއަން ރުފިޔާ ބޮޑުވެއްޖެ\nއަންނަ އަހަރަށް ލަފާކޮށް ސަރުކާރުން ރައްޔިތުންގެ މަޖިލީހަށް ހުށަހަޅާފައިވާ ބަޖެޓު ދިރާސާ ކުރާ ކޮމިޓީން މިއަދު ބޭއްވި ބައްދަލުވުމުގައި މެންބަރުން ބައިވެރިވެވަޑައިގަންނަވަނީ. -- ފޮޓޯ: މަޖިލިސް\nއަންނަ އަހަރަށް ލަފާކޮށް ސަރުކާރުން ރައްޔިތުންގެ މަޖިލީހަށް ހުށަހަޅާފައިވާ ބަޖެޓު ދިރާސާ ކުރަމުންދާ ކޮމިޓީން ގެނައި ބަދަލުތަކާއެކު ބަޖެޓަށް 200 މިލިއަން ރުފިޔާ އިތުރު ވެއްޖެ އެވެ.\nކޮވިޑް-19 އިގެ ހާލަތުގައި ހުށަހަޅާފައިވާ ބަޖެޓުގެ ހަރަދުތަކާއި މަޝްރޫއުތަކާ ގުޅޭގޮތުން މަޖިލިސް ކޮންޓްރޯލް ކުރާ ގިނަ މެންބަރުން ބަހުސްގެ މަރުހަލާގައި ކަންބޮޑުވުންފާޅުކޮށްފައިވަނިކޮށް، ގިނަ މަޝްރޫއުތަކެއް އިތުރުކޮށް މިނިވަން މުއައްސަސާތަކާއި ބައެއް ސަރުކާރު އޮފީސްތަކުގެ ބަޖެޓު ބޮޑުކޮށްދޭން ކޮމިޓީން މިއަދު ނިންމުމުން، އަންނަ އަހަރުގެ ޖުމްލަ ބަޖެޓު ވަނީ 34.9 ބިލިއަން ރުފިޔާ އަށް އިތުރުވެފައި އެވެ.\nކޮމިޓީގައި ހިމެނިވަޑައިގަންނަވާ މަރަދޫ ދާއިރާގެ އެމްޑީޕީ މެންބަރު އިބްރާހިމް ޝަރީފް ވަނީ ޕީއެސްއައިޕީ މަޝްރޫއުތަކަށް ގެންނަން ނިންމާފައިވާ ބަދަލުތަކުގެ ދިގު ލިސްޓެއް އިއްވައި ދެއްވައިފަ އެވެ. އޭގެ ތެރޭގައި ބައެއް މަޝްރޫއުތަކަށް ކަނޑައަޅާފައިވާ އަދަދުތައް އިތުރުކޮށްފައިވާއިރު، ބައެއް ރަށްތަކުގައި އާ މަޝްރޫއުތަކެއްވެސް ވަނީ ހިމަނައިފަ އެވެ.\nމައިގަނޑު ގޮތެއްގައި ކުޅިވަރު ދަނޑުތަކާއި ކްލާސް ރޫމް އެޅުން ފަދަ މަޝްރޫއުތައް ޝަރީފް ހުށަހެޅުއްވި ގޮތަށް ކޮމިޓީން މިއަދު ވަނީ ފާސްކޮށްފައި އެވެ.\nމިގޮތުން، ދާންދޫ ދާއިރާގެ މެންބަރު ޔައުގޫބް އަބްދުﷲ އިސްވެ ހުށަހެޅުއްވީ އާމްދަނީ އިތުރުކުރަން ސަރުކާރުން ހުށަހަޅާފައިވާ އާ ކަންތައްތަކުން ލިބޭނެކަމަށް ލަފާކޮށްފައިވާ 1.2 ބިލިއަން ރުފިޔާ އިތުރުކޮށްގެން، ޖުމްލަ އާމްދަނީ 3.3 ބިލިއަން ރުފިޔާ އިން އިތުރުކުރުމަށެވެ.\nޓޫރިޒަމުން ލިބޭ އާމްދަނީ އެއް ބިލިއަން ރުފިޔާ އަށް އިތުރުކުރުމާއި އާ ކަންތައްތަކުގެ ތެރެއިން ބިން ވިއްކައިގެން ލިބޭނެކަމަށް ލަފާކޮށްފައިވާ 300 މިލިއަން ރުފިޔާ، އެއް ބިލިއަނަށް އިތުރުކުރުމަށް ޔައުގޫބު ވަނީ ހުށަހަޅުއްވައިފަ އެވެ.\nއާމްދަނީ އިތުރުކުރަން ހުށަހެޅިގޮތް\nޓީޖީއެސްޓީ: 598 މިލިއަން\nގްރީން ޓެކްސް: 253 މިލިއަން\nއެއާޕޯޓް ސާވިސް ޗާޖު: 218 މިލިއަން\nއޭޑީސީ: 219 މިލިއަން\nބިން ވިއްކުމާއި ބިން ބަދަލުކުރުމުގެ ފީ: 700 މިލިއަން\nހަރުމުދަލުގެ އާމްދަނީ: 1.3 ބިލިއަން\nޔައުގޫބު ހުށަހެޅުއްވި ގޮތަށް އަންނަ އަހަރަށް ލަފާކުރާ އާމްދަނީ 21 ބިލިއަން ރުފިޔާއަށް އިތުރުކުރަން ކޮމިޓީން ވަނީ ފާސްކޮށްފައި އެވެ.\nމަޖިލީހުގެ ކޮމިޓީން ބަޖެޓަށް ބަދަލުތަކެއް ގެނެސްފައިވަނީ ފިނޭންސް މިނިސްޓްރީއާއެކު މަޝްވަރާ ކުރުމަށްފަހު ކަމަށް މިއަދު ހަވީރު ބޭއްވުނު ބައްދަލުވުމުގައި މެންބަރުން ވަނީ ވިދާޅުވެފައި އެވެ.\nމީގެ އިތުރުން، މިނިވަން މުއައްސާތަކުގެ ކަންބޮޑުވުންތަކާއެކު، ބައެއް މުއައްސަސާތަކަށް އަންނަ އަހަރަށް ދޭ ބަޖެޓުވެސް އިތުރުކޮށްދިނުމަށްވެސް ކޮމިޓީން މިއަދު ވަނީ ފާސްކޮށްފައި އެވެ.\nއޭގެ ތެރޭގައި، ހިއުމަން ރައިޓްސް ކޮމިޝަނާއި، އެންޓި ކޮރަޕްޝަން ކޮމިޝަނާއި މިރާ ފަދަ މުއައްސަސާތައް ހިމެނެ އެވެ.\nއަދި އަންނަ އަހަރަށް ފަސްކޮށްފައިވާ ލޯކަލް ކައުންސިލް އިންތިހާބަށް އިލެކްޝަންސް ކޮމިޝަނަށްވެސް އިތުރު ދެ މިލިއަން ރުފިޔާ ދިނުމަށްވެސް ކޮމިޓީން ވަނީ ނިންމައިފަ އެވެ.\nބަޖެޓަށް ގެނައި ބަދަލުތަކުގެ އިތުރުން، ބަޖެޓާ ގުޅޭގޮތުން ކޮމިޓީން ވަނީ ސަރުކާރަށް ގިނަ ރެކަމެންޑޭޝަންތަކެއް ވެސް ހުށަހަޅަން ފާސްކޮށްފައި އެވެ. އޭގެ ތެރޭގައި، ދައުލަތުގެ ދަރަނި ރީސްޓްރަކްޗާ ކުރަން މަސައްކަތް ކުރުމާއި، ދައުލަތުން ކުރާ ބައެއް ހަރަދުތައް މުރާޖައާކޮށް، ކުޑަކުރެވޭނެ ގޮތްތައް ހޯދުން ވެސް ހިމެނެ އެވެ.\nމިރޭ ފާސްކުރި ކޮމިޓީގެ ރިޕޯޓު މަޖިލީހުގެ ތަޅުމަށް ފޮނުވޭއިރު، އޭގެ ފަހުން ކޮމިޓީގެ ރިޕޯޓަށް އިސްލާހު ހުށަހެޅުމަށް ތިން ދުވަހުގެ ފުރުސަތެއް ދިނުމަށްފަހު، ކޮމިޓީގެ ރިޕޯޓުގެ ބަހުސަށް ކޮންމެ މެންބަރަކަށް ހަތް މިނެއްޓުގެ ފުރުސަތެއް ވަނީ ކަނޑައަޅާފައި އެވެ.\nއެ މަރުހަލާ ނިންމުމަށްފަހު، މި މަހުގެ ނިޔަލަށް ބަޖެޓަށް ވޯޓަށް އަހައި ފާސްކުރާނެ ކަމަށް ބެލެވެ އެވެ.\nއެމްޑީޕީ ރައްޔިތުންގެ މަޖިލިސް ދައުލަތުގެ ބަޖެޓް + ފިނޭންސް މިނިސްޓްރީ ދައުލަތުގެ އާމްދަނީ އިބްރާހިމް އަމީރު ދައުލަތުގެ ދަރަނި


PPM ge raees Maumoon ge office themaaga hulhuvaifi | Mihaaru\nޕީޕީއެމްގެ ރައީސް މައުމޫން. މައުމޫންގެ މަސައްކަތްޕުޅުތައް ކުރެއްވުމަށް ތެމާގައި މިރޭ ވަނީ އޮފީހެއް ހުޅުވާފައި. - ފޮޓޯ: ނިޝާން އަލީ/ މިހާރު\nޕީޕީއެމްގެ ރައީސް މައުމޫންގެ އޮފީސް ތެމާގައި ހުޅުވައިފި\n16 ނޮވެމްބަރ 2016 - 23:06 10 comments\nޕީޕީއެމްގެ ރައީސް މައުމޫން އަބްދުލްގައްޔޫމްގެ އޮފީސް ހ. ތެމާގައި މިރޭ ހުޅުވައިފި އެވެ.\nޕީޕީއެމްގެ އޮފީސް ކުރިން ހިންގި އިމާރާތުގައި ހެދި މި އޮފީސް ހުޅުއްވައި ދެއްވުމަށްފަހު، މައުމޫން ވިދާޅުވީ ޕާޓީގެ މެމްބަރުން މަސައްކަތްކޮށްގެން ޕީޕީއެމް އިތުރަށް ހަރުދަނާ ކުރަން ޖެހޭ ކަމަށެވެ.\nޕީޕީއެމްގެ ސަބަބުން ރައްޔިތުންނަށް ލިބޭ އުންމީދުތައް އާކޮށް އިތުރު ފުރުސަތު ހޯދައި ދިނުމަށާއި އެ މަސައްކަތުގައި ދާދި އަވަހަށް ކާމިޔާބު ލިބޭނެ ކަމަށް ވެސް މައުމޫން ވިދާޅުވި އެވެ.\n"ރައްޔިތުންނަށް ކުރިއެރުމާއި ތަރައްގީއާ މަންފާ ކުރުވަނިވި ގޮތްތައް އަޅުގަނޑުމެން ހޯދައި ތަންފީޒު ކުރަން ޖެހޭ،" ދެ ފަޅިވެފައިވާ ޕީޕީއެމްގެ ރައީސް ވިދާޅުވި އެވެ.\nމައުމޫންގެ ވާހަކަފުޅުގައި ޕީޕީއެމްގެ މުސްތަޝާރު އަދި ރައީސް އަބްދުﷲ ޔާމީންގެ ސަރުކާރަށް މިރޭ ވެސް ވަރަށް ބޮޑަށް ފާޑު ވިދާޅުވި އެވެ. އެ ގޮތުން ސަރުކާރުގެ އަމަލުތައް ހުރީ ޑިމޮކްރަސީގެ އުސޫލުތަކާ ހިލާފަށް ކަމަށާއި ގާނޫނުއަސާސީއާ ހިލާފަށް ބައެއް ގާނޫނުތައް ފާސް ކުރަމުންދާ ކަމަށް މައުމޫން ވިދާޅުވި އެވެ.\nޕީޕީއެމްގެ އޮފީސް ހިންގި ތެމާގެ ބައެއް ހަ މަސް ދުވަހަށް، އެ ޕާޓީގެ ކައުންސިލް މެމްބަރު ޔުމްނާ މައުމޫނަށް ކުއްޔަށް ދިނުމަށް ގޭގެ ވެރިފަރާތުން ކުރިން ވަނީ ނިންމައިފަ އެވެ. ނަމަވެސް ޔުމްނާ މައުމޫން ނިންމެވީ ޕީޕީއެމް އޮފީސް ހިންގި ބައިގައި، މައުމޫންގެ މަސައްކަތްޕުޅުތައް ކުރިއަށް ގެންދިއުމަށެވެ.\nބޮޑު ކޯޅުންގަނޑެއްގެ ތެރޭގައި އޮތް ޕީޕީއެމްގެ އޮފީހުގައި ހުރި މުދާތައް ރައީސް ޔާމީންގެ ފެކްޝަނުން ވަނީ ދަރުބާރުގެއަށް ގެންގޮސްފަ އެވެ. އެހެންވެ، ޕީޕީއެމް އޮފީހުގައި އިދާރީ ގޮތުން ކުރަން ޖެހޭ ކަންކަން ވަނީ ހުއްޓުމަކަށް އައިސްފަ އެވެ.\nޕީޕީއެމް ތެރޭގައި އުފެދުނު މައްސަލަތައް ކޯޓަށް ވެއްދުމުން، ޕާޓީގެ ހިންގުން ސިވިލް ކޯޓުން ވަނީ ރައީސް ޔާމީނާ ހަވާލުކޮށްފަ އެވެ. އެ ހުކުމަށް ހައި ކޯޓާއި ސުޕްރީމް ކޯޓުން ވެސް ވަނީ ތާއީދުކޮށްފަ އެވެ. އެކަމަކު މައުމޫން، ފެކްޝަނުން ބުނަމުން ދަނީ، ކޯޓުތަކުގެ އެ ނިންމުމަކީ އިންސާފުވެރި ނިންމުމެއް ނޫން ކަމަށެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ޕީޕީއެމް ރައީސް އަބްދުﷲ ޔާމީން ޕީޕީއެމްގެ ކޯޅުން


BREAKING: Vakkamaai Masthuvaathaketheege Massalathah Ithuru Vaathee Shaviyani, Feydhoo Gai Muzaaharaa Kuranee - Vaguthu\nމަސްތުވާތަކެއްޗާއި،ފޭރުމާއި، ވައްކަމުގެ މައްސަލަތައް އިތުރުވެ އެފަަދަ މައްސަލަތަކާއި ދެކޮޅަށް ށ. ފޭދޫ ރައްޔިތުން ނުކުމެ މުޒާހަރާ ކުރަމުން އެބަ ދެއެވެ.\nއެރަށު މީހުން ބުނާގޮތުގައި، އެރަށުގައި މަސްތުވާތަކެތީގެ ވިޔަފާރި ވަރަށް ފުޅާކޮށް ކުރެއެވެ. އަދި ރޭވެސް އެރަށުގައި ކަތިވަޅި ހިފައިގެން ގޮސް ގެއަކުން ވައްކަން ކޮށްފައިވާ ކަމަށް "ވަގުތު"އާ ވާހަކަަދެއްކި އެރަށު މީހަކު ބުންޏެވެ.\n"ވަގުތު" އަށް މައުލޫމާތު ދެމުން މުޒާހަރާގެ ބައިވެރިއަކު ބުނީ، އެމީހުން މުޒާހަރާ ކުރުމަށް ނުކުމެފައިވަނީ މިއަދު މެންދުރު 13:30 އެހާކަންހާއިރު ރަށުގެ ފުޓްބޯޅަ ދަނޑު ސަރަހައްދަށް ކަމަށެވެ.\nއޭނާ ބުނި ގޮތުގައި ރަށުގެ އެކި ގެއިން ތޫނު ހަތިޔާރު ބޭނުން ކޮށްގެން ވައްކަން ކުރަމުން އަންނަތާ ހަފްތާއެއް ވަރު ވެދާނެ ކަމަށާއި މިއަދު އެގޮތަށް މުޒާހަރާ ކުރުމަށް ނުކުމެފައިވަނީ ރޭގައި ހިނގާދިޔަ ހާދިސާއާއި ގުޅިގެން ކަމަށެވެ.\nވައްކަން ކުރަން ރޭ ބަޔަކު މީހުން ވަދެފައިވަނީ އެކަނި ދިރިއުޅެމުން އަންނަ އަންހެނަކު އުޅޭ ގެއަކަށެވެ. މައުލޫމާތު ލިބޭ ގޮތުގައި އެގެއިން އެއްވެސް އެއްޗެއް އެމީހުންނަށް ލިބިފައެއް ނުވެއެވެ.\nއެހެންވެ އެގޭގައި ހިފައި ގެންގުޅޭ ބައެއް ތަކެއްޗަށް ގެއްލުން ދީފައިވާ ކަމަށް އޭނާ ވަނީ ބުނެފައެވެ. އަދި އެއްވެސް މީހަކަށް އަނިޔާއެއް ލިބިފައިވާ ނުވާކަމަށްވެސް އޭނާ ބުންޏެވެ.\nވައްކަމާއި މަސްތުވާތަކެތީގެ މައްސަލަތައް އިތުރުވާތީ ށ. ފޭދޫގައި މުޒާހަރާ ކުރަނީ - ފޮޓޯ: ކިޔުންތެރިއެއް\nއޭނާ ބުނީ، އެގޮތަށް ވައްކަން ކުރާ މައްސަލަ މިއަދު ފޯކައިދޫ ފުލުހަށް ހުށަހަޅާފައިވާ ކަމަށާއި އެހެން ނަމަވެސް ފުލުހުން ވިދާޅުވީ، އެންމެ އަވަހަށްވެސް އެމައްސަލަ ބެލޭނީ މާދަމާ ކަމަށެވެ. އެގޮތަށް ފުލުހުން ހާމަކުރިޔަސް ރަށުގެ ރައްޔިތުން ބޭނުން ވަނީ މިއަދުން މިއަދަށް އެކަންކަމަށް ހައްލެއް ކަމަށް އެ މީހާ ބުންޏެވެ..\n"މިކޮޅުގަ މަސްތުވާތަކެތީގެ ވިޔަފާރި ކުރާ މީހުން އެކަން ކުރަނީ ކައިރި ރަށްރަށުން ލޯންޗުން އެތަކެތި ގެނެސް ފާޅުގައި. ވައްކަން ކުރާމީހުންވެސް މިހާރު އެކަން ހައްދުން ނައްޓާލައިގެން އުޅޭނީ. މިދިޔަ3ދުވަހު ވައްކަން ކުރަން މިމީހުން ބޭނުން ކޮށްފައި ހުންނަނީ ތޫނު ހަތިޔާރު." ވަގުތު އަށް މައުލޫމާތު ދިން ފަރާތުން ބުންޏެވެ.\nއޭނާ ބުނީ، ސީދާ އެކަން ކުރާ ބަޔަކު ނޭނގުނަސް އެރަށު ރައްޔިތުންނަށް އަބަދުވެސް އެކަމެއް ކުރަނީ ކޮންބައެއްކަން ލޭބަލް ވެފައި ހުންނަ ކަމަށެވެ.\n"ކައުންސިލުން ރައްޔިތުންނާއި ބައްދަލުކޮށް އެކަމާއި މަޝްވަރާ ކުރި. ރައްޔިތުން ބޭނުންވަނީ މިކަން ހުއްޓުވަން. މިހާރު ޕޮލިހުންނަކަށް އެކަމެއް ނުހުއްޓުވުނު. އެކަމާއި ހިތްހަމަ ނުޖެހިގެން ރައްޔިތުން މިހާރު ޝުއޫރު ފާޅު ކުރަމުން ދަނީ" އޭނާ ބުންޏެވެ.\nމިކަމާއި ގުޅިގެން އެރަށު ކައުންސިލްގެ ރައީސް މުހައްމަދު ޝާމިރު "ވަގުތު" އަށް ވިދާޅުވީ އެރަށުގައި އެޅެނީ ހަމަ އެކަނި އެ ދެ މައްސަލަ ނޫން ކަމަށާއި ހަށިވިއްކާ އަންހެނެއްގެ މައްސަލަވެސް މިހާރު ފެންމަތިވެފައިވާ ކަމަށެވެ.\nޝާމިރު ވިދާޅުވީ، މިއަދު މުޒާހަރާ ކުރުމަށް ނުކުމެފައިވަނީ އެކަންކަމަށް ހައްލެއް ހޯދޭނެ ގޮތެއް ނެތިގެން ގޮތް ހުސްވެގެން ކަމަށާއި ކައުންސިލުން ފޯކައިދޫ ފުލުހަށް މައްސަލަ ހުށަހެޅިއަސް އެއްދުވަސް ދެދުވަސް ވަރު އެ މައްސަލައެއް ނުބެލި ހިނގައިދާ ކަމަށެވެ.\n"މިރަށަކީ ފެށުނީއްސުރެ ފުލުހުންގެ ހިދުމަތް ގާއިމު ކުރަން މަސައްކަތް ކުރާ ރަށެއް. އެވެސް ހަމަ ނުވެ ނުވެ މިދަނީ. އެހެންވީމާ ހުރިހާ މައްސަލައެއްވެސް ކައުންސިލުން ހަމަ ބަރާބަރަށް ފޯކައިދޫ ސްޓޭޝަނަށް ރިޕޯޓް ކުރޭ." ޝާމިރު ވިދާޅުވިއެވެ.\nއެމްޑީޕީ ދަންނަ އެއްޗެއް ނޫން އަދުލު އިންސަފަކީ. އެއީ މިގައުމުގައި ހުޅު ޖެހި ބޮޑު މުޖުރިމުން\nއޮކްޓޯބަރ 27, 2020 15:34\nރާއްޖެތެރޭ މީހުންގެ7ކުޅަނދު މަދުވާނެ.\nއޮކްޓޯބަރ 29, 2020 04:01\nފޭދޫ ރައްޔިތުން ހޮވާފަ ހުރި ކައުންސިލަރަކީ އެ ބޮއެ ވިއްކާ މީހެއް. ޕާޓީ އަށް ގޮނޑި ދީ މީދާކޭ އުނބެއް އޮތަސް ހޮވީމަ ވާނީ ތިހެން


ކަރަންޓީނަށް ދެކޮޅު ހަދާނަމަ ކޯޓު އަމުރު ހޯދޭނެ އުސޫލެއް – Dhen.mv\nކަރަންޓީނަށް ދެކޮޅު ހަދާނަމަ ކޯޓު އަމުރު ހޯދޭނެ އުސޫލެއް\nMarch 12, 2020 - 4:02 pm\nގައިން ގަޔަށް އަރާ ބަލިޖެހޭ މީހުންނަށް ރައްކާތެރިކަމުގެ ފިޔަވަޅެއްގެ ގޮތުގައި ކަރަންޓީން ކުރުމަށް އެމީހުންނަށް އަންގާ އެންގުންތަކަށް ތަބާ ނުވާނަމަ އެކަން ކުރުމުގެ ކޯޓު އަމުރު ނެރޭނެ އުސޫލެއް ސިވިލް ކޯޓުން އާއްމުކޮށްފިއެވެ.\nސިވިލް ކޯޓުން މިއަދު އާއްމު ކޮށްފައިވާ އުސޫލެއްގައި ބުނެފައިވަނީ ކަރަންޓީން ކުރުމަށް ދެކޮޅު ހަދާ މައްސަލައެއް ކޯޓަށް ހުށަހެޅުމުން އެ މައްސަލާގައި ޝާމިލުވާ ފަރާތްތަކަށް އެންގުމެއް ނެތި ކޯޓު އަމުރަކަށް އެދެވިދާނެ ކަމަށެވެ. އަމުރުގެ މުއްދަތު އިތުރު ކުރަން ބޭނުން ނަމަ އެކަންވެސް ކުރެވޭނެ ކަމަށް ސިވިލް ކޯޓުން ބުންޏެވެ. އެގޮތުން އަމުރުގެ މުއްދަތު އިތުރު ކުރަން ބޭނުން ނަމަ ލިޔުމަކުން އެކަން ކޯޓަށް ހުށަހެޅިދާނެއެވެ.\nއެފަދަ މައްސަލައެއް ކޯޓަށް ހުށަހަޅަން ބޭނުންވެއްޖެ ނަމަ އީމެއިލްގެ ޒަރިއްޔާއިން ވެސް މައްސަލަ ކޯޓަށް ހުށަހެޅިދާނެއެވެ. އަދި އެއްވެސް ފީއެއް ނެގުމަކާއި ނުލާ އެފަދަ މައްސަލަތައް ރަޖިސްޓްރީ ކުރެވޭނެ ކަމަށް ސިވިލް ކޯޓުން އާއްމުކޮށްފައިވާ އުސޫލުގައިވެއެވެ.\nސިވިލް ކޯޓުން މިފަދަ އުސޫލެއް އާއްމުކުރިއިރު އާއްމު ސިއްހަތު ރައްކާތެރި ކުރުމުގެ ގާނޫނު ބުނާ ގޮތުގައި ގައިން ގަޔަށް އަރާ ބައްޔެއް ހުންނަ މީހުންނާއި އެފަދަ ބައްޔެއް ހުރެދާނެ ކަމަށް ބެލެވޭ މީހުން ވަކި ކަމެއް ނުކުރަން ނުވަތަ ވަކި ކަމެއް ކުރަން އެންގިދާނެ ކަމަށެވެ. އަދި އަންގާ އެންގުމަކަށް ދެކޮޅު ހަދާ ކަމަށް ވާނަމަ އެކަން ތަންފީޒު ކުރުމުގެ އަމުރަކަށް އެދި ސިވިލް ކޯޓަށް ހުށަހެޅިދާނެ ކަމަށްވެސް އެ ގާނޫނުގައިވެއެވެ.\nއާންމު ސިއްހަތު ރައްކާތެރި ކުރުމުގެ ގާނޫނު ބުނާގޮތުން ސިވިލް ކޯޓުން ނެެރޭ އަމުރުގެ ދަށުން މީހުން ހޯދައި، ހައްޔަރު ކުރުމާއި ކަމާބެހޭ އިދާރާތަކުން އަންގާ ގޮތެއްގެ މަތިން އެ މީހަކާ މެދު އަމަލު ކުރެވޭނެއެވެ. އަދި އެކަމަށް ފުލުހުންގެ އެހީތެރިކަން ވެސް ހޯދިދާނެ ކަމަށް އެ ގާނޫނުގައިވެއެވެ.\nރާއްޖެއިން މިހާރުވެސް ކޮވިޑް19 އަށް ޝައްކު ކުރެވޭ މީހުން އަންނަނީ ކަރަންޓީން ކުރަމުންނެވެ. އެގޮތުން ކަރަންޓީން ފެސިލިޓީއެއްގެ ގޮތުގައި ފަރުކޮޅުފުއްޓާއި ވިލިވަރު އަންނަނީ ބޭނުން ކުރަމުންނެވެ.


BREAKING: Maaraa Maaree Gai Maraali Kujjaa Ge Postmortem Hadhanee - Vaguthu\nމާރާމާރީގައި މަރާލި ކުއްޖާގެ ޕޯސްޓްމޯޓަމް ހަދަނީ\nގއ. މާމެންދޫގައި ރޭ ހިންގި މާރާމާރީގައި މަރާލި 17 އަހަރުގެ އަހުމަދު އުދައްޔުގެ ޕޯސްޓްމޯޓަމް ހަދަން ނިންމައިފިއެވެ.\nރޭ މާމެންދޫގައި ދެ ގްރޫޕެއްގެ ދެމެދުގައި ހިންގި މާރާމާރީގައި އުދައްޔުގެ އިތުރުން އޭނާ ބޭބެއަށް ހަމަލާދީ، ޒަހަމްކޮށްލި އެވެ. އެ ހަމަލާގައި ނިޔާވީ އުދައްޔު އެވެ. އޭނާގެ ބޭބެ އަށް ޑރ. އަބްދުއް ސަމަދު މެމޯރިއަލް ހޮސްޕިޓަލްގައި ދަނީ ފަރުވާދެމުންނެވެ.\nފުލުހުން ދެންމެ ވިދާޅުވީ، ރޭ ނިޔާވި ކުއްޖާގެ ހަށިގަނޑު، ޕޯސްޓްމޯޓަމް ހެެދުމަށް ރާއްޖެއިން ބޭރަށް ފޮނުވުމަށްޓަކައި މާލެ ގެނައުމުގެ މަސައްކަތް ކުރަމުންދާ ކަމަށެެވެ.\nމަރާލި އުދައްޔުގެ ކަރުގެ އިތުރުން ހަށިގަނޑުގެ އެހެން ބައެއް ތަންތަނަށް ވެސް ވަނީ ވަޅިން ހަމަލާ ދީފައެވެ.\nމި މާރާމާރީއާ ގުޅިގެން ތިން މީހަކު ވަނީ ފުލުހުންގެ ބެލުމުގެ ދަށަށް ގެނެސްފައެވެ.\nފެބުރުއަރީ 9, 2021 18:28\nކޮބާ ބޭނުމަކީ، ކޯޗެއް އިތުރަށް ސާފް ކުރަން. އަނެއްކާ އެއްޗެކޭ ކިޔާފަ ގެންގޮސް އެތެރެ ހަށީގެ ގުނަވަންތައް ވިއްކަނީ ނޫންބާ؟\nފެބުރުއަރީ 9, 2021 18:30\nޕޯސްޓްމޯޓަމް ހެދުމުގެ ބޭނުމަކީ ކޮބާ؟ މަރުވި ގޮތް ސާފު... އެހެންނޫނަސް ޕޯސްޓްމޯޓަމް ހެދިޔަސް ނުހެދިޔަސް މައްސަލަ ނިންމަން ބޭނުންވާ ގޮތަކަށްނިންމާނީ...\nފެބުރުއަރީ 9, 2021 18:34\nމޮޔަވީތައް؟ ކޮން ޕޯސްޓްމޯޓަމެއް ހަދާކަށް. ☹މަރުވި ސަބަބު ހަމަ ނޭގެނީތައް؟ ކޮވިޑް ތޯ ބަލާލަންދޯ 😡\nފެބުރުއަރީ 9, 2021 18:57\nފެބުރުއަރީ 9, 2021 19:03\nކީއް ކުރަން ކުރާކަމެއް؟ ފުރާނަ އަލުން ލިބެނީ ތަ؟ ހަމަ ގައިމު ވެސް މަރަށް މަރެއް ނުހިފާނެ. ދެން ކީއް ކުރަން އިތުރަށް ހަށިގަނޑު ކޮށަނީ\nފެބުރުއަރީ 9, 2021 19:04\nފެބުރުއަރީ 9, 2021 19:32\nކޮބައިތޯ ޕޯސްޓް މޯޓަމް ހެދުމުގެ ބޭނުމަކީ. މަރާލިކަމާއި ޒަޚަމް ކުރިތަންތަންވެސް އެނގޭ ދެން ކޮންކަމެއް ބަލަންތިއުޅެނީ.\nފެބުރުއަރީ 9, 2021 20:09\nއެއުޅެނީ އިތުރު އަނިޔާ މައްޔިތާއަށް ދޭން\nފެބުރުއަރީ 9, 2021 20:34\nއަޖައިބެއް ނުވާނެ ތަ! އޭނާ ނިޔާވި ސަބަބު ކާކަށް ނޭންގެނީ؟ ދެން އިތުރަށް ހަށިގަނޑު ފަޅައިގެން ގާތިލުގެ ނަން ފެންނަނީތަ އޭނާގެ އެތެރެހަށިން؟ ދެންވެސް ތި، ޒަހަމްވި އަނެއް ސޮރު ކުރެން އަހައިގެން ނަމަވެސް ހަމަލާ ދިން މީހުން ހޯދޭ ތޯ ބަލާބަލަ!\nފެބުރުއަރީ 9, 2021 21:12\nހަމަވީގޮތް ނޭގިގެންތަ ތިއުޅެނީ😡\nފެބުރުއަރީ 9, 2021 22:33\nކޮން ޕޯސްޓްމޯޓަމް އެއް؟މޮޅު ތަހުގީގެއް ކުރަނީ ކަމަށް އެހެންމީހުންނަށް ދައްކަން މޮޅު ވާހަކަތަކެއް ދައްކާނެ ކަމެއްނެތް.މިކަން ކުރީ ކޮންބަޔެއްކަން ޢެބައިނގޭ.ޑރ އަފްރާޝީމްގެ ޕޯސްޓް މޯޓަމް ނެހެދީ ކީއްވެތަ؟މިއޮތީވާ ގައުމެއް.ދުވަހަކުވެސް މިގައުމުގެ އިންސާފެއްނުލިބޭނެ.\nފެބުރުއަރީ 10, 2021 12:20\nމަހީކުރަނީ ޕޯސްޓްމޯޓަމް ހަދަނީ މަރުވި ސަބަބު ދެނެގަތުމަށް ކަމަށް. އެހެނެއް ނޫން ދޯ؟\nމަޖަލަށްވެސް ކުރާ ކަމެއްތަ އަނެއްކާ!\nފެބުރުއަރީ 11, 2021 22:33\nނާގާބިލް ބަޔަކު ކުރާކަމަކުން ނިކުންނާނެ ނަތީޖާއެއް ނޯންނާނެ ދިވެހިރައްޔިތުންގެ އިތުބާރު ގެއްލިފައިވާ މުއައްސަސާއެއް


SunOnline: Adheeb ge mahsalathah beyrukohlumugai rishvathu himeney kamah bune Majlis ah mahsalaeh\nއަދީބުގެ މައްސަލަތައް ބޭރުކޮށްލުމުގައި ރިޝްވަތު ހިމެނޭ ކަމަށް ބުނެ މަޖިލީހަށް މައްސަލައެއް\nމުއާވިޔަތު އަންވަރު 15 Jul 2020, 11:33\nހެންވޭރު ހުޅަނގު ދާއިރާގެ މެންބަރު ހަސަން ލަތީފް: އަދީބު މިނިވަންވުމުން ވަނީ މަޖިލީހަށް ކުއްލި މައްސަލައެއް ހުށަހަޅުއްވާފައި --- ފައިލް ފޮޓޯ/ މަޖިލިސް\nކުރީގެ ނައިބު ރައީސް އަހްމަދު އަދީބުގެ މައްޗަށް އުފުލާފައިވާ ހަތް ދައުވާއެއް ކްރިމިނަލް ކޯޓުން ބޭރުކޮށްލުމުގައި ނުފޫޒާއި ކޮރަޕްޝަން ހިމެނޭ ކަމަށް ތުހުމަތުކޮށް އެ މައްސަލަ ބެލުމަށް ސަރުކާރަށް ގޮވާލައި ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅައިފި އެވެ.\nއެމްއެމްޕީއާރުސީގެ ހިޔާނާތުގެ މައްސަލައިގައި އަދީބުގެ މައްޗަށް އުފުލި ހަތް ދައުވާ ކުރިއަށް ނުގެންދެވޭނެ ކަމަށް އެ މައްސަލަ ބެއްލެވި ގާޒީ އިސްމާއިލް ރަޝީދު ނިންމުމާއެކު އޭނާ ވަނީ އިއްޔެ މިނިވަންވެފަ އެވެ.\nއެ މައްސަލައާ ގުޅިގެން ހެންވޭރު ހުޅަނގު ދާއިރާގެ މެންބަރު އަދި އެމްޑީޕީގެ ޗެއާޕާސަން ހަސަން ލަތީފް މިއަދު ވަނީ މަޖިލީހަށް ކުއްލި މައްސަލައެއް ހުށަހަޅުއްވާފަ އެވެ. ޖަލްސާގައި ބައިވެރިވެވަޑައިގަތް 26 މެންބަރުންގެ ތެރެއިން 22 މެންބަރުން ވަނީ އެ މައްސަލަ ބަލައިގަތުމަށް ވޯޓު ދެއްވާފަ އެވެ. ދެކޮޅަށް ވޯޓު ދެއްވީ އެންމެ މެންބަރެކެވެ.\nއެ މައްސަލަ ހުށަހަޅުއްވަމުން ހަސަން ލަތީފް ވިދާޅުވީ، އެމްއެމްޕީއާރުސީގެ ކޮރަޕްޝަނުގެ މައްސަލައަކީ ރާއްޖޭގައި މިހާތަނަށް ހިންގި އެންމެ ބޮޑު ކަރޮޕްޝަނާއި ހިޔާނާތުގެ މައްސަލަ ކަމަށާއި އެ މައްސަލަ ކޯޓުން ބޭރުކޮށްލުމުގައި ގިނަ ސުވާލުތަކެއް އެބަހުރި ކަމަށެވެ.\n"އެ މައްސަލަތައް ފަނޑިޔާރު އިސްމާއިލް ރަޝީދު ކޯޓުން ބޭރުކޮށްފައިވާހިނދު ކޮރަޕްޝަނާއި މަނީ ލޯންޑަރިންގެ މިފަދަ ބޮޑު މައްސަލަތަކެއް ގާނޫނުތަކާއި އިޖުރާއަތްތަކާއި ހިލާފަށް ކޯޓުން ބޭރުކޮށްލާފައިވާހިނދު އެގޮތައް އަމަލު ކުރުމުގައި ނުފޫޒާއި ރިޝްވަތާއި ކޮރަޕްޝަނުގެ އަމަލު އެކުލެވޭ ކަމަށް ތުހުމަތުކުރެވޭތީ މި މައްސަލަ ކްރިމިނަލް ކޯޓުން ބޭރުކޮށްލި ފަނޑިޔާރު އިސްމާއިލް ރަޝީދުގެ މައްސަލަ ޖުޑީޝަލް ސާވިސް ކޮމިޝަނުން ބެއްލެވުމަށް ކޮމިޝަނަށް ހުށަހެޅުމަށާއި އަދި ކްރިމިނަލް ކޯޓުން ބޭރުކޮށްލި އަހްމަދު އަދީބުގެ މައްސަލަތައް އިސްތިއުނާފް ކުރުމަށް ދައުލަތަށް ގޮވާލައި މި މައްސަލަ ރައްޔިތުންގެ މަޖިލީހަށް ހުށަހަޅަން،" ހަސަން ލަތީފް ވިދާޅުވި އެވެ.\nއަދީބުގެ މައްސަލަތައް ކްރިމިނަލް ކޯޓުން ބޭރުކޮށްލުމާއި ގުޅިގެން، ގާޒީ އިސްމާއިލް ރަޝީދުގެ މައްސަލަ ޖޭއެސްސީ އަށް ހުށަހަޅާނެ ކަމަށް ޕްރޮސެކިއުޓާ ޖެނެރަލް ހުސައިން ޝަމީމް ވެސް ވަނީ ވިދާޅުވެފަ އެވެ. އަދި އެ މައްސަލަ އިސްތިއުނާފު ކުރުމަށް ނިންމާފައިވާ ކަން ޝަމީމް ފާހަގަކުރެއްވި އެވެ.


Raees Nasheed ge basmagaamedhu kanboduvun faalhu kohffi\nރައްޔިތުންގެ މަޖިލީހުގެ ރައީސް މުހައްމަދު ނަޝީދު ރޭގެ ޖަލްސާގައި --\nކައުންސިލް އިންތިހާބުގައި އިދިކޮޅު ޕީޕީއެމަށް މެޖޯރިޓީ ދިނުމަކީ ޑްރެކިއުލާ އަކާ ބްލަޑް ބޭންކެއް ހަވާލުކުރުމާ އެއްވަރުގެ ކަމެއް ކަމަށް ނަޝީދު ވިދާޅުވިއެވެ. އަދި މާލެ މި ފަހުން ހަލާކުކޮށްލުމުގައި އެންމެ އިސްކޮށް ހުރީ "ހޮޅި މުއިއްޒު" ކަމަށް ވިދާޅުވެ ކުރީގެ މިނިސްޓަރު މުއިއްޒުއަށްވެސް ވަރަށް ބޮޑަށް ފާޑު ވިދާޅުވިއެވެ. މުއިއްޒު އަކީ މިފަހަރުގެ އިންތިހާބުގައި އިދިކޮޅުން މާލޭގެ މޭޔަރު ކަމަށް ކުރިމަތިލައްވާ ކެންޑިޑޭޓެވެ.\n"ރައީސް ނަޝީދު، މިރޭ މާ ޕްރެޝަރު ބޮޑުވީތޯ. ތިޔައީ ރައްޔިތުންގެ މަޖިލީހުގެ ރައީސް. އެހެން މީހުންނަށްވެސް އިހުތިރާމް ކުރައްވާ. ސަރުކާރުން ނުފޫޒު ނުފޯރުވައިފިނަމަ މާލޭގެ މޭޔަރަކަށް ހޮވޭނީ ޑރ. މުއިއްޒު. އިންޝާﷲ." ޝަރީފް ވިދާޅުވިއެވެ.\nއާދަމް ޝަރީފް ވިދާޅުވީ ޑްރެކިއުލާގެ ނުރައްކާ އެންމެ ބޮޑީ މިހާރު ކަމަށެވެ. އިންޓަނޭޝަނަލް ޓްރާސްޕޭރަންސީ ކޮރަޕްޝަން އިންޑެކްސް ރިޕޯޓްގައި 2019 ގައި ރާއްޖެ ހަ ދަރަޖަ ފަހަތަށް ޖެހިފައިވާ ކަމަށް ޝަރީފް ވިދާޅުވިއެވެ. އޭނާ ވިދާޅުވީ ކުރިއަށް އޮތް ކައުންސިލް އިންތިހާބު އެމްޑީޕީއަށް ދީފިނަމަ އެއީ ރާއްޖޭގައި "ސެކިއުލަރިޒަމް" ފެތުރުމަށް ދެވޭ ފުރުސަތެއް ކަމަށެވެ.\n"ދިވެހިން މިހާރު ތިބީކީ އެމްޑީޕީއަށް ކައުންސިލް އިންތިހާބު ދޭ ގޮތަކަށް ނޫން."\n"ދިވެހިންނަކީ ހޭލުންތެރި ބައެއް. 'އަތެއް އޮތަކަސް، ބަތެއް ނުކެވޭނެކަން' ދިވެހިންނަށް އެނގޭ." އެމްޑީޕީއަށް އިޝާރާތް ކުރައްވާ އާދަމް ޝަރީފް ވިދާޅުވިއެވެ.\nއެމްޑީޕީ ރައީސް މުހައްމަދު ނަޝީދު ޕީޕީއެމް + ޑރ. މުހައްމަދު މުއިއްޒު އާދަމް ޝަރީފު އުމަރު ޕީޕަލްސް ނޭޝަނަލް ކޮންގްރެސް - ޕީއެންސީ


Kaizeen Aai Jabir Ge Thafaathu Fenilumeh ކައިޒީން އާއި ޖާބިރުގެ ތަފާތު ފެނިލުމެއް – Huvadhoo News Kaizeen Aai Jabir Ge Thafaathu Fenilumeh Huvadhoo News\nކައިޒީން އާއި ޖާބިރުގެ ތަފާތު ފެނިލުމެއް\nމި އަހަރުގެ މިނިވަން ދުވަހަށް ޚާއްޞަކޮށްގެން ޤައުމީ ލަވައެއް ގެނެސް ދިނުމުގެ މަސައްކަތް ޖާދުﷲ އިސްމާއީލް (ޖާދު) ކުރަމުންދާއިރު، މި ލަވައިގައި މަޝްހޫރު މޮޑެލް ކައިޒީން އާއި ކާށިދޫ ދާއިރާގެ ރައްޔިތުންގެ މަޖިލީހުގެ މެމްބަރު އަބްދުﷲ ޖާބިރު ފެނިގެންދާނެ ކަމަށް ޖާދުﷲ ބުނެފިއެވެ.\nޖާދު މިހެން ބުނެފައިވަނީ މި ލަވައިގެ ޝޫޓިންގ ތެރޭގައި ކައިޒީން އުޅެނިކޮށް ނަގާފައި އިން ފޮޓޯއެއް “ހުވަދޫ ނިއުސް” ޓީމް އަށް ލިބުމުން، މިނޫހުން ކުރި ސުވާލަކަށް ޖަވާބު ދެމުންނެވެ.\nދިވެހި ފިލްމީ ދާއިރާގެ މަޝްހޫރު ތަރި އަދި ފެޝަން ޑިޒައިނަރ ޖާދު ބުނީ، ކައިޒީން އާއި ޖާބިރުގެ އިތުރުން ހީވެސް ނުކުރާހާ މީހުން މި ލަވައިން ފެނިގެން ދާނެ ކަމަށާއި، 100 އެއްހާ ދިވެހިން ފެނިގެން ދާނެ ކަމަށެވެ.\n” މި ލަވައަކީ މިހާތަނަށް ޖާދު ތައްޔާރު ކުރާ އެންމެ ބުރަ މަސައްކަތް. ލަވައިގައި ތަފާތު ދާއިރާއިން ގިނަ ބަޔަކު ބައިވެރިވި. ކައިޒިން އާއި ޖާބިރު ގެ އިތުރުން ވެސް ސިޔާސީ, ، އަދި އެކިއެކި ދާއިރާގެ މީހުން ބައިވެރިވޭ. ކޮންމެ މީހަކުވެސް އެމީހެއްގެ ބައި ކުޅެފައިވަނީ ގައުމީ ކަމެއްގެ ގޮތުގައި ދެއްކިގެން ” – ޖާދުﷲ އިސްމާއީލް (ޖާދު)\nޖާދު ޑައިރެެކްޓްކޮށް، ޢަލީ ރަޝީދު (ގޮޅާ) ކެމެރާކޮށް ގެނެސްދޭ ލަވަ ކިޔާފައި ވަނީ ޖޫނީ އާއި އިޝާމްއެވެ. އަޝްރަފްގެ ޅެންވެރިކަމުގެ މި ލަވަޔަށް މިއުޒިކް ތައްޔާރު ކުރީ ޝާޒް ސަޢީދު އެވެ.\n” ތޭރަވާގެ ވަރަށް ބޮޑު އެއްބާރުލުން މި ލަވަޔަށް ލިބުނު އަދި އެކި ގޮތް ގޮތުން އެހީވެ ދިން އެންމެހާ ފަރާތްތަކަށް ވަރަށް ބޮޑަށް ޝުކުރިއްޔާ” – ޖާދުﷲ އިސްމާއީލް (ޖާދު)\nމިއީ ވަރަށް ކުރީގެ ދިވެހިވަންތަ ރާގަކަށް ބަދަލުތަކެއް ގެނެސްގެން ހަދާފައިވާ މި ވީޑިއޯ ލަވައެކެވެ. މިނިވަން ދުވަހުގެ ޚާއްޞަ މިލަވަ ފެނިގެންދާނީ ހޯމް މިނިސްޓްރީން ޕީއެސްއެމް މެދުވެރިކޮށް ޖުމްލަ 26 ވަނަ ދުވަހު ދައްކާ މިނިވަން ދުވަހުގެ ޓެލެތޯނުގައެވެ.\nމިނިވަން ދުވަސް މުނިފޫހި\nހޭރިފަ ހުންނަ ބޭކާރު ބަނޑިތައް ނުހުންނާނެ ކަމަށް މި ބަލަނީ


vnews - Fuluhun rishvathu nagaathee bodycamera harukoffi\nފުލުހުން ރިޝްވަތު ނަގާތީ ބޮޑީކެމެރާ ހަރުކޮށްފި\nއިންޑިއާގެ ހައިދަރްއާބާދުގެ ފުލުހުން މަގުމަތީގައި ހަރަކާތްތެރިވަނީ --\nފުލުހުން ހިންގާ ރިޝްވަތާއި ކޮރަޕްޝަންގެ އަމަލުތައް ހުއްޓުވުމަށް އިންޑިއާގެ ޓެލަންގާނާ ސްޓޭޓްގެ ވެރިރަށް ހައިދަރްއާބާދުގެ ފުލުހުން ބޮޑީކެމެރާ ބޭނުން ކުރަން ފަށައިފިއެވެ.\nމިއީ، ފުލުހުންގެ ފަރާތުން ހިނގާ އެފަދަ ނޭދެވޭ އަމަލުތައް ހުއްޓުވުމަށް ނުވަތަ މަދުކުރުމަށް އެޅި ފިޔަވަޅެއް ކަމަށް ޓެލަންގާނާ ސްޓޭޓް ސަރުކާރުން ބުނެއެވެ. އެގޮތުން ބޮޑީކެމެރާ ޔުނިފޯމްގައި ހަރުކޮށްފައިވަނީ މަގުމަތީގައި ޓްރެފިކް ބަލަހައްޓާ ފުލުހުންގެއެވެ.\nޓްރެފިކް ގަވާއިދާ ޚިލާފް ވެވިގެން ނުވަތަ ފުލުހުން ކުރިން ރާވައިގެން މަޅީގައި ޖައްސައިގެން މީހުން ކުށްވެރިކޮށް، މީސްމީހުންގެ އަތުން ބޮޑެތި އަދަދުތަކުން ފައިސާ ނެގުމުގައި އިންޑިއާގެ ހައިދަރްއާބާދަކީ އެންމެ އަރާހުރި ރަށްކަމަށް ވެއެވެ. އެކަން ކުރާކަމަށް އެންމެ މަޝްހޫރު ރަށެވެ.\nމިމައްސަލަ ބޮޑުވެގެން، ސްޓޭޓް ސަރުކާރުން މިހާރުވަނީ ޓްރެފިކް ބަލަހައްޓަން މަގުމައްޗަށް ނެރޭ ކޮންމެ ފުލުހެއްގެ ހެދުމުގައި ބޮޑީކެމެރާ ހަރުކޮށްފައި ހުންނަން ޖެހޭނެކަމަށް ކަނޑައަޅާފައެވެ.\nމަގުމައްޗަށް ނެރޭ ފުލުހުންގެ ޔުނިފޯމްގައި ހަރުކޮށްފައި ހުންނަ ކެމެރާގެ މަންޒަރުތައް މަރުކަޒީ ކޮންޓްރޯލް ރޫމަކަށް ވަގުތުން އަޕްލޯޑްވަމުން ދާނެއެވެ. އަދި އެކަން މޮނިޓަރކުރަން މީހުން ތިބޭނެއެވެ. މީގެ އިތުރުން، ކޮންމެ ބޮޑީކެމެރާއެއްގައި ޖީޕީއެސް ހަރުކޮށްފައި ހުރުމުން، ޓްރެފިކް ފުލުސްމީހާ ހުރި ތަންވެސް ވީޑިއޯއިން އަންގައިދޭނެއެވެ.\nޓްރެފިކް ފުލުހުން ހިންގާ ރިޝްވަތާއި ކޮރަޕްޝަންގެ އިތުރުންވެސް މި ބޮޑީކެމެރާތަކުން އެހެން މައްސަލަތަކެއްވެސް ހައްލު ވެގެންދާނެ ކަމަށް ކަމާބެހޭ ފަރާތްތަކުން އުންމީދު ކުރެއެވެ. އެގޮތުން، ޓްރެފިކް އެންމެ ބާރުބޮޑުވާ ސަރަހައްދުތައް ފާހަގަކުރުމާއި، ފޭރުމުގެ މައްސަލަތައް ހިނގުންވެސް މަދުވެގެންދާނެ ކަމަށް ބެލެވޭ ކަމަށް ހައިދަރްއާބާދުގެ ކަމާބެހޭ ފަރާތްތަކުން ބުނެއެވެ.


Neymar ge transfer kanthah thakugai Valverde himeynun | Mihaaru\n31 އޯގަސްޓް 2019 - 10:07\nމީގެ ދެ އަހަރު ކުރިން ބާސެލޯނާ ދޫކޮށް ދުނިޔޭގެ ރެކޯޑް އަގަކަށް ޕީއެސްޖީ އަށް ބަދަލުވި ނޭމާ އަންނަނީ ތަކުރާރުކޮށް އަލުން ބާސެލޯނާއާ ގުޅެން ބޭނުންވާ ކަމަށް ބުނަމުންނެވެ. ނޭމާ ހޯދަން ރެއާލް މެޑްރިޑާއި ޔުވެންޓަސް އިން މަސައްކަތްކުރި ނަމަވެސް ނޭމާ ވަނީ އޭނާ ބޭނުންވަނީ ބާސެލޯނާ އަށް ބަދަލުވާން ކަމަށް ބުނެފަ އެވެ.\nއަންނަ ހޯމަ ދުވަހުގެ ނިޔަލަށް ޔޫރަޕްގެ ކްލަބްތަކަށް ޓްރާންސްފާ މާކެޓް ބަންދުވާއިރު ވަލްވޭޑޭ ހުރީ އެ ކަމަށް ކެތްމަދުވެފަ އެވެ.\n"އަހަރެން ވަރަށް އެބަ އިންތިޒާރުކުރަން މި ޓްރާންސްފާ މާކެޓް ބަންދުވާނެ ވަގުތަށް. އަހަރެންގެ ކުޅުންތެރިންގެ ކޮންސަންޓްރޭޝަނަށް އަސަރު އެބަކުރޭ. ޓްރާންސްފާ މާކެޓް ބަންދުވީމަ ދެން އެނގޭނެ އަހަަރެމެންގެ ސްކޮޑް އެއްކޮށް. އެއީ އަހަންނަށް ހަމަނޭވައެއް ލެވޭނެ ވަގުތެއް،" ވަލްވޭޑޭ ބުންޏެވެ.\n"ނޭމާގެ ޓްރާންސްފާއާ ބެހޭގޮތުން އަހަރެން ވާހަކައެއް ނުދައްކާނަން. އެއީ އޭނާ އަކީ އެހެން ޓީމެއްގެ ކުޅުންތެރިއެއް. އަހަރެމެން އެހެން ކްލަބްތަކަށް އިހުތިރާމްކުރަން. ކަންތައްތައް ވާގޮތެއް މީޑިއާގައި ބުނެދެވޭނެ ގޮތެއް ނެތް."\nމިހާތަނަށް ބާސެލޯނާ އިން އެކި ޑީލްތައް ވަނީ ނޭމާ ހޯދަން ހުށަހަޅައިފަ އެވެ. އެކަމަކު އެކި ސަބަބުތަކާ ހުރެ އެ ޓްރާންސްފާގެ ކަންތައްތައް ކުރިއަކަށްނުދެ އެވެ. ޕީއެސްޖީއާ އެކު ބޭއްވި ބައްދަލުވުމުގައި ބާސެލޯނާ އިން ހުށަހަޅާފައިވަނީ ދެ އަހަރު ދުވަހުގެ ތެރޭ ދައްކާ ގޮތަށް 140 މިލިއަން ޔޫރޯގެ އިތުރުން އިވާން ރަކިޓިޗް އާއި އެއް އަހަރުގެ ލޯން އެއްބަސްވުމެއްގެ ދަށުން ޑެމްބެލޭ ދޭށެވެ. އެ ޑީލަށް ޕީއެސްޖީގެ ރުހުން ލިބިފައިވީ ނަމަވެސް މިހާރު އޮތް ހުރަހަކީ ޑެމްބެލޭ ކްލަބް ބަދަލުކުރަން ބޭނުންނުވުމެވެ.\nNeymar deal ge therein PSG aa gulhen Dembele dhekolhu\nޕީއެސްޖީން މި ޑީލްގެ ތެރެއިން އެންމެ ބޭނުންވާ ކުޅުންތެރިއަކީ ޑެމްބެލޭ އެވެ. ބާސެލޯނާ އިން މިހާރު އަންނަނީ ފްރާންސްގެ ޒުވާން ޑިފެންޑަރު ޖިއަން-ކްލެއާ ޓޮޑީބޯ ވެސް މި ޑީލްގެ ތެރެއިން ޕީއެސްޖީ އަށް ދޭން މަސައްކަތްކުރަމުންނެވެ. އެކަމަކު މި ޓްރާންސްފާއާ މެދު ގޮތެއް ނިމޭނީ ޑެމްބެލޭ ޕީއެސްޖީ އަށް ބަދަލުވާން އެއްބަސްވެގެންނެވެ. ބާސެލޯނާ އިން އަދިވެސް އަންނަނީ ނޭމާ ހޯދަން ޕީއެސްޖީއާ މަޝްވަރާކުރަމުންނެވެ.\nބްރެޒިލާއި ސްޕެއިންގެ މީޑިއާތަކުން ރިޕޯޓްކުރާގޮތުގައި ނޭމާ ހުރީ ބާސެލޯނާ އަށް ބަދަލުވެވޭނެ ކަމުގެ ފުރިހަމަ ޔަގީންކަމާ އެކު އެވެ. އަދި ޓްރާންސްފާ ކުރިއަށްގެންދިއުމަށް ގާނޫނީ ގޮތުން ކަންތައްތަކެއް ފުރިހަމަކުރަން ޖެހިއްޖެނަމަ އޭނާ ހުރީ އެކަން ކުރަން ވެސް ތައްޔާރަށް ކަމަށް ރިޕޯޓްތައް ބުނެ އެވެ.\nޕީއެސްޖީގެ ކޯޗު ތޯމަސް ޓުޗެލް ވެސް މި ސީޒަނުގައި މިހާތަނަށް އެ ކްލަބްގެ މެޗުތަކުގައި ނޭމާ ބޭނުންކޮށްފައިނުވާއިރު، ކްލަބް ބަދަލުކުރަން ނޭމާ ބޭނުންވާކަން އެނގުމުން އެ ޓީމުގެ ސަޕޯޓަރުން ވަނީ ނޭމާއާ މެދު ނުރުހުންވެފަ އެވެ. ދާދި ފަހުން ނޭމާ ބާސެލޯނާގެ ޖޯޒީ ލައިގެން ހުރި ފޮޓޯއެއް ވެސް ވަނީ ސޯޝަލް މީޑިއާގައި ލީކްވެފަ އެވެ. ފްރެންޗް ލީގުގައި ރޭ ޕީއެސްޖީ ކުޅުނު މެޗުން ވަނީ 2-0 އިން މެޓްޒް ބަލިކޮށްފަ އެވެ.\nމެސީ ވިއްކާލާފަވެސް ނޭމާރ ގެންނަންވާނެ މިފަހަރު. މިއީ ގިނަ ސަޕޯރޓަރުންވެސް ބޭނުންވާ ގޮތަކީ..\nބާސާއިން ހަމަ ހާސްވަނީ ނޭމާ ރެއާލަށް ގޮސްފާނެތީ...


Ukraine ge Luhansk Russia ge bayakah vumah masakkai kuraathee ekan kuvveri koffi - vNews.mv\nޔޫކްރެއިންގެ ލުހާންސްކް ރަޝިޔާގެ ބަޔަކަށްވުމަށް މަސައްކަތްކުރާތީ އެކަން ކުށްވެރިކޮށްފި\nސައިފް އަޒްހަރު 27 March 2022, 22:24\nޔޫކްރެއިންގެ ކިބައިން ވަކިވެ މިނިވަންކަން އިއުލާންކޮށްފައިވާ ލުހާންސްކް، ޔޫކްރެއިނުން ވަކިވެ ރަޝިޔާގެ ވެރިކަމުގެ ދަށަށް ދިއުމާމެދު ރައްޔިތުންގެ ފެންނަ ނުފެންނަ ވޯޓެއް ނަގަން އުޅޭތީ ޔޫކްރެއިނުން ވަރަށް ބޮޑަށް ނުރުހުން ފާޅުކޮށްފިއެވެ.\nޔޫކްރެއިން ސަރުކާރުން ބުނެފައިވަނީ، ޔޫކްރެއިންގެ ސަރަހައްދެއްގައި ރަޝިޔާއިން ނަގާ އެފަދަ ވޯޓެއްގެ އެއްވެސް ގާނޫނީ ސައްހަކަމެއް ނޯންނާނެ ކަމަށެވެ. އަދި އެކަމަކީ، ބައިނަލްއަގްވާމީ މުޖުތަމައު ގަބޫލުކުރާނެ ކަމެއް ނޫން ކަމަށްވެސް ބުނެފައި ވެއެވެ.\nލުހާންސްކްއަކީ ރަޝިޔާ ސިފައިން ޔޫކްރެއިނަށް އެރުމުގެކުރިން، މިނިވަން ސަރަހައްދުތަކުގެ ގޮތުގައި ރަޝިޔާއިން ރަސްމީގޮތުން ބަލައިގަތް ޔޫކްރެއިންގެ ދެ ސަރަހައްދުގެ ތެރެއިން އެއް ސަރަހައްދެވެ. ރަޝިޔާއިން ދެން ބަލައިގަތީ ޑޮނެސްކެވެ.\nލުހާންސްގެ ލީޑަރު ލިއޮނިޑް ޕަޝެނިކް މިއަދު ވިދާޅުވެފައިވަނީ، އެ ސަރަހައްދަކީ ރަޝިޔާގެ ބައެއްގެ ގޮތުގައި ހެދުމާމެދު ރައްޔިތުންގެ ފެންނަ ނުފެންނަ ވޯޓެއް ނެގުމަށް ވިސްނަމުންދާ ކަމަށެވެ.\nޔޫކްރެއިންގެ ޚާރިޖިއްޔާގެ ތަރުޖަމާނު އޮލެގް ނިކޮލެންކޯ ވިދާޅުވީ، އެފަދަ ކަމެއް ކޮށްފިނަމަ ދުނިޔޭގެ ވަރުގަދަ ދެކޮޅުހެދުން ތަކާއެކު ރަޝިޔާ ދުނިޔޭގައި އިތުރަށް އެކަހެރިވުން ނޫންކަމެއް ނުވާނެ ކަމަށެވެ.\n"ހިފާފައިވާ ސަރަހައްދުތަކުގައި ނަގާ އެފަދަ ފޭކް ރެފަރެންޑަމަކީ އެއްވެސް ގާނޫނީ ހައިސިއްޔަތެއްނެތް، އެއްވެސް ބުރަދަނެއް ހުންނަ އެއްޗަކަށް ނުވާނެ"\nޔޫކްރެއިންގެ އަސްކަރީ ޖާސޫސީ އިދާރާގެ ވެރިޔާ ކީރިލޯ ބުޑަނޯވް ނެރުއްވި ބަޔާނެއްގައި ވިދާޅުވީ، މުޅި ޔޫކްރެއިން ހިފައި އަތްދަށުލުމަށް ރަޝިޔާއިން ފެށި މަސައްކަތް ކާމިޔާބުވާގޮތް ނުވުމުން މިހާރު މަސައްކަތް ކުރަނީ ޔޫކްރެއިން ދެބައިކޮށް، ރަޝިޔާގެ ކޮންޓްރޯލް އޮންނަ ބައެއް ގާއިމްކުރަން ކަމަށެވެ.\nރަޝިޔާއިން މިހާރު މަސައްކަތް ކުރަނީ "ދެކުނު ކޮރެއާ – އުތުރު ކޮރެއާ" އެއް ޔޫކްރެއިންގައި އުފައްދަން ކަމަށްވެސް އޭނާ ވިދާޅުވިއެވެ.\nއަސްކަރީ ޖާސޫސީ ވެރިޔާ ކީރިލޯ ބުޑަނޯވް ވިދާޅުވީ، ރަޝިޔާގެ ކޮންޓްރޯލްގެ ދަށުގައިއޮތް ޔޫކްރެއިންގެ ސަރަހައްދުތަކުގައި ޔޫކްރެއިނުން ވަރަށް އަވަހަށް ގެރިއްލާ ހަނގުރާމައެއް ފަށާނެ ކަމަށެވެ.\nރަޝިޔާ ސިފައިން ޔޫކްރެއިނަށް އަރައި ހަމަލާތައް ދޭން ފަށާފައިވަނީ މިދިޔަ ފެބްރުއަރީމަހުގެ 24 ވަނަ ދުވަހުއެވެ.\nހަމަލާތަކަށް 32 ދުވަސް ވެގެންދިޔަ އިރުވެސް ރަޝިޔާ ބޭނުންވި އެއްވެސް މަގްސަދެއް ހާސިލްނުވާކަމަށް މަސްރަހް ދިރާސާކުރާ ފަރާތްތަކުން ވިދާޅުވެއެވެ. އެކަން ކުރެވޭގޮތް ނުވީ، ޔޫކްރެއިން ސިފައިންގެ ރައްދު ހަމަލާތައް ވަރުގަދަވެ، ރަޝިޔާ ސިފައިންގެ ގިނަބަޔަކު މަރުވެ، ހަތިޔާރާއި، އަސްކަރީ ވެހިކަލްތަކަށްވެސް ބޮޑެތި ގެއްލުންތައް އަމާޒުވުމުންނެވެ.\nޔޫކްރެއިންގައި ކުރިއެރުން ލިބޭގޮތް ނުވުމުން ރަޝިޔާގެ ސިޔާސަތު ބަދަލުކޮށް މިހާރު ވިސްނަނީ ޑޮންބަސް ސަރަހައްދު އެއްކޮށް ހިފުމަށް ކަމަށް ރިޕޯޓްތައް ބުނެއެވެ. ލުހާންސްކާއި ޑޮނެސްކް ހިމެނެނީ ޑޮންބަސްގެ ތެރޭގައެވެ.\nރަޝިޔާއިން 2014 ވަނަ އަހަރު ޔޫކްރެއިންގެ ކްރައިމިއާ ހިފައި، އެގައުމުގެ އަމިއްލަ ބިމަކަށް ހަދާފައި ވެއެވެ.


Real Madrid ge aa coach akah Spain gaumee team ge coach Real Madrid ge aa coach akah Spain gaumee team ge coach\nރެއާލްމެޑްރިޑްގެ އާ ކޯޗަކަށް ސްޕެއިންގެ ޤައުމީ ޓީމްގެ ކޯޗު!\nސްޕެއިންގެ ކޯޗު ލޮޕެތެގީ، ވަރލްޑްކަޕަށްފަހު ހަވާލުވާނީ ރެއާލްމެޑްރިޑާ: ފައިލްފޮޓޯ-އޭޕީ\nސްޕެއިންގެ ކޯޗު ޔުލެން ލޮޕެތެގީ ޤައުމީ ޓީމާއެކު ހަދާފައިވާ އެއްބަސްވުން އާކުރިތާ މަހެއްވެސް ނުވަނީސް ރެއާލް މެޑްރިޑާ ގުޅެން އެއްބަސްވެއްޖެއެވެ.\nސްޕެއިންގެ ޤައުމީ ކޯޗު ލޮޕެތެގީ ރެއާލް މެޑްރިޑްގެ ހުސްވެފައިވާ ކޯޗު ކަމުގެ މަޤާމާއި ހަވާލުވާނީ ވޯލްޑް ކަޕް ނިމުމުން. ލޮޕެތެގީގެ ބެލުމުގެ ދަށުން ވޯލްޑް ކަޕްގައި ރެއާލް މެޑްރިޑާއި ބާސެލޯނާގެ ކުޅުންތެރިން ހަރަކާތްތެރިވަމުންދާއިރު ގިނަ ފަރާތްތަކަކުން ވަނީ ރެއާލްގެ މިނިންމުމާމެދު ފާޑުކިޔަން ފަށާފައެވެ.\nރެއާލް މެޑްރިޑުން ބުނީ ލޮޕެތެގީ ސްޕެއިން ޓީމަށް ވޯލްޑް ކަޕްގައި އިރުޝާދުދިނުމަށްފަހު ރެއާލް އާއި ގުޅޭނެ ކަމަށާއި، އޭނާ ވަނީ ކުރިއަށް އޮތް ތިން ސީޒަނަށް ރެއާލްގެ ކޯޗުގެ މަޤާމް އަދާކުރުމަށް އެއްބަސްވެފައި ކަމަށެވެ.\nގޯލްކީޕަރެއްގެ ގޮތުގައި ކުޅުމުގެ ދުވަސްތައް ހޭދަކުރި ލޮޕެތެގީ ވަނީ ރެއާލް މެޑްރިޑްގެ އިތުރުން ބާސެލޯނާއަށްވެސް ކުޅެފައެވެ.\nލޮޕެތެގީ ވަނީ ރެއާލް މެޑްރިޑްގެ ބީ ޓީމާއި ސްޕެއިންގެ 19 އަހަރުން ދަށާއި، އެކާވީސް އަހަރުން ދަށުގެ ޓީމުގެވެސް ކޯޗުގެ މަޤާމް އަދާކޮށްފައެވެ. މީގެއިތުރުން އޭނާ ސްޕެއިންގެ ކޯޗުގެ މަޤާމާ ހަވާލުވުމުގެ ކުރިން ހުރީ ޕޯޗުގަލްގެ ޕޯޓޯގައެވެ.